text:
གླེང་གཞི།
དེང་དུས་ལོ་རྒྱུས་སྨྲ་བ་ཁག་ཅིག་གིས་སྲོང་བཙན་གོང་གི་བོད་ཀྱི་ལོ་རྒྱུས་དེ་དག་ལྷ་སྒྲུང་དང་གཏམ་རྒྱུད་ཀྱི་རྣམ་པ་ལྟ་བུ་ཞིག་ལས་མེད་སྟབས་གཏམ་རྒྱུད་ཀྱི་དུས་རབས་དང་། སྲོང་བཙན་ནས་བཟུང་ཁུངས་ལྡན་ལོ་རྒྱུས་ཀྱི་ཡིག་ཆ་ཡོད་པས་ལོ་རྒྱུས་དངོས་ཀྱི་དུས་རབས་ཀྱི་འགོ་ཚུགས་པ་ཡིན་ཞེས་བཤད་འདུག་པ་དེ་ནི་བོད་ཀྱི་ཡིག་ཚང་མང་པོ་ཞིག་ཀློག་མ་ཐུབ་པ་དང་མ་མཐོང་བའི་སྐྱོན་ཡིན་པར་སྙམ།
སྲོང་བཙན་སྔོན་གྱི་ལོ་རྒྱུས་དེ་དག་ལྷ་སྒྲུང་གི་རྣམ་པ་དང་འདྲེས་དྲགས་པས་དཔྱད་གཞིའི་རིན་ཐང་མེད་པ་ཞིག་ཡིན་ཞེ་ན། འོ་ན་རྒྱ་བལ་གྱི་བཙུན་མོ་གཉིས་འོད་དུ་ཞུ་ནས་སྲོང་བཙན་ལ་ཐིམ་ཞིང་། སྲོང་བཙན་འོད་དུ་ཞུ་ནས་ལྷ་ལ་ཐིམ་ཚུལ་དང་། བསམ་ཡས་གཙུག་ལག་ཁང་བཞེངས་པའི་སྐབས་སུ་ལྷ་འདྲེ་རྣམས་ཀྱིས་ལས་ཀ་བྱས་ཚུལ་སོགས་ལྷ་སྒྲུང་གི་རྣམ་པ་དེ་སྲོང་བཙན་གྱི་སྔོན་དང་རྗེས་སུ་བྱུང་བའི་ལོ་རྒྱུས་ཁག་ལ་མང་ཉུང་མེད་པ་ཞིག་བྱུང་འདུག་པས། དེ་ལྟར་ན་བོད་ཀྱི་ལོ་རྒྱུས་དེབ་ཐེར་ཐམས་ཅད་དཔྱད་གཞིའི་རིན་ཐང་མེད་པར་ཁས་ལེན་དགོས་འདུག་པས་དེ་ལས་མཚང་ཆེ་བ་ཅི་ཡོད།
ལྷ་སྒྲུང་གི་རྣམ་པ་ལྟ་བུའི་བཤད་སྲོལ་དེ་དག་ནི་བོད་ཡུལ་གཅིག་པུ་ཙམ་མ་ཡིན་པ་འཇིག་རྟེན་གྱི་ཡུལ་གྲུ་ཀུན་ལ་ཁྱད་མེད་དུ་བྱུང་འདུག ཀྲུང་གོའི་ལོ་རྒྱུས་རིག་པའི་མཁས་དབང་སྐུ་ཞབས་ཅན་པའེ་ཙན་ལགས་ཀྱིས་བརྩམས་པའི་ཀྲུང་གོའི་ལོ་རྒྱུས་སྤྱི་དོན་ཞེས་པ་ལས་རང་རྒྱལ་གྱི་གནའ་བོའི་ཡིག་ཆའི་ནང་དུ་ལོ་རྒྱུས་ཀྱི་གཏམ་རྒྱུད་མང་པོ་ཞིག་ཉར་ཚགས་བྱེད་ཐུབ་ཡོད་པ་དེ་དག་གིས་ཀྱང་བསྐལ་བ་ཡ་ཐོག་གི་ཀྲུང་གོའི་ལོ་རྒྱུས་རྣམ་པ་རགས་ཙམ་སྟོན་ཐུབ་ཀྱི་ཡོད་པ་རེད་ཅེས་གསུངས་ནས། དཔེ་རྙིང་ནང་གི་གཏམ་རྒྱུད་ཁ་ཤས་དྲངས་ཏེ་ཀྲུང་གོའི་གནའ་བོའི་ལོ་རྒྱུས་ལ་འགྲེལ་བཤད་གནང་ཡོད་པ་ལྟར། ང་ཚོ་བོད་ཀྱི་དཔེ་རྙིང་དག་ལས་ཀྱང་ལྷ་སྒྲུང་དང་གཏམ་རྒྱུད་སོགས་དང་ཅུང་ཟད་འདྲེས་པའི་གནའ་རབས་ཀྱི་ལོ་རྒྱུས་སྐོར་མང་པོ་ཞིག་མཐོང་རྒྱུ་ཡོད་པ་འདི་རྣམས་ནི་གནའ་རབས་བོད་ཀྱི་ལོ་རྒྱུས་ཞིབ་འཇུག་བྱེད་པ་ལ་བླ་ན་མེད་པའི་དཔྱད་གཞའི་རིན་ཐང་ལྡན་པ་རེད་སྙམ།
གཅིག བསྐལ་བ་ཡ་ཐོག་གམ་གདོད་མའི་སྤྱི་ཚོགས་ཀྱི་སྐོར།
དེང་སྐབས་འཛམ་གླིང་རྒྱལ་ཁབ་ཐམས་ཅད་ཀྱི་མཁས་པ་རྣམས་ཀྱིས་འཇིག་རྟེན་འདིར་འགྲོ་བ་མིའི་རིགས་བྱུང་ནས་ལོ་ངོ་ས་ཡ་གསུམ་ལ་ཉེ་བའི་ལོ་རྒྱུས་ཡོད་པ་ངོས་འཛིན་གནང་ཡོད་པ་དང་། རང་རེ་ཀྲུང་གོའི་ལོ་རྒྱུས་ལ་ཆ་མཚོན་ནས་བཤད་ན་ཡུན་ནན་ཞིང་ཆེན་གྱི་ཡོན་མོའི་ས་ཁུལ་དུ་སྤྲ་མི་བྱུང་ནས་ལོ་ངོ་ས་ཡ་གཅིག་དང་བདུན་འབུམ་ལྔ་ཁྲི་ལྷག་ཙམ་བྱུང་ཡོད་པ། པེ་ཅིན་གྱི་གནའ་མི་བྱུང་ནས་ལོ་ངོ་ལྔ་འབུམ་ལྔ་ཁྲི་ལྷག་ཙམ་གྱི་ལོ་རྒྱུས་ངོས་འཛིན་གནང་ཡོད་ཅིང་། གདོད་མའི་མི་རྣམས་ལ་རང་བྱུང་ཁམས་ཀྱི་ནུས་པ་བེད་སྤྱོད་བྱེད་ཐུབ་པའི་ཤེས་ཡོན་མེད་སྟབས། འཚོ་བ་ཧ་ཅང་སྐྱོ་བོ་ཡིན་པ། མི་བཅུ་ཚོ་ཁ་ཤས་ཕྱོགས་གཅིག་ཏུ་བསྡོམས་ནས་ཚོ་ཤོག་ཆུང་ངུ་རེ་བྱས་ཏེ་རི་བོའི་ཞོལ་དང་། རྒྱ་མཚོའི་འགྲམ། ནགས་ཀླུང་གི་ཁྲོད་སོགས་སུ་འཁྱར་ཏེ་དབྱུག་པ་དང་རྡོ་སོ་ཙམ་གྱི་ལག་ཆ་ལ་བརྟེན་ནས་རི་དྭགས་རྔོན་པ་དང་། ཤིང་འབྲས་ཟ་བ་བཅས་ཀྱི་འཚོ་བ་སྤྱད་པ་དང་། བསྐལ་བ་ཡ་ཐོག་གི་སྤྱི་ཚོགས་ནང་དུ་མི་རྣམས་ཀྱིས་དུས་ཡིན་རིང་བོར་དཀའ་སྤྱད་ཀྱི་ངལ་རྩོལ་བྱས་ཏེ་རང་བྱུང་ཁམས་དང་འཐབ་རྩོད་བྱས་པའི་ཉམས་མྱོང་མང་བོ་ཞིག་བསགས་ཡོད་པར་བརྟེན། རིམ་བཞིན་ཐབས་ཤེས་དང་ལག་རྩལ་ལ་ཡར་རྒྱས་ཏེ་ལག་ཆ་མཚོན་ཆ་ཅུང་ཟད་རེ་བཟོ་ཐུབ་པར་བྱུང་བས་འཚོ་བ་ཡང་རིམ་བཞིན་དུ་ཡར་རྒྱས་བྱུང་ཡོད་པ་ངོས་འཛིན་གནང་།
བོད་ཀྱི་ལོ་རྒྱུས་དེབ་ཐེར་ཁག་ལས་ཀྱང་སྤྲ་མི་རྣམས་ཀྱིས་ཐོན་སྐྱེད་ཀྱི་ནུས་ཤུགས་དམའ་བའི་སྤྱི་ཚོགས་ནང་དཀའ་སྡུག་ཆེ་བའི་འཚོ་བ་སྐྱེལ་ཚུལ་འཁོད་ཡོད་པ་དཔེར་ན། ཆོས་འབྱུང་མཁས་པའི་དགའ་སྟོན་ལས། ལོ་ཏོག་ཟོས་པས་དེ་ཀུན་མི་ཉིད་གྱུར། ། མ་སྨོས་འབྲུ་ཟ་གོས་སུ་ཤིང་ལོ་གྱོན། ། ནགས་ན་རི་དྭགས་ལྟ་བུར་གནས་པ་ཡི། ། ཀློ་དང་མོན་ལྟར་སྤྱོད་པས་བོད་ཡུལ་གང་། ། ཞེས་པ་ཚན་རིག་གི་ལྟ་བ་དང་ཆེས་མཐུན་པར་གསུངས་ཡོད་པ་མ་ཟད། གཞན་ཡང་ལྷ་སྒྲུང་གི་རྣམ་པ་དང་ཅུང་ཟད་འདྲེས་པ་དཔེར་ན། རྒྱལ་རབས་གསལ་བའི་མེ་ལོང་ལས། འགྲོ་བ་རིགས་དྲུག་ནས་འཕོས་པའི་སྤྲེའུ་ཕྲུག་དྲུག་བྱུང་བ་དེ་དག་ཕ་སྤྲེའུ་བྱང་ཆུབ་སེམས་དཔའ་དེས་ཤིང་ཐོག་མོད་པའི་ནགས་ཁྲོད་ཅིག་ཏུ་བསྐྱལ་ནས་ལོ་གསུམ་བཞག་གོ། ། ལོ་གསུམ་ལོན་པ་དང་སྤྲེའུ་བྱང་ཆུབ་སེམས་དཔའ་བལྟ་རུ་ཕྱིན་པས། ལས་ཀྱི་དབང་གིས་སྤྲེའུ་ཕྲུག་ལྔ་བརྒྱར་འཕེལ་ནས་ཤིང་ཐོག་རྣམས་ཟད། གཞན་ཟ་རྒྱུ་མེད་ནས་ཕ་མས་ཅི་ཡང་མ་ཟོས་ཀྱང་སྤྲེའུ་ཕྲུག་རྣམས་ལག་པ་གདེངས་ལ་ཉམ་ཐག་གི་སྐད་ཕྱིན་ནས་འཕགས་པ་ལ་ཞུས་པ་སོགས་འཁོད་ཡོད་པ་འདི་དག་གིས་ཀྱང་གདོད་མའི་སྤྱི་ཚོགས་ཀྱི་ནང་དུ་བོད་མིས་འཚོ་བ་སྤྱོད་ཚུལ་གྱི་རྣམ་པ་རགས་ཙམ་ཞིག་མཚོན་ཐུབ་ཡོད།
ང་ཚོས་ལོ་ངོ་སྟོང་ཕྲག་གི་གོང་དུ་བཤད་པའི་སྤྲ་དང་སྤྲེའུ་འདུས་པ་ལས་མི་བྱུང་ཡོད་ཚུལ་དང་། དབྱིན་ཇིའི་མཁས་པ་ཏར་ཝུན་གྱིས་སྤྱི་ལོའི་དུས་རབས་བཅུ་དགུ་བའི་ནང་དུ་བཤད་པའི་སྤྲ་ལས་མི་བྱུང་ཚུལ་གཉིས་ལ་རིག་པའི་འགྲོ་ཕྱོགས་ཀྱི་རྩ་བའི་ཆ་ནས་བཤད་ན་ཁྱད་པར་མེད་ཀྱང་། བཤད་ཚུལ་གྱི་ཆ་ནས་ཚན་རིག་གི་དཔང་རྟགས་ཆེ་ཆུང་ཡོད་པ་ནི་སོ་སོའི་དུས་སྐབས་སུ་སྤྱི་ཚོགས་འཕེལ་རྒྱས་ཀྱི་ཚད་གཞི་མི་འདྲ་བའི་དབང་གིས་བྱུང་བ་ཡིན་པ་བོད་ཀྱི་ལོ་རྒྱུས་རགས་རིམ་གཡུ་ཡི་ཕྲེང་བ་ལས་གསལ་བ་ལྟར་རེད།
འོ་ན་དབྱིན་ཇིའི་མཁས་པ་ཏར་ཝུན་ལགས་ཀྱིས་དུས་རབས་བཅུ་དགུ་པའི་ནང་དུ་བཤད་པའི་ལྟ་བ་དེ་དེང་དུས་འཛམ་གླིང་ན་ཡོངས་གྲགས་སུ་ཆགས་ཡོད་ལ། བོད་མིས་བཤད་སྲོལ་དེ་ཡོངས་གྲགས་སུ་ཁྱབ་མི་ཐུབ་པའི་རྒྱུ་མཚན་ཅི་ཞེ་ན། དེ་ལ་གཙོ་བོའི་འགོགས་རྐྱེན་གཉིས་ཏེ། ༡ བོད་ཡུལ་འདིར་ས་ཁད་མཐོ་ལ་གྲང་ལྷགས་ཆེ་བ་དང་། འགྲིམ་འགྲུལ་སྟབས་མི་བདེ་བ། གྲོང་སྡེ་ཁ་འཐོར་བ་བཅས་ཀྱི་དབང་གིས། ཕྱི་ཕྱོགས་ཀྱི་མི་རྣམས་འགྲོ་འོང་ཉུང་བ་དང་། ཤེས་བྱ་རིག་གནས་སྐོར་ལ་ཕན་ཚུན་ལབ་གླེང་བྱེད་རྒྱུའི་གོ་སྐབས་དེ་ལས་ཀྱང་དཀོན་པོ་ཡིན་པ་རེད། ༢ བོད་རང་གི་ཡུལ་གྱི་མཁས་པ་རྣམས་ཀྱིས་རང་རིགས་ཀྱི་ལོ་རྒྱུས་དང་། ཤེས་རིག་ལག་རྩལ་བཅས་ཀྱི་སྐོར་ལ་དྲིལ་བསྒྲགས་བྱེད་རྒྱུད་དེ་རང་གི་ལུང་བ་དང་གྲོང་སྡེའི་ནང་ལའང་ཚོད་འཛིན་གྱི་སྒོ་ནས་བྱེད་པ་ཙམ་ལས། ཕྱི་ཕྱོགས་སུ་དྲིལ་བསྒྲགས་བྱེད་རྒྱུའི་གོམས་སྲོལ་དེ་བས་ཀྱང་མེད་སྟབས། གནའ་མི་རྣམས་ཀྱིས་གསར་གཏོད་གནང་བའི་ཤེས་རིག་གི་སྐོར་རྣམས་ཡིག་ཐོག་ཏུ་འཁོད་ཐུབ་ཙམ་ལས་དྲིལ་བསྒྲགས་དང་དར་སྤེལ་ཆེ་བ་ཞིག་བྱུང་མེད་པ་དང་། ལྷག་པར་དུ་སངས་རྒྱས་ཆོས་ལུགས་བོད་དུ་དར་བ་ནས་བཟུང་བོད་ཀྱི་མཁས་པ་ཚོས་བློ་སྟོབས་གང་ཡོད་ཀྱི་རྩལ་ཕྱུང་ནས་འཆད་རྩོད་རྩོམ་གསུམ་སོགས་ཆོས་དང་འབྲེལ་བ་ཡོད་པའི་བྱ་བ་ཁོ་ནས་དུས་འདའ་བར་མཛད་དེ་གནའ་རབས་ཀྱི་ལོ་རྒྱུས་དང་ལག་རྩལ་སྐོར་གྱི་ཤེས་རིག་གི་ཡིག་ཆ་དེ་དག་ཇེ་ཉུང་དུ་སོང་བ་མ་ཟད། འགའ་ཞིག་རྩ་བརླག་དང་རྒྱུན་ཆད་དུ་འགྲོ་བཞིན་ཡོད་པ་དཔེར་ན། དེང་དུས་བོད་ཡུལ་ཁོ་ན་ལས་མཐོང་རྒྱུ་མེད་པའི་རིན་པོ་ཆེ་གཟི་ཞེས་པ་དེ་རྒྱུ་ཆ་གང་གིས་བཟོས་པ། བཟོ་སྟངས་གང་འདྲ་ཡིན་པ་སོགས་ཀྱི་ཤེས་བྱ་སྐོར་རྩ་བ་ཉིད་ནས་བརླགས་ཟིན་པ་མ་ཟད། དཔལ་མགོན་འཕགས་པ་ཀླུ་སྒྲུབ་ལ་ཀླུ་ཡིས་ཕུལ་ཡོང་བའི་ནོར་བུ་ཡིན་ཞེས་སངས་རྒྱས་ཆོས་ལུགས་དང་འབྲེལ་བའི་ཕྱི་ཤུན་མཛེས་པོ་ཞིག་གཡིས་གཡོགས་ཤིང་དད་པ་བརྟན་པོ་ཞིག་གིས་ཁ་བསྡམས་ནས་མགུལ་དུ་བསྐོན་ཏེ་གཉིད་ལ་ཡུར་ཡོད་པ་འདི་ལྟ་བུ་རེད།
གཞན་ཡང་བོད་ཀྱི་དཔེ་རྙིང་རྣམས་ལ་འཁོད་པའི་བསྐལ་བ་ཡ་ཐོག་གི་འབྱུང་ཁུངས་བཤད་པ་རླངས་ཀྱི་པུ་ཏི་བསེ་རུ་ལས། འབྱུང་བ་ལྔ་ཡི་སྙིང་པོ་ལས་སྲིད་པའི་སྒོ་ང་ཆགས་ཏེ། དེ་ལས་རིགས་དྲུག་གི་སེམས་ཅན་བྱུང་ཚུལ་གསུངས་པ་ཞིབ་འཇུག་གནང་བའི་བརྒྱུད་རིམ་ནང་དགོས་མཁོ་ཡོད་པའི་དཔྱད་གཞི་ཞིག་ཏུ་མཐོང་སྟེ། དེང་དུས་ཚན་རིག་པ་རྣམས་ཀྱིས་སྲོག་ཆགས་ཀྱི་ཐོག་མ་གྲུབ་ཚུལ་དེ་རྡུལ་ཕྲ་ཕུང་མང་པོ་ཞིག་ཚོགས་ནས་དེ་ལ་རང་བྱུང་ཁམས་ཀྱི་བརླན་དྲོད་སོགས་ཀྱི་རྒྱུ་འབྱུང་བ་ཞེས་པ་དེའང་ས་རྡུལ། ཆུ་རྡུལ། མེ་རྡུལ། རླུང་རྡུལ། དབྱིངས་བཅས་ངོ་བོ་དང་བྱེད་ལས་ཐ་དད་པའི་རྡུལ་ཕྲན་ཕྱོགས་ཀྱི་ཆ་མེད་དེ་དག་ལ་ཟེར་ཞིང་ཡོད་པ་རེད། དེ་ལྟར་འབྱུང་བའི་རྡུལ་རིགས་མི་འདྲ་བ་དུ་མ་ཚོགས་པའི་རྒྱུ་རྐྱེན་ལ་བརྟེན་ནས་སྲོག་ཆགས་ཀྱི་དངོས་པོ་བསྐྱེད་ནུས་པ་ནི་དངོས་པོའི་ཆོས་ཉིད་ཅིག་ཡིན་ཏེ། དཔེར་འབྱུང་རྡུལ་དུ་མ་ཚོགས་པའི་ཕ་མའི་ས་བོན་གཉིས་ལྷན་ཅིག་ཏུ་འདུས་པ་ལ། མའི་ལུས་ཀྱི་དྲོད་དང་ཁ་ཟས་སོགས་ཀྱིས་རྐྱེན་བྱས་ཏེ་མངལ་གནས་དེ་ཉིད་རིམ་བཞིན་ནུར་ནུར་བོ་དང་། ཞོ་ཆགས་པ་ལྟ་བུ་དང་། གོར་གོར་མེ་མེར་ལ་སོགས་པའི་རྣམ་པར་འགྱུར་ཏེ་མཐར་སྲོག་ཆགས་ཀྱི་རྣམ་པར་གྱུར་བ་རེད། དེ་ཡང་རྒྱུ་རྐྱེན་མི་འདྲ་བའི་དབང་གིས་བྱ་ཡི་ཁོངས་སུ་སྒོ་ངར་ཆགས་པ་དང་། མི་སོགས་སྲོག་ཆགས་གཞན་གྱི་ཁོངས་ནས་རིགས་མཐུན་གྱི་རྣམ་པར་ཡོང་ཡོད་པ་འདི་དག་ལ་བརྟགས་ན། སྲོག་ཆགས་རིག་པ་ལ་ཞིབ་འཇུག་གནང་བའི་ཚན་རིག་པ་རྣམས་ཀྱིས། ལོ་ངོ་ཉིས་སྟོང་ལྷག་གི་ལོ་རྒྱུས་དང་ལྡན་པའི་བོན་གྱི་ལྟ་བ་འདི་ལ་ཐུགས་དཔྱད་རེ་གནང་འོས་པར་སྣང་།
གཉིས། མངའ་མཛད་ཐོག་མར་བྱུང་ཚུལ་གྱི་སྐོར།
མངའ་མཛད་ཐོག་མར་བྱུང་བ་ཞེས་པ་ནི་མི་ཡིས་མི་ལ་དབང་བསྒྱུར་བྱེད་པའི་དུས་རབས་ཀྱི་འགོ་ཚུགས་པ་ལ་ཟེར། དེ་ནི་བསྐལ་བ་ཡ་ཐོག་གམ་གདོད་མའི་སྤྱི་ཚོགས་ཀྱི་མཇུག་རྫོགས་ནས་བྲན་གཡོག་ལམ་ལུགས་ཀྱི་འགོ་ཚུགས་པའི་དུས་རབས་སུ་བྱུང་ཡོད་ལ། རང་རེ་བོད་ཀྱི་ཡུལ་འདིར་མངའ་མཛད་ཐོག་མར་བྱུང་ཚུལ་བོད་ཀྱི་ཡིག་ཆ་རྙིང་བ་བཀའ་ཐང་སྡེ་ལྔ་དང་རྒྱ་བོད་ཆོས་འབྱུང་རྒྱས་པ། མཁས་པའི་དགའ་སྟོན། བོན་གྱི་བསྟན་འབྱུང་ཕྱོགས་བསྡུས་སོགས་སུ་འཁོད་པའི་ལོ་རྒྱུས་ཀྱི་སྡོམ་ཚིག་ལས་བོད་ཀྱི་ལོ་རྒྱུས་དེ་གདོད་མའི་སྤྱི་ཚོགས་ནས་བྲན་གཡོག་ལམ་ལུགས་བརྒྱུད་དེ་བྱུང་ཚུལ་དང་། སྐབས་སོ་སོའི་མི་སེར་གྱི་འཚོ་བའི་རྣམ་པ་རགས་རིམ་ཙམ་ཤེས་རྟོགས་བྱེད་ཐུབ །
བོད་ཀྱི་ཡུལ་འདིར་རྒྱལ་བོ་གཉའ་ཁྲི་བཙན་པོ་ནས་གླང་དར་མའི་བར་ཧ་ལམ་ལོ་ངོ་གཅིག་སྟོང་ལྷག་ཙམ་གྱི་རིང་ལ་མི་ཚང་གཅིག་གི་རུས་བརྒྱུད་ཀྱིས་བར་མ་ཆད་པར་དབང་བསྒྱུར་བྱས་ཡོད་སྟབས། སྲོང་བཙན་གོང་གི་རྒྱལ་རབས་རྣམས་ཀྱིས་དར་སྤེལ་གནང་བའི་བོན་གྱི་ཤེས་རིག་གི་རིག་གཞུང་དེ་དག་རྒྱལ་རབས་རྗེས་མ་རྣམས་ཀྱི་སྐབས་སུ་མེ་ལ་བསྲེག་པ་དང་མཆོད་རྟེན་འོག་ཏུ་གནན་པ་སོགས་ཐབས་ཅི་དྲག་གིས་མེད་པར་བྱེད་རྒྱུའ་ཆབ་སྲིད་ཀྱི་འོས་འགན་ཞིག་བབས་ཡོད་ནའང་། མེས་པོ་གོང་མ་རྣམས་ཀྱི་མཚན་བྱང་དང་། མཛད་རྗེས་རགས་རིམ་ཙམ་འདོར་ཐབས་མེད་པར་ཡིན་སྟབས། རང་རེའི་ལོ་རྒྱུས་ཀྱི་ཡིག་ཚང་རྣམས་སུ་འཁོད་ཡོད་པ་རེད།
འདིར་གཉའ་ཁྲི་བཙན་པོ་ནས་གནམ་རི་སྲོང་བཙན་བར་གྱིས་དབང་བསྒྱུར་མཛད་པའི་བོད་ཡུལ་ཞེས་པ་དེ་ནི་དེང་དུས་ཀྱི་ལྷོ་ཁའི་ཕྱོགས་དང་དེའི་ཉེ་སྐོར་གྱི་ས་ཁུལ་ཁ་ཤས་ཤིག་ལ་ཟེར་ཤིང་ཡོད་པ་འདྲ། སྟོད་ཀྱི་མངའ་རིས་སྐོར་གསུམ་སོགས་ཞང་ཞུང་གི་ཡུལ་དང་སྨད་མདོ་ཁམས་ཀྱི་ཡུལ་གྲུ་རྣམས་ལ་ཚོ་ཤོག་རེ་ལ་དཔོན་མགོ་རེས་དབང་བསྒྱུར་བྱས་ཏེ་གནས་ཡོད་ཚུལ། བོད་ཀྱི་ལོ་རྒྱུས་དེབ་ཐེར་ཁག་དང་ལྷག་པར་དུ་ཏུན་ཧོང་གི་ཡིག་ཆ་རྣམས་ལས། ཡབ་གནམ་རི་སྲོང་བཙན་གྱི་སྐབས་སུ་དབུས་ཕྱོགས་ཀྱི་ཟིང་པོ་རྗེ་དང་། གཙང་གི་རྒྱལ་པོ་མངར་མར་མུན། དྭགས་པོ་ས་ཁུལ་སོགས་མངའ་ཁོངས་སུ་བཅུག་སྟེ་བོད་ཁམས་ཡོངས་རྫོངས་གཅིག་གྱུར་བྱེད་པའི་རྨང་གཞི་ཙམ་བཏིངས་པའི་རྣམཔ་དང་། ཆོས་རྒྱལ་སྲོང་བཙན་སྒམ་པོའི་སྐབས་སུ་སྟོད་ཀྱི་མངའ་རིས་ནས་སྨད་ཀྱི་མདོ་ཁམས་བར་དུ་གནས་པའི་བོད་མི་ཡོངས་རྫོགས་གཅིག་གྱུར་བྱས་ཏེ་བོད་ཀྱི་ཡུལ་ཁམས་ཞེས་པ་འདི་བྱུང་ཡོད་པར་གསལ་བར་འཁོད་འདུག དེ་ལྟར་བོད་ཁམས་གཅིག་གྱུར་བྱས་པ་ནས་བཟུང་བོད་ཡུལ་སྟོད་སྨད་བར་གསུམ་གྱི་ཆབ་སྲིད་དང་། རིག་གནས་ཐམས་ཅད་ཆུ་དང་འོ་མ་འདྲེས་པ་ནང་བཞིན་གྱི་འབྲེལ་བ་གྲུབ་སྟབས། དེ་ནས་བཟུང་བོད་ཡུལ་སྟོད་སྨད་བར་གསུམ་གྱི་ལོ་རྒྱུས་ཐམས་ཅད་དཀྱུས་གཅིག་ཏུ་བཀོད་ཡོད་པ་རེད།
འོན་ཀྱང་བོད་ཁམས་གཅིག་གྱུར་མ་བྱུང་བའི་སྔོན་གྱི་ཡུལ་གྲུ་སོ་སོ་དང་འབྲེལ་བའི་ལོ་རྒྱུས་རེ་ཡོད་སྲིད་ཀྱང་། དེང་འདིར་མཐོང་རྒྱུ་ཡོད་པ་ནི་ཞང་ཞུང་གི་ཤེས་རིག་དང་ལོ་རྒྱུས་ཁོ་ན་ཙམ་དུ་ཟད། ཞང་ཞུང་ཡུལ་དུ་བོན་གྱི་སྟོན་པ་གཤེན་རབ་བྱོན་ནས་བོན་དང་རིག་གནས་མང་པོ་ཞིག་དར་སྤེལ་བྱས་སྟབས། བོད་ཀྱི་རིག་གནས་ལ་དར་རྒྱས་བྱུང་སྔ་ཤོས་དེ་སྟོད་ཀྱི་མངའ་རིས་སྐོར་གྱི་ཡུལ་འདི་ཡིན་པར་ངེས།
གོང་གསལ་ཆོས་འབྱུང་ཁག་གི་ཚིག་དོན་དག་ལ་དཔྱད་ན། གཉའ་ཁྲིའི་གོང་དུ་བྱུང་བའི་མངའ་མཛད་གནོད་སྦྱིན་དང་། བདུད་དང་། སྲིན་པོ་ལ་སོགས་པ་འདི་དག་དུས་རབས་ཀྱི་མིང་ཡིན་པ་ལས། གང་ཟག གནོད་སྦྱིན་དང་། བདུད་དང་། སྲིན་པོ་ལ་སོགས་པ་འདི་དག་དུས་རབས་ཀྱི་མིང་ཡིན་པ་ལས། གང་ཟག་ཅིག་གི་མིང་མ་ཡིན་པ་ཤེས་དགོས་ཏེ། འདི་དག་ནི་རིགས་ཀྱི་མིང་ཡིན་པའི་ཕྱིར། དཔེར་ན། ལྷ་དང་། མི་དང་། ལྷ་མ་ཡིན་ཞེས་སོགས་བགྲངས་པ་བཞིན་ནོ། ། ལུང་གིས་ཀྱང་གྲུབ་སྟེ། བོན་གྱི་བསྟན་འབྱུང་ལས། བསྐལ་བའི་དུས་རབས་ཆེན་པོ་དྲུག་ཙམ་བྱུང་། ཞེས་གསུངས་པའི་ཕྱིར། འོ་ན་དུས་རབས་དེ་དག་ལ་དབང་བསྒྱུར་བྱེད་པོ་གང་གང་ཞེ་ན། གོང་དུ་ཞུས་པ་ལྟར་སངས་རྒྱས་ཆོས་ལུགས་བོད་དུ་དར་བ་ནས་བཟུང་བོན་གྱི་ཤེས་རིག་དང་ལོ་རྒྱུས་རྣམས་བསུབ་ཅི་ཐུབ་བྱེད་རྒྱུ་ནི་ཆབ་སྲིད་ཀྱི་འོས་གའན་ཞིག་ཡིན་པ་དང་། དབང་མཛད་འདི་དག་བཙན་པོ་རང་གི་རིགས་རུས་ཀྱི་བརྒྱུད་པ་མ་ཡིན་པའི་ཕྱིར་ན་མཚན་དང་རིགས་རུས་ཀྱི་ལོ་རྒྱུས་ཐམས་ཅད་བསུབ་རྐྱང་གནང་ཟིན་པར་ངེས། ཡིན་ནའང་བདེན་ལུང་བ་གཉིད་དེ་ཕུགས་ཐག་རིང་ཟེར་བའི་དཔེ་ལྟར། གནའ་བོའི་དུས་དུས་དུས་རབས་དི་འདྲ་བྱུང་མྱོང་ཡོད་པ་གྲོང་མི་རྒན་པོ་ཡན་གྱི་ཁ་ནའང་འཇགས་ཡོད་སྟབས་བོད་ཁམས་སིལ་བུར་འཐོར་བའི་སྐབས་སུ་བོད་ཀྱི་ཆོས་ལུགས་ཁག་ལ་རང་དབང་ཅུང་ཟད་རེ་བྱུང་བ་དང་བསྟུན། ལོ་རྒྱུས་མཁན་པོ་རྣམས་ཀྱིས་སླར་ཡང་ལོ་རྒྱུས་ཀྱི་ཡིག་ཚང་དག་ཏུ་བཀོད་ཡོད་པ་འདི་རིན་ཐང་ཆེ་བའི་དཔྱད་གཞི་རུ་མཐོང་།
གནོད་སྦྱིན་དང་། བདུད་དང་། སྲིན་པོ་ལ་སོགས་དེ་དག་ནི་མི་མ་ཡིན་པའི་ལྷ་སྲིན་སྡེ་བརྒྱད་ཡིན་སྟབས། བོད་ཀྱི་དངོས་ཡོད་ལོ་རྒྱུས་དང་ཇི་ལྟར་འབྲེལ་ཞེ་ན། འདི་ནི་གནའ་བོའི་བྲན་གཡོག་ལམ་ལུགས་ཀྱི་སྤྱི་ཚོགས་ནང་དུ་བོད་འབངས་རྣམས་དུས་རྟག་ཏུ་མནར་གཅོད་ཀྱི་སྡུག་བསྔལ་དྲག་པོས་མནར་བའི་འཚོ་བ་མྱོང་དགོས་པའི་རྣམ་པ་དེ་དུས་རབས་ཀྱི་མིང་གིས་མཚོན་ཡོད་པ་ཞིག་རེད། བྲན་གཡོག་ལམ་ལུགས་སྤྱི་ཚོགས་ནང་དུ། སྡེ་ཤོག་བར་ཕན་ཚུན་གཡུལ་འགྱེད་ཅིང་། ཕ་རོལ་གྱི་མི་རྣམས་འཛིན་བཟུང་བྱས་ཏེ་རང་གི་བྲན་གཡོག་ཏུ་བཀོལ་ཞིང་། རང་དབང་ཏིལ་འབྲུ་ཙམ་ཡང་མེད་པའི་སྒོ་ནས་ས་ཞིང་རྨོ་བ་དང་། ཕྱུག་ཟོག་འཚོ་སྐྱོང་སོགས་ཀྱི་ལས་ཀ་ཁོ་ན་བྱེད་དེ། མི་ཚེ་ཧྲིལ་བོར་ནུས་ཤུགས་གང་ཡོད་དེ་བྲན་གཡོག་བདག་པོའི་ཆེད་དུ་གཏོང་ཞིང་ཡོད་ཀྱང་། སྐབས་འགར་རྐྱེན་ཕྲན་ཚེགས་ཙམ་ལ་བརྟེན་ནས་ཡ་ང་སྙིང་རྗེ་མེད་པའི་རྡུང་རྡེག་དང་གསོད་གཅོད་བཻཡད་པ་བཅས་དུད་འགྲོ་ཕལ་བ་ཞིག་དང་འདྲ་བའི་འཚོ་བ་མྱོང་ཞིང་ཡོད་པའི་སྣང་ཚུལ་དེ་ལ་རྗེས་སུ་བྱུང་བའི་མི་རྣམས་ཀྱིས་སྐབས་དེའི་འགོ་བ་ཚོ་ལ་འདྲ་བ་རྒྱུ་མཚན་དུ་བྱས་ཏེ་བདུད་དང་། སྲིན་པོ། བཙན་པོ་སོགས་ཀྱི་དུས་རབས་ཞེས་བཏགས་པ་ཡིན་ཏེ། བྱམས་དང་སྙིང་རྗེ་མེད་པའི་མི་ལ་བདུད་དང་སྲིན་པོ་སོགས་དང་འདྲ་བ། གདུག་རྩུབ་ཆེ་བའི་མི་ལ་བཙན་དང་འདྲ་བ། གནག་སེམས་ཆེ་བའི་མི་ལ་ཀླུ་དང་འདྲ་བ་སོགས་དེང་སང་ཡང་མི་རྣམས་ཀྱི་ཁ་ནས་གླེང་བཞིན་པ་འདིས་འཐུས།
དེ་ཡང་གནའ་རབས་བོད་མི་རྣམས་ཀྱི་བསམ་བློའི་ནང་དུ་རང་བྱུང་ཁམས་ཀྱི་ཕན་གནོད་ཐམས་ཅད་ལྷ་འདྲེ་ཞིག་གིས་བྱས་པ་ཡིན་པར་ངོས་འཛིན་བྱེད་ཅིང་ཡོད་ལ། དེ་ལའང་གནོད་པ་བྱེད་སྟངས་ཀྱི་སྒོ་ནས་དབྱེ་བ་མང་པོ་ཞིག་ཡོད་པ་དཔེར་ན། བདུད་དང་སྲིན་པོ་ཞེས་པ། མི་གསོན་པོ་འཛིན་བཟུང་བྱེད་ཅིང་རང་གཡོག་ཏུ་བཀོལ་ནས་རིམ་བཞིན་ཟ་ཞིང་ཡོད་པ་ཞིག་དང་། བཙན་ཞེས་པ། མི་གསོན་པོའི་གློ་སྙིང་འཕྲལ་དུ་ལེན་ནས་ཟ་བའམ། ཡང་ན་འཛིན་བཟུང་བྱས་ཏེ་རང་གི་སྣ་འདྲེན་དུ་ཁྲིད་ཅིང་ཡོད་པ། ཀླུ་ཞེས་པ། འགྲས་ཡ་གྱུར་ན་མི་རབས་ནས་མི་རབས་བརྒྱུད་དེ་ནད་ཡམས་སྟེ་མཐར་མི་རྒྱུད་ཆད་པར་བྱེད་པ་སོགས་གནོད་འཚེ་འབྱུང་སྟངས་མི་འདྲ་བ་རེ་བྱེད་པའི་ལྷ་འདྲེ་རེ་ཡོད་པར་བསམ་ཞིང་ཡོད་པ་དེ་ནི་གདོད་མའི་མི་ལ་རང་བྱུང་ཁམས་ཀྱི་ནུས་པ་ཚན་རིག་དང་མཐུན་པའི་ཞིབ་འཇུག་བྱེད་རྒྱུའི་གོ་རྟོགས་མེད་སྟབས་ཕན་གནོད་ཐམས་ཅད་བྱེད་པོ་ལྷ་་འདྲེ་ཞིག་ཡོད་པའི་བསམ་བློ་དེ་བྱུང་བ་རེད། བྲན་གཡོག་བདག་པོས་རང་གི་བྲན་གཡོག་རྣམས་ལ་མི་ཡི་བསམ་སྤྱོད་ལས་འདས་པའི་སྡུག་བསྔལ་སྣ་ཚོགས་ཤིག་བཟོས་སྟབས། དེ་དང་འདྲ་མཚུངས་ཀྱི་དཔེར་འོས་པའི་བྱ་སྤྱོད་གནའ་མིའི་ངག་རྒྱུན་དུ་ཡོད་པའི་བདུད་དང་འདྲེ་སྲིན་དག་ལས་མེད་པའི་ཕྱིར་ན་འདིར་དུས་རབས་སོ་སོའི་མང་དུ་བེད་སྤྱོད་བྱས་པ་ནི་སྐབས་དེའི་སྤྱི་ཚོགས་ཀྱི་རྣམ་པ་རང་ཤུགས་ཀྱིས་བློ་ཡུལ་དུ་འཆར་ཐུབ་པའི་ལོ་རྒྱུས་སྡོམ་ཚིག་ཅིག་རེད། གཞན་ཡང་དུས་རབས་སོ་སོའི་སྐབས་སུ་ངལ་རྩོལ་མི་དམངས་རྣམས་ཀྱི་ཐོན་སྐྱེད་ལག་རྩལ་གྱི་དཔང་ཚད་གང་འདྲ་ཞིག་ལ་སླེབས་ཡོད་པ་དང་། མངའ་མཛད་སོ་སོས་གཙོ་བོ་ཡུལ་གྲུ་གང་ལ་དབང་བསྒྱུར་བྱས་ཡོད་པ། སྔ་རྟགས་ཀྱི་མཚོན་ཆ་བྱུང་ཚུལ་དང་། ཡུལ་གྱི་མིང་འདོགས་ཚུལ་ལ་བརྟེན་ནས་ཞིབ་འཇུག་བྱེད་འོས་པ་དང་བྱེད་རིན་ཡོད་པ་ཞིག་རེད།
གསུམ། མངའ་མཛད་ཐོག་མར་བྱུང་དུས་ཀྱི་སྐོར།
སྤྱིར་འཇིག་རྟེན་འདིར་མི་ཡིས་མི་ལ་དབང་བསྒྱུར་བྱེད་པིའ་དཔོན་གཡོག་གི་རྣམ་པ་དེ། བསྐལ་བ་ཡ་ཐོག་གི་མཇུག བྲན་གཡོག་ལམ་ལུགས་ཀྱི་འགོ་ཚུགས་པ་ནས་བྱུང་ཡོད་པ་བཞིན། རང་རེ་བོད་ཀྱི་ཡུལ་འདིར་ཡང་དཔོན་གཡོག་མེད་པ་ནས་ཡོད་པའི་ལམ་ལུགས་བྱུང་ཚུལ་ལོ་རྒྱུས་དེབ་ཐེར་ཁག་ལ་འཁོད་ཡོད་པ་གོང་གསལ་ལྟར། དེ་དུས་བོད་ཁམས་མི་ལ་རྗེ་མེད་པས། ། རི་བྲན་བྲག་མཁར་ཀུན་ལ་རྫོང་ཡང་བཅས། ། གོས་དང་ཁ་ཟས་བཙན་མཁར་ནོར་བུ་བཅུག ། རྒོལ་དུ་མི་ཐུབ་དམག་གྲངས་ཉུང་བའི་དུས། ། རང་ལ་དབང་མེད་ཚོགས་རྒྱབ་སྲབ་བའི་དུས། ། བོད་ཡུལ་གངས་རི་རྩེ་དགུའི་ལྗོངས་འདི་རུ། ། སྤུར་རྒྱལ་གོང་དུ་མངའ་མཛད་དྲུག་ཏུ་བྱུང་། ། ཞེས་གསུངས་ཡོད་པ་རེད། ཡིན་ནའང་འདིར་འཁོད་པའི་མངའ་མཛད་གནོད་སྦྱིན་ནག་པོ་སོགས་བྱུང་ནས་ད་ཕན་ལོ་གྲངས་གང་ཙམ་ཞིག་སོང་བ་གསལ་པོར་བཤད་དཀའ་ནའང་། སྤྱི་ཚོགས་འཕོ་འགྱུར་གྱི་ཆོས་ཉིད་དང་། དེང་སྐབས་བོད་ཡུལ་སྟོད་སྨད་བར་གསུམ་གྱི་ས་འོག་ནས་ཐོན་པའི་དངོས་རྫས་སོགས་ལ་གཞིགས་ནས་མཐའ་དཔྱད་རེ་ཞུས་ན་རགས་ཙམ་རྟོགས་ཐུབ།
དེ་ཡང་དུས་རབས་འདི་དག་གི་ལོ་ཚུགས་དཔྱད་པ་ལ། ཐོག་མར་བོན་གྱི་སྟོན་པ་གཤེན་རབ་དང་། སྤུ་རྒྱལ་གཉའ་ཁྲི་བཙན་པོ་གཉིས་ཀྱི་དུས་རབས་དེ་ཧ་ལམ་ཙམ་ཞིག་ངེས་པར་བྱེད་རྒྱུ་དེ་གལ་ཆེན་པོ་ཞིག་རེད།
༡ བོན་གྱི་ལོ་རྒྱུས་དེབ་ཐེར་རྣམས་ལས་སྟོན་པ་གཤེན་རབ་མི་བོ་ཆེའི་འཁྲུངས་ལོ་ཤིང་བྱི་ཡིན་པ་གཅིག་མཐུན་དུ་བསྟན་འདུག་པ། ལེགས་བཤད་རིན་པོ་ཆེིའ་མཛོད། ༼པེ་ཅིན་པར་མ་ཤ་༣༧ཕ༢༡༽ལས། ལོ་ཡི་རྒྱལ་པོ་ཤིང་ཕོ་བྱི་བའི་ལོ། ཟླ་བའི་དང་པོ་དཔྱིད་ར་བ་མེ་སྟག་གི་ཟླ་བ། ཞག་གི་སྙིང་པོ་ཚེས་བཅོ་ལྔ། དུས་ཚོད་ཀྱི་དང་པོ་ནམས་ལངས། སྐར་མའི་དམ་པ་རྒྱལ་གྱི་རུ་གོང་ལ་སྐུ་བལྟམས། ཞེས་དང་། གཡུང་དྲུང་བོན་གྱི་བསྟན་འབྱུང་། ༼ལྷ་སའི་པར་མ་ཤ་༦༥ཕ༢༡༽ལས། དགུ་པ་ལོ་རྒྱལ་ཤིང་པོ་བྱི་བ་ཡི། ། དཔྱིད་ར་མེ་སྟག་ཟླ་བའི་ཉ་ཚེས་ཀྱི། ། ནམ་ལངས་ཐོག་མ་ལག་རིས་མཐོང་གསལ་དུས། ། ཡུམ་གྱི་གློ་གཡས་གཡུང་དྲུང་རིལ་བརྡོལ་ནས། ། ངོ་མཚར་བྱེ་བའི་ལྟས་གྱིས་མདུན་བསུས་ཏེ། ། གཟུགས་སྐུའི་མཚན་དཔེ་རྣམ་པར་བཞད་པ་ནས། ཞེས་སོགས་དང་། གཞན་ཡང་བོན་གྱི་ལོ་ཐོ་རྙིང་བའི་བསྟན་རྩིས་ལས། ཤིང་བྱི་གཅིག་དཀར་སྟག་ཟླ་བའི། ། ཡར་ཚེས་བཅོ་ལྔའི་དུས་བཟང་ཉིན། ། རྫུས་ཏེ་བལྟམས་པ་ཕྱིན་གྱི་ལོ། ། ཞེས་སོགས་གསུངས་ཡོད་ཀྱང་གཤེན་རབ་འཁྲུངས་ནས་དེང་དུས་ཀྱི་བར་ལོ་ཆིག་ཁྲི་བརྒྱད་སྟོང་ལྷག་ཙམ་ཞིག་སླེབས་ཡོད་པར་ངོས་འཛིན་གནང་གིན་འདུག་པས་དེ་ནི་བོན་ལུགས་ཀྱི་ལོ་བརྩི་ཚུལ་གཞན་ཞིག་ཡོད་པ་འདྲ་མ་གཏོགས་ལོ་རྒྱུས་ཀྱི་དོན་དངོས་དང་བསྟུན་ནས་བཤད་ཐབས་མེད་པ་ཞིག་རེད།
བོད་ཀྱི་མཁས་པ་ཕལ་མོ་ཆེས་སངས་རྒྱས་ཤྰཀྱ་ཐུབ་པ་དང་བོན་གྱི་སྟོན་པ་གཤེན་རབ་གཉིས་དུས་རབས་གཅིག་གི་མི་ཡིན་པར་གསུངས་ཡོད་པ། དཔེར་ན། ཟུར་མཁར་བློ་གྲོས་རྒྱལ་པོས་མཛད་པའི་ཤེས་བྱ་སྤྱི་ཡི་ཁོག་འབུབ་གཏན་པ་མེད་པའི་མཆོད་སྦྱིན་དཔེ་རྙིང་ལྡེབ་༡༧༦པའི་རྒྱབ་ཏུ་ལྷ་ཐོ་རི་སྙན་ཤལ་གྱི་རིང་ལ་གསོ་དཔྱད་ཀྱི་དབུ་བརྙེས་ཟེར་བ་དེའང་མ་ངེས་ཏེ། བོན་ལ་བརྟེན་པའི་གསོ་དཔྱད་ཇི་སྙེད་ཅིག་ཡོད། ཅེས་དང་། བོན་པོ་ནི་སངས་རྒྱས་ཤྰཀྱ་ཐུབ་པ་དང་དུས་མཉམ་དུ་གཤེན་རབ་མི་བོ་ཆེ་ཞེས་བྱ་བ་པུ་རངས་སུ་བྱོན་པར་བཤད་པའི་ཕྱིར་རོ། ། ཞེས་སོགས་གསུངས་ཡོད་པ་རེད།
བོད་འདིར་སངས་རྒྱས་ཤྰཀྱ་ཐུབ་པ་འཁྲུངས་འདས་ཀྱི་ལོ་ཚིགས་ལ་ངོས་འཛིན་ཚུལ་མི་འདྲ་བ་བཅུ་ལྷག་ཙམ་བྱུང་འདུག་ཀྱང་དེང་དུས་ཡོངས་གྲགས་སུ་ཕུག་མཚུར་གྱི་ལུགས་གཉིས་པོ་འདི་ལ་ངོས་འཛིན་གནང་མཁན་མང་ཤོས་རེད། ཡིན་ནའང་མཁས་དབང་དགེ་འདུན་ཆོས་འཕེལ་ལགས་ཀྱི་དགོངས་བཞེད་ནི་དེང་དུས་འཛམ་གླིང་སྤྱི་ལ་ཡོངས་གྲགས་ཀྱི་བརྩི་སྲོལ་རྒྱ་གར་གནས་བརྟན་སྡེ་པའི་ལུགས་འདི་ཡིན་ལ། འདི་ཉིད་ཁོ་ན་དོན་ལའང་གནས་པར་མཐོང་།
ལུགས་འདིའི་སངས་རྒྱས་འཁྲུངས་འདས་ཀྱི་ལོ་ཚིགས་ནི། སྤྱི་ལོའི་སྔོན་གྱི་༦༢༥པའི་མེ་སྤྲེལ་ལོར་སྐུ་བལྟམས། ༥༤༥པའི་མེ་འབྲུག་ལོར་མྱ་ངན་ལས་འདས། ༥༤༤པའི་མེ་སྦྲུལ་ལོར་ལུགས་འདིའི་སྟོན་པའི་འདས་ལོའི་འགོ་ཚུགས་པ་ཡིན། དུས་རབས་དེའི་སྐབས་ཀྱི་སྨེ་བ་གཅིག་དཀར་བའི་ཤིང་བྱི་ནི། སངས་རྒྱས་མ་འཁྲུངས་གོང་གི་ལོ་ངོ་སོ་གཉིས་པ་སྤྱི་ལོའི་སྔོན་གྱི་༦༥༧པའི་ལོ་དེ་ཡིན། སྤྱི་ཚོགས་འཕེལ་ཕྱོགས་ཀྱི་རྣམ་པ་ལ་བརྟགས་ནའང་སྐབས་དེར་ཡིན་པར་གྲུབ་སྟེ། བོད་ཀྱི་སྟོན་པ་གཤེན་རབ་དང་། རྒྱ་གར་གྱི་ཤྰཀྱ་ཐུབ་པ། རྒྱ་ནག་གི་ཁུང་ཕུ་ཙི་རྣམས་ཀྱི་གསུང་ལ་བརྟགས་ན་བློ་རྩེའི་གཏད་ཕྱོགས་དང་། བསམ་བློའི་འཁོར་ཕྱོགས་དེ་ཧ་ཅང་འདྲ་བོ་འདུག ཡིན་ནའང་སོ་སོའི་ཆ་རྐྱེན་མི་འདྲ་བ་དང་། དུས་རབས་མི་འདྲ་བའི་ནང་དུ་འཕྲིན་ལས་རྒྱ་ཆེ་ཆུང་བྱུང་ཡོད་པ་ནི་དངོས་པོའི་ཆོས་ཉིད་ཅིག་རེད། ལོ་རྒྱུས་ལ་ཕྱི་མིག་ཅིག་བལྟས་ན། ཨེ་ཤ་ཡའི་གླིང་དུ་གནས་པའི་མི་རིགས་འདི་དག་ལ་དུས་རབས་རིམ་བྱུང་གི་ནང་དུ་སྔོན་ཐོན་དང་རྗེས་ལུས་ཀྱི་རྣམ་པ་ཆེས་གསལ་པོ་ཞིག་བྱུང་ཡོད་ནའང་། སྤྱིར་བཏང་འཇིག་རྟེན་འཕོ་འགྱུར་གྱི་འགྲོ་ཕྱོགས་ལ་གཞིགས་ནས་ལོང་ངོ་བཅུ་ཕྲག་ཁ་ཤས་ཀྱི་ཧེ་བག་ཙམ་ལས། མཐར་ཐུག་གི་འཕེལ་རྒྱས་འགྲོ་ཕྱོགས་དང་འགྲོ་ཚུལ་དེ་གཅིག་པར་བྱུང་འདུག དཔེར་ན། སྟོན་གཤེན་རབ་མི་བོ་ཆེ་དེ་ཉིད་ཞང་ཞུང་འོལ་མོ་ལུང་རིང་ཞེས་པ་ཟུར་མཁར་བློ་གྲོས་རྒྱལ་པོའི་བཞེད་པ་ལྟར་ན་དེང་དུས་པུ་རངས་སུ་བྱོན་ཏེ། བསྒྲགས་པ་གསུམ་གྱི་དཔེའུ་ཙེ་དང་སྒོ་བཞི་མཛོད་ལྔའི་བོན་འཁོར་བསྐོར་ནས། གཙོ་བོ་བྱམས་སྙིང་དང་ལས་རྒྱུ་འབྲས་སོགས་ཀྱི་རྣམ་གཞག་བཤད་དེ་མངའ་རིས་སྐོར་གསུམ་ཙམ་དུ་མ་ཟད་བོད་ཡུལ་ཀོང་པོ་རོང་ནག་སོགས་སུ་བྱོན་ནས་རང་གི་ལྟ་བ་དྲིལ་བསྒྲགས་དང་དར་སྤེལ་བྱས་པ་སོགས་དང་། བོད་ཀྱི་རྒྱལ་ཕྲན་སིལ་མ་བཅུ་གཉིས་དང་སིལ་མ་བཞི་བཅུ་ལ་སོགས་ཁ་འཐོར་བྱུང་བ་དེ་དག་གཉའ་ཁྲི་བཙན་པོའི་སྐབས་སུ་གཅིག་གྱུར་བྱས་ནས་བོད་ཀྱི་རྒྱལ་བོ་ལ་སྔ་བ་གཉའ་ཁྲི་བཙན་པོ་ཡིན་པའི་བཤད་ཚུལ་དང་། རྒྱ་ནག་ཏུ་ཁུང་ཕུ་ཙི་ཞེས་པ་བྱུང་ནས་སྙིང་རྗེ་དང་གུས་ཞབས་སོགས་ཀྱི་ལྟ་བ་ག་ས་ག་ལ་ཕེབས་ཏེ་དྲིལ་བསྒྲགས་གནང་བ་སོགས་དང་། ཁྲུན་ཆིའུ་སྐབས་སུ་རྒྱལ་ཕྲན་བརྒྱ་ལྷག་ཙམ་ཡོད་པ་དེ་དག་ཀྲན་གོ་སྐབས་སུ་རྒྱལ་ཕྲན་བདུན་ཙམ་དུ་གྱུར་ཅིང་། དེའང་ཆིན་རྒྱལ་རབས་ཀྱི་སྐབས་གཅིག་གྱུར་བྱས་ཤིང་། ཆིན་ཧྲི་ཧོང་ཞེས་པ་གོང་མའི་ཐོག་མར་བྱུང་ཚུལ་འདི་དག་ལ་དཔྱད་ན། གནད་དོན་འདི་དག་ཕལ་ཆེར་དུས་རབས་གཅིག་པ་དང་། འགྲོ་སྟངས་གཅིག་པར་མཐོང་། དེས་ན་སྟོན་པ་གཤེན་རབ་མི་བོ་ཆེ་ནི་སྤྱི་ལོའི་སྔོན་གྱི་༦༥༧པའི་ཤིང་བྱི་ལོར་ཆུ་བོ་ཆེན་པོ་བཞི་ཡི་མགོ གངས་ཏི་སེའི་མདུན། མཚོ་མ་ཕམ་གྱི་འགྲམ། ཞང་ཞུང་འོལ་མོ་ལུང་རིང་ཞེས་པ་དེང་དུས་པུ་རངས་ཀྱི་ཡུལ་འདིར་སྐུ་བལྟམས། བོན་ཆོས་རིག་གནས་མང་པོ་གསར་གཏོད་གནང་ནས་མཐར་དགུང་གྲངས་གྱ་གཉིས་པའི་ཤིང་བྱ་སྟེ་སྤྱི་ལོའི་སྔོན་གྱི་༥༧༦པའི་ལོར་སྐུ་གཤེགས་ཡོད་པ་དེ་ཐེ་ཚོམ་དང་བྲལ་བ་ཞིག་རེད།
༢ རྒྱལ་པོ་གཉའ་ཁྲི་བཙན་པོ་འཁྲུངས་པའི་ལོ་ཚིགས་ལ་བོད་ཀྱི་མཁས་པ་རྣམས་ཀྱིས་བཞེད་ཚུལ་མི་འདྲ་བ་སྣ་ཚོགས་ཤིག་འདུག་ཀྱང་། འདིར་ཆོས་རྒྱལ་སྲོང་བཙན་ནས་གླང་དར་མའི་བར་གྱི་ལོ་གྲངས་ལ་དཔག་ན། བསྟན་རྩིས་ཀུན་བཏུས་སུ་བཀོད་པའི་སུམ་པའི་ལུགས་འདི་དཔྱད་འོས་སུ་ཆེ་སྟེ། སྲོང་བཙན་ནས་གླང་དར་མའི་བར་རྒྱལ་རབས་བཅུ་ཡི་རིང་ལ་ཁྱོན་བསྡོམས་པས་ལོ་གྲངས་༢༢༤ཟིན་ཡོད་པ་དེ་ཆ་སྙོམ་བྱས་ནས་རྒྱལ་རབས་རེ་ལ་ལོ་༢༢རེ་ཐོབ་འདུག དུས་རབས་འདིའི་རིང་ལ་བོད་ཆོལ་ཁ་གསུམ་གྱི་ཡུལ་གྲུ་ཐམས་ཅད་གཅིག་གྱུར་བྱས་པ་མ་ཟད། ཉེ་སྐོར་གྱི་རྒྱ་དཀར་ནག་དང་། བལ་བོ། འཇང་ཡུལ་ལ་སོགས་པའི་ཡུལ་དུ་དམག་བརྒྱབ་ནས་ས་རྒྱ་བསྐྱེད་པ་དང་། བོད་ནང་དུའང་བན་བོན་གྱི་གྲུ་མཐའ་གཉིས་པོ་མ་མཐུན་པའི་རྐྱེན་གྱིས་དུས་ཟིང་དང་འཁྲུགས་པ་མང་པོའི་ནང་། བཙན་པོ་རྣམས་ཀྱི་སྐུ་ཚེ་མཐར་མ་ཕྱིན་པ་ལ་གཞིགས་ན། སྲོང་བཙན་གོང་གི་རྒྱལ་རབས་དེ་དག་གི་བཞུགས་ཡུན་ཆོས་ལྡན་རྒྱལ་རབས་རྣམས་ལས་ཅུང་ཟད་རིང་དགོས་པར་འདུག རྒྱལ་རབས་གོང་མ་རྣམས་ཀྱི་དུས་སུ་སྤྱིར་བཏང་ཟིང་འཁྲུགས་ཅུང་ཟད་རེ་བྱུང་ཡོད་པར་ལོ་རྒྱུས་དེབ་ཐེར་རྣམས་ལས་གསལ་ཀྱང་། འདི་ལྟ་བུའི་དམག་འཁྲུགས་ཀྱི་ཡོ་ལང་ཆེན་པོ་དང་། ལྷག་པར་དུ་གྲུབ་མཐའ་ནང་མི་མཐུན་པའི་འགལ་རྐྱེན་དེ་འདྲ་མེད་སྟབས། རྒྱལ་པོ་རྣམས་ཀྱི་དབང་བསྒྱུར་བྱེད་པའི་དུས་ཡུན་དེ་རྒྱལ་རབས་འོག་མ་རྣམས་ལས་རིང་དགོས་པ་རང་ཤུགས་ཀྱིས་གྲུབ།
བསྟན་རྩིས་ཀུན་བཏུས་ཀྱི་རེའུ་མིག་ཏུ་བཀོད་པའི་སུམ་པའི་ལུགས་ནི་སྤྱི་ལོའི་སྔོན་གྱི་༤༡༧པའི་ཤིང་ཕྱི་དེ་གཉའ་ཁྲི་བཙན་པོའི་འཁྲུངས་ལོ་ཡིན་ལ། དེ་ནས་སྤྱི་ལོ་༦༢༩པའི་ས་གླང་སྟེ་གནམ་རི་སྲོང་བཙན་གྱི་འདས་ལོའི་བར་ལོ་ངོ་སྟོང་ཕྲག་གཅིག་དང་ཞེ་དྲུག་ཟིན་ཡོད་པ་དེ་ཆ་སྙོམ་རྒྱལ་རབས་རེ་ལ་ལོ་༣༢རེ་ཐོབ་འདུག་པས་ར་ཞིག་འདི་ལ་དཔྱད་གཞིར་བུཟང་ན་མཐུན་སྣང་ཆེ་ལ། ལོ་རྒྱུས་དེབ་ཐེར་རྣམས་ཀྱི་ཚིག་སྒྲོས་ལ་བརྟག་ནའང་སྟོན་པ་འདས་ནས་ལོ་བརྒྱ་སྐོར་ཞིག་གི་རྗེས་སུ་གཉའ་ཁྲི་བཙན་པོ་བྱུང་ཡོད་དགོས་པ་འདྲ་པོ་ཞིག་ཡོད་པ་རེད ། དེས་ན་སྐབས་འདིར་གཟུར་གནས་རྣམས་ཀྱི་གཟིགས་སྟེགས་སུ་སུམ་པའི་ལུགས་ཉིད་བཀོད་ཡོད་པས་འོས་མིན་ཐུགས་དྤཡད་རེ་གནང་རྒྱུ་ཞུ།
རྒྱལ་བོ་གནམ་རི་སྲོང་བཙན་གྱི་འཁྲུངས་ལོ་ཡང་རྫ་དཔལ་སྤྲུལ་དང་འཇུ་མི་ཕམ་སོགས་ཀྱིས་བཞེད་པ་དེ་དོན་དངོས་ལ་ཉེ་ཤོས་ཡིན་ཡང་། དེ་དག་གིས་བཞེད་པ་ལྟར་ན་སྲོང་བཙན་འཁྲུངས་པའི་མེ་གླང་ལོ་དར་རྒྱལ་པོ་དགུང་ལོ་བཅུ་ལས་མ་ཟིན་སྟབས། ཤིང་བྱི་དང་ཆུ་བྱི་ནོར་བར་ངེས། བཙན་པོ་འདི་སྐུ་ཚེ་རིང་བོ་ཞིག་མ་ཐུབ་པ་ཏུན་ཧོང་གི་ཡིག་ཆ་ལས། གནམ་རི་སྲོང་བཙན་གྱི་ཡབ་སྟག་རི་གཉན་གཟིགས་ཀྱི་སྐབས་སུ་དབས་དབྱི་ཚབ་ཀྱིས་ཟིང་བོ་རྗེ་ལ་ངོ་ལོག་སྟེ་སྤུ་རྒྱལ་སྟག་རི་གཉན་གཟིགས་ལ་མགོ་འདོགས་ཞུས་པ་དང་། གནམ་རི་སྲོང་བཙན་མོན་དུག་གིས་བཀྲོངས་རྗེས་སྲོང་བཙན་སྒམ་པོ་ཁྲིར་འཁོད་པའི་དུས། དབས་དབྱི་ཚབ་སོགས་ཀྱིས་ཞབས་ནས་བཏེགས་ཏེ་བཙནཔོའི་ཁྲི་ལས་མང་གསོ་ཚུལ་འཁོད་ཡོད་པ་འདིས་ཤེས་ཐུབ། དེས་རྒྱལ་པོ་གནམ་རི་སྲོང་བཙན་ནི་སྤྱི་ལོ་༥༩༢པའི་ཆུ་བྱི་ལོར་སྐུ་འཁྲུངས་ཤིང་སྤྱི་ལོ་༦༢༩པའི་ས་གླང་ལོར་གྲོངས་སོ། །
༣ བོད་ཀྱི་ཡིག་ཚང་རྙིང་བ་དག་ལས་གསལ་བའི་གཉའ་ཁྲི་བཙན་པོའི་གོང་གི་མངའ་མཛད་འདི་དག་དུས་ནམ་ཙམ་ཞིག་ནས་བྱུང་ཡོད་པ་དེང་སྐབས་ས་འོག་ནས་ཐོན་པའི་གནའ་རྫས་རྙིང་བ་འདི་དག་དང་། སོ་སོའི་རིག་པ་གཉིས་ཕན་ཚུན་ཟུང་འབྲེལ་ཞིག་བྱས་ནས་ཕྱོགས་ཙམ་ཞིག་ཤེས་ཐུབ།
༼ ༡ ༽ བོད་དུ་དེང་སྐབས་ལོ་བཅུ་ཕྲག་གཉིས་གསུམ་རིང་ལ། ཉི་ཁྲི་དང་། དིང་རི། ཤན་ཚ། མེ་ཏོག། པུ་ཧྲེང་། སུམ་མདོ། རྣམ་གླིང་། ཆབ་མདོ། ཏྲེ་ཧོར་བྲག་མགོ ཨ་མདོའི་ཆབ་ཆའི་མདའ་བཞིའི་ས་ཆ་རྣམས་སུ། ས་འོག་ནས་རྡོ་ཆས་དང་། རྫ་མ། རུས་ཆས། མཁར་ཤུལ། མེ་ཤུལ། ཟངས་ཆས། གཡང་ཌི། འགྲོན་བུ་སོགས་དངོས་རྫས་འབོར་ཆེན་ཞིག་ཐོན་ཡོད་པ་དེ་དག་ལ་རྒྱལ་ཁབ་ཀྱི་ཆེད་དུ་གཉེར་མཁས་པ་རྣམས་ཀྱིས་མཐའ་དཔྱད་གནང་ཞིང་གཏན་ལ་ཕབས་པའི་དཔྱད་རྩོམ་ཁག་ལས་གསལ་བ་ལྟར་ན། ད་ཕན་ལོ་ངོ་ལྔ་སྟོང་ཡན་མན་ཙམ་གྱི་དུས་སུ་བྱུང་བའི་དངོས་པོ་ཡིན་པ་ཐག་གཅོད་གནང་འདུག དེས་ན་ལོ་ངོ་ལྔ་སྟོང་ལྷག་གི་བོད་མི་དེ་དག་ལ་སྟ་རེ་དང་། མདའ། མདུང་། འཇོར། གཤོལ། ཁབ། རྫ་མ་སོགས་འཚོ་བའི་ཉེར་སྤྱོད་དང་། ལག་ཆ་རྣམས་བཟོ་ཐུབ་པའི་ཤེས་རིག་དང་། ལག་རྩལ་གྱི་ཆུ་ཚད་མཐོན་པོར་བྱུང་ཡོད་པ་དེ་གར་ནས་ཐག་ཆོད་པ་རེད། ཡུལ་ཤུལ་དང་དངོས་རྫས་རྣམས་ཀྱི་མཚན་གཞི་དཔེར་ན་ཆབ་མདོ་ཁ་རུབ་ནས་བྱུང་བའི་ཡུལ་ཤུལ་དང་དངོས་རྫས་སྐོར་ལ། བོད་ཀྱི་ལོ་རྒྱུས་རགས་རིམ་གཡུ་ཡི་ཕྲེང་བ་ལས། གདོད་མའི་ཁ་རུབ་གྲོང་ཚོ་དེ་ནི་རྫ་ཆུའི་ནུབ་ངོས་ཆུ་འགྲམ་དུ་གནས་ཡོད་ལ། རྒྱ་མཚོའི་ངོས་ལས་མཐོ་ཚད་སྤྱི་ཁྲེ་སུམ་སྟོང་ཆིག་བརྒྱ་ཙམ་ཡོད། ཚོད་དཔག་ལྟར་ན། གནས་ཡུལ་གྱི་རྒྱ་ཁྱོན་ནི་སྤྱི་ཁྲེ་ངོས་སྙོམས་གྲུ་བཞི་མ་ཆིག་ཁྲི་ཙམ་ཡོད་པ་ལས། ད་ཕན་སྔོག་ཐེངས་སྔ་རྟིང་གཉིས་ལ་བསྡོམས་རྒྱ་ཁྱོན་ངོས་སྙོམས་གྲུ་བཞི་མ་ཆིག་སྟོང་བརྒྱད་བརྒྱ་ཙམ་བསྔོགས་ཏེ་ས་འོག་ནས་ཐོན་པའི་གནའ་རྫས་རིགས་མི་འདྲ་བ་ནི། ཁང་བའི་རྗེས་ཤུལ་ཁག་ཉི་ཤུ་རྩ་དགུ་དང་། རྡོ་རྩིག་དུམ་བུ་གསུམ། རྡོ་རྩིག་གི་སྡིང་ཆ་སྒོར་མོ་གཉིས། རྡོ་ཡི་རྭ་སྒོ་གསུམ། མེ་ཐལ་ཕུང་དོང་ཁག་བཞི་བཅས་ཡོད་པ་དང་། གནའ་རྫས་རྡོ་ཆས་ངོ་གྲངས་བདུན་སྟོང་དགུ་བརྒྱ་བདུན་དོན་བརྒྱད་དང་། རུས་ཆས་ངོ་གྲངས་སུམ་བརྒྱ་དྲུག་ཅུ་རེ་བརྒྱད། རྫ་ལེབ་ཉིས་ཁྲི་ལྷག་ཙམ་ཡོད་ཐོག་ལྷུ་སྒྲིག་ཐུབ་པ་ངོ་གྲངས་ཞེ་དྲུག རྒྱན་ཆ་དངོས་རིགས་མི་འདྲ་བ་གཉིས་བཅས་ཡོད་ཅིང་། རྩྭ་བསྲེས་འདམ་པའི་ཁང་བ་ལའང་སྒོར་མོ་དང་། གྲུ་བཞི། ནར་མོ་སོགས་བཟོ་དབྱིབས་མི་འདྲ་བ་ཡོད་ལ་ཁང་བ་དེ་ཚོའི་དབུས་སུ་སྒྱིད་རྡོ་རྐང་གསུམ་སོགས་ཀྱི་ཐབ་ཀྱང་ཡོད།
ས་འོག་ནས་ཐོན་པའི་རུས་ཆས་ནི་ཉུང་ཙམ་ཞིག་ཡིན་ཞིང་རུས་ཆས་ཀྱི་གྲས་སུ། སྙུང་བུ་དང་། ཁབ། སྟ་རེ། རུས་ལེབ་སོག་ལེའི་ཁ་ཅན། རྭ་སྙུང་སོགས་དང་། དེ་བཞིན་སེམས་ཅན་གྱི་རུས་པ་མང་བོ་ཐོན་པ་དང་། རུས་ཆས་མང་ཆེ་བ་ནི་བཟོ་དབྱིབས་ཞིབ་ཚགས་ཤིང་། རུས་ཁབ་ལ་ལར་ལི་རྨིད་ཉི་ཤུ་རྩ་བཞི་ཙམ་ལས་མེད་པ་ཁབ་མིག་ཀྱང་སྐྱོན་མེད་དུ་བསྡད་ཡོད་པས་མཐོང་བ་ཙམ་གྱིས་ཧ་ལས་དགོས་པ་ཡོད།
རྫ་ཆས་ནི་ཁོག་མ་དང་། སླ་ང་། ཕོར་བ་སོགས་རིགས་ཉུང་ཙམ་ལས་མེད་ཀྱང་། དེ་དག་གི་རི་མོ་ནི་ཧ་ཅང་ཕུན་སུམ་ཚོགས་པོ་སྟེ། བསྐོས་རིས་དང་། ཐག་རིས། ལེབ་ཤད་རི་མོ། འཚེར་ཅན་རི་མོ། སྨྱུག་གཟེབ་རི་མོ་སོགས་རིགས་ཧ་ཐང་མང་ཞིང་། རྫ་ཆས་ཀྱི་མདོག་ནི་དམར་བོ་དང་། སེར་བོ། ཐལ་མདོག ནག་པོ་བཅས་ཡོད་ལ་རྫ་ཆས་མང་ཆེ་བ་འཇམ་ཤ་དོད་ལ་སྤུས་ཀ་དག་པོར་མཆིས།
མཛེས་རྒྱན་དངོས་ཆས་གྲས་སུ་སྐྲ་གཟེར་དང་། མོ་ཀོར། རྣ་ལོང་། ཕྲེང་རིལ། མགུལ་རྒྱན། ཕྲུལ་ཕྲུལ། འགྲོན་བུ་སོགས་ཡོད་པ་དང་། དེ་དག་གི་རྒྱུ་ཆ་ནི་རྡོ་དང་། གཡང་ཊི། རུས་པ་སོགས་ཡིན་ལ་མཛེས་ཤིང་སྤུས་ཀ་དག་པ་དང་སྣ་མང་ཕུན་ཚོགས་པོ་ཡོད།
ས་འོག་ནས་ཐོན་པའི་དངོས་པོ་མང་ཆེ་བ་ནི་རྡོ་ལས་གྲུབ་པའི་ཐོན་སྐྱེད་ལག་ཆ་མ་ཡིན་ཞིང་། དེའི་ནང་རྡོ་ཆས་ཕྲ་མོ་དང་། བརྡར་བཟོས་རྡོ་ཆས་བཅས་རིགས་གསུམ་ཡོད་ལ། ལག་ཆ་དེ་རྣམས་ཀྱི་རྣམ་གྲངས་ནི་སྦྱག་མ་དང་། སྟ་རེད། འཇོར། གཤོལ། མདུང་རྩེ། མདའ་རྩེ། འབྲེག་བཏུབ་ཀྱི་ལག་ཆ་དང་། གཙབས་གཅོད་ཀྱི་ལག་ཆ་སོགས་ཁྱོན་བསྡོམས་རྣམ་གྲངས་དྲུག་སྟོང་བརྒྱད་བརྒྱ་ལྷག་ཙམ་ཡོད། ཅེས་སོགས་གསལ་བོ་ངོ་སྤྲོད་གནང་ཡོད་པའི་དངོས་པོ་འདི་དག་ནི་བོད་ཀྱི་ཡིག་རྙིང་དག་ལ་འཁོད་པའི་རྒྱལ་བོ་གཉའ་ཁྲི་བཙན་པོའི་གོང་དུ་བྱུང་བའི་དུས་རབས་དེ་རྣམས་ལྷ་སྒྲུང་དང་གཏམ་རྒྱུད་ཙམ་མ་ཡིན་པ་མི་ ལོ་ལྔ་སྟོང་ལྷག་གི་ལོ་རྒྱུས་ཀྱི་དོན་དངོས་ཡིནཔ་འི་བདེན་དཔང་གི་ར་སྤྲོད་ཅིག་རེད།
༼ ༣ ༽ རིག་པས་བརྟག་ནའང་གྲུབ་སྟེ། ཆོས་རྒྱལ་སྲོང་བཙན་སྒམ་པོ་ནས་གླང་དར་མའི་བར་ལ་ལོ་༢༢༤ བོད་སིལ་བུའི་དུས་རབས་༤༡༡ ས་སྐྱ་བའི་དུས་རབས་ལ་༩༦ སྔ་ཕྱི་བསྡོམས་པའི་བཀའ་བརྒྱུད་པའི་དུས་རབས་༢༩༤ དགེ་ལྡན་པའི་དུས་རབས་༣༡༧རེ་ཟིན་ཡོད་པ་འདི་དག་བསྡོམས་པས་ལོ་ངོ་༡༣༤༢སོང་། དེ་དག་དུས་རབས་ལྔ་ལ་ཆ་སྙོམས་བྱས་ན་༢༦༨རེ་ཐོབ་ཡོད།


c: text/html

text:
ལི་ཁྲང་ཕིང་།
ཏང་གི་ཚོགས་ཆེན་བཅུ་དགུ་པའི་སྙན་ཞུ་ལས་“རིག་གནས་ནི་རྒྱལ་ཁབ་ཅིག་དང་མི་རིགས་ཤིག་གི་བླ་སྲོག་ཡིན། རིག་གནས་དར་ན་རྒྱལ་ཁབ་དར་རྒྱས་ཡོང་བ་དང་། རིག་གནས་སྟོབས་ལྡན་ཡིན་ན་མི་རིགས་སྟོབས་ལྡན་དུ་འགྱུར། རིག་གནས་ཀྱི་གདེང་ཚོད་ཆེན་པོ་མེད་པ་དང་། རིག་གནས་དར་རྒྱས་གོང་འཕེལ་མ་བྱུང་ན། ཀྲུང་ཧྭ་མི་རིགས་བསྐྱར་དར་རླབས་པོ་ཆེ་ཡོང་མི་སྲིད་”ཅེས་བསྟན་ཡོད། ང་ཚོའི་ཏང་གིས་རྒྱལ་ཡོངས་མི་རིགས་ཁག་གི་མི་དམངས་ལ་མཐུན་སྒྲིལ་དང་སྣེ་ཁྲིད་བྱས་ཏེ་ཀྲུང་ཧྭ་མི་རིགས་ཀྱི་བསྐྱར་དར་རླབས་པོ་ཆེ་མངོན་པར་སྒྲུབ་པའི་དུས་རབས་གསར་པའི་འགན་འཁྲི་ཡོངས་འགྲུབ་བྱེད་དགོས་ན། ངེས་པར་དུ་མི་རིགས་ཁག་གི་ཕུལ་བྱུང་རིག་གནས་འཛིན་སྐྱོང་སྤེལ་གསུམ་བྱས་ཏེ་རྒྱུན་ཆད་མེད་པར་མི་རིགས་ཁག་གི་རིག་གནས་ཀྱི་ཁས་ལེན་ཆེ་རུ་སྐྱེད་དགོས་པ་དང་། བློ་སེམས་གཅིག་བསྒྲིལ་གྱིས་ཀྲུང་གོའི་ཕུགས་འདུན་མཉམ་སྒྲུབ་བྱེད་པའི་བསམ་བློའི་རྨང་གཞི་བརྟན་པོར་རྡུང་དགོས་ཤིང་། ཀྲུང་ཧྭའི་བུ་རྒྱུད་ཡོངས་ཀྱིས་བར་མེད་འབད་བརྩོན་བྱེད་པར་སྐུལ་མ་བཏང་ནས་ཀྲུང་གོའི་ཕུགས་འདུན་མཉམ་སྒྲུབ་བྱེད་པའི་སྟོབས་ཤུགས་ཆེན་པོ་གོང་བུར་སྒྲིལ་དགོས།
གཅིག མི་རིགས་ཁག་གི་ཕུལ་བྱུང་རིག་གནས་འཛིན་སྐྱོང་སྤེལ་གསུམ་བྱེད་པ་ནི་མི་རིགས་མཐུན་སྒྲིལ་ལ་ཤུགས་སྣོན་དང་བསྐྱར་དར་གྱི་སྟོབས་ཤུགས་ཆེན་པོ་གོང་བུར་སྒྲིལ་བའི་དགོས་དབང་གི་བླང་བྱ་ཡིན།
སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་བསྟན་དོན། ལོ་ངོ་སྟོང་ཕྲག་དུ་མའི་དུས་ཀྱི་གོམ་འགྲོས་བརྒྱུད་དེ་རང་རྒྱལ་གྱི་མི་རིགས་56དང་མི་འབོར་དུང་ཕྱུར་13གོང་བུ་གཅིག་ཏུ་དམ་པོར་སྦྲེལ་བྱེད་ནི་ང་རང་ཚོས་ཐུན་མོང་དུ་ཉམས་སུ་མྱངས་པའི་ཁྱད་འཕགས་འབད་འཐབ་ཡིན་པ་དང་། ང་རང་ཚོས་ཐུན་མོང་དུ་བསྐྲུན་པའི་དགའ་སྐྱིད་ཀྱི་ཁྱིམ་གཞི་ཡིན་ལ། ང་རང་ཚོས་ཐུན་མོང་དུ་སྐྱེད་གསོ་བྱས་པའི་མི་རིགས་ཀྱི་སྙིང་སྟོབས་ཡིན་ཞེས་སོ། །ཀྲུང་ཧྭ་མི་རིགས་ཀྱི་ལོ་ངོ་སྟོང་ཕྲག་ལྔའི་ཤེས་རིག་ལོ་རྒྱུས་ལ་ཐད་ཀྱིས་བལྟས་ཚེ། མི་རིགས་ཁག་གི་ཕུལ་བྱུང་རིག་གནས་ནི་ཀྲུང་ཧྭའི་སྐྱེད་མོས་ཚལ་ནང་གི་ལྗོངས་ཀྱི་བཀོད་པ་ལྟ་ན་སྡུག་པ་ཞིག་ཡིན། མི་རིགས་ཁག་གི་ཕུལ་བྱུང་རིག་གནས་འཛིན་སྐྱོང་སྤེལ་གསུམ་བྱེད་པ་ནི་མི་རིགས་མཐུན་སྒྲིལ་ལ་ཤུགས་སྣོན་བརྒྱབ་རྒྱུ་དང་། ཀྲུང་ཧྭ་མི་རིགས་བསྐྱར་དར་རླབས་པོ་ཆེ་ཡོང་བའི་ཀྲུང་གོའི་ཕུགས་འདུན་མངོན་པར་བསྒྲུབ་རྒྱུར་ཆ་མཚོན་ན། གལ་ཆེ་བའི་མངོན་སུམ་གྱི་དོན་སྙིང་དང་གཏིང་ཟབ་པའི་ལོ་རྒྱུས་ཀྱི་དོན་སྙིང་ལྡན་ཡོད་པ་རེད།
“ཁས་ལེན་ལྔ་”ནི་མི་རིགས་ཁག་གིས་མཐུན་སྒྲིལ་ངང་འབད་འཐབ་བྱེད་ཐུབ་པའི་མཐུན་ཆ་ཆེ་ཤོས་ཡིན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ནན་དུ་གསུངས་དོན། “མི་རིགས་ཁག་གི་མང་ཚོགས་ཀྱིས་རླབས་ཆེ་བའི་མེས་རྒྱལ་དང་། ཀྲུང་ཧྭ་མི་རིགས། ཀྲུང་ཧྭའི་རིག་གནས། ཀྲུང་གོའི་གུང་ཁྲན་ཏང་། ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་བཅས་ལ་བྱེད་པའི་ཁས་ལེན་ངེས་པར་དུ་རྒྱུན་མི་ཆད་པར་ཆེ་རུ་གཏོང་དགོས།” ཞེས་སོ། །ཁས་ལེན་ནི་མཐུན་སྒྲིལ་གྱི་རྨང་གཞི་ཡིན་ལ། ཁས་ལེན་བྱུང་ན་མི་རིགས་ཁག་གི་མི་དམངས་ལ་གཞི་ནས་ཐུན་མོང་གི་རིན་ཐང་འཛིན་ཕྱོགས་དང་དམིགས་ཡུལ་གཉེར་ཕྱོགས་མངའ་ཐུབ་པ་དང་། གཞི་ནས་མི་སེམས་གཅིག་སྒྲིལ་དང་སེམས་པ་གཏོད་རེས་བྱེད་ཐུབ་པ་རེད། “ཁས་ལེན་ལྔ་”ནི་རྒྱལ་ཁབ་གཅིག་གྱུར་དང་སྤྱི་ཚོགས་བརྟན་ལྷིང་ཡོང་བའི་བསམ་བློའི་རྨང་གཞི་ཡིན་པ་དང་། ཀྲུང་གོའི་བགྲོད་ལམ་མཐའ་འཁྱོངས་དང་། ཀྲུང་གོའི་སྙིང་སྟོབས་དར་སྤེལ། ཀྲུང་གོའི་སྟོབས་ཤུགས་གཅིག་སྒྲིལ་བཅས་ཡོང་བའི་བསམ་བློའི་འབྱུང་ཁུངས་ཡིན། ཀྲུང་ཧྭ་མི་རིགས་ནི་གཅིག་དར་ཀུན་དར་དང་གཅིག་ཉམས་ཀུན་ཉམས་ཀྱི་ལས་དབང་གཅིག་པའི་ཐུན་མོང་ཚོགས་པ་ཡིན་པ་དང་། “ཁས་ལེན་ལྔ་”ཡིས་མི་རིགས་ཁག་དཔུང་པ་མཉམ་གཤིབ་དང་། འཆམ་མཐུན་མཉམ་གནས། ཞི་མཐུན་ངང་གོང་འཕེལ་བཅས་ཡོང་བར་སྐུལ་འདེད་དང་། མི་རིགས་ཁག་གི་མང་ཚོགས་སྤུན་ཟླ་མཛའ་མཐུན་དང་འགྲོ་གྲོགས་སྡོད་གྲོགས་ཡོང་བར་སྐུལ་འདེད་གཏོང་བའི་ཐད་དུ་བསམ་བློའི་འགན་ལེན་སྟོབས་ཆེན་ཞིག་མཁོ་སྤྲོད་བྱས་ཡོད་པ་རེད།
རིག་གནས་ཀྱི་ཁས་ལེན་ནི་“ཁས་ལེན་ལྔ་”ཡི་ནང་དོན་གལ་ཆེན་ཡིན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་བསྟན་དོན། “རིག་གནས་ཀྱི་ཁས་ལེན་ནི་གཏིང་ཟབ་ཤོས་ཀྱི་ཁས་ལེན་ཡིན་ལ། མི་རིགས་མཐུན་སྒྲིལ་ཡོང་བའི་རྩ་བ་དང་མི་རིགས་འཆམ་མཐུན་ཡོང་བའི་སླ་སྲོག་ལྟ་བུ་ཡིན།”ཞེས་སོ། །རྒྱལ་ཁབ་ཅིག་དང་མི་རིགས་ཤིག་ལ་ཆ་བཞན་ན་གལ་སྲིད་སྤྱི་མཐུན་གྱི་རིག་གནས་ཁས་ལེན་དང་སྤྱི་མཐུན་གྱི་རིན་ཐང་ལྟ་བ་མེད་པ་ཡིན་ན་སེམས་ལ་གཏད་སོ་མེད་ཅིང་སྤྱོད་པར་གཞི་འཛིན་ས་མེད་ངེས་རེད། ལོ་རྒྱུས་སྟེང་དུ་རང་རྒྱལ་མི་རིགས་ཁག་གི་མི་དམངས་ཀྱིས་དཔུང་པ་མཉམ་གཤིབ་ཀྱིས་འགྲོ་གྲོགས་སྡོད་གྲོགས་བྱས་ཏེ་རྒྱུན་རིང་ཟབ་ཡངས་ཀྱི་ཀྲུང་ཧྭའི་རིག་གནས་ཐུན་མོང་དུ་གསར་སྐྲུན་བྱས་པས། ཀྲུང་ཧྭ་མི་རིགས་དར་རྒྱས་གོང་འཕེལ་ཡོང་བར་བསམ་བློའི་སྟོབས་ཤུགས་ཆེན་པོ་མཁོ་འདོན་བྱས་ཡོད་པ་དང་། མིའི་རིགས་སྤྱི་ཚོགས་ཀྱི་ཤེས་རིག་ཡར་ཐོན་ཡོང་བར་རླབས་ཆེ་བའི་ལོ་རྒྱུས་ཀྱི་ལེགས་སྐྱེས་ཕུལ་ཡོད་པ་རེད། ཀྲུང་ཧྭའི་རིགས་གནས་ཀྱིས་མི་རིགས་ཁག་གི་རིག་གནས་ཀྱི་གྲུབ་འབྲས་གཞི་གཅིག་ཏུ་བསྡུས་ཡོད་པས། དེ་ནི་ཀྲུང་ཧྭ་མི་རིགས་ཀྱི་བསམ་པའི་བརྟེན་གཞི་དང་། མཉམ་དུ་འཛིན་སྐྱོང་སྤེལ་གསུམ་བྱེད་པའི་རིག་གནས་ཀྱི་དགོངས་པ་དང་རིན་ཐང་གི་ལྟ་བ་ཡིན་པ་དང་། མི་རིགས་ཀྱི་ལ་རྒྱ་དང་གདེང་ཚོད་དང་སྤོབས་པ་སྐྱེད་པ་དང་། མི་རིགས་ཡོངས་ཀྱི་སྤྱི་མཐུན་གྱི་བསམ་པའི་ངེས་ཤེས་དང་སྤྱི་མཐུན་གྱི་རིན་ཐང་དོན་གཉེར་གྱི་བསམ་བློའི་སྦྲེལ་ཐག་ཡིན་ལ། ཀྲུང་ཧྭ་མི་རིགས་ཐུན་མོང་ཚོགས་པའི་འདུ་ཤེས་སྐྱེད་པ་དང་། མི་རིགས་ཁག་ཐུན་མོང་གི་བསམ་པའི་ཁྱིམ་གཞི་སྐྲུན་པའི་གདུང་འདེགས་གལ་ཆེན་ཡིན།
རིག་གནས་ཀྱི་ཁས་ལེན་ཆེ་རུ་སྐྱེད་པ་དང་བསམ་བློའི་ངོས་འཛིན་གོང་བུར་སྒྲིལ་ན་ངེས་པར་དུ་མི་རིགས་ཁག་གི་ཕུལ་བྱུང་རིག་གནས་འཛིན་སྐྱོང་སྤེལ་གསུམ་བྱེད་དགོས། ཀྲུང་ཧྭའི་ཤེས་རིག་ནི་མི་རིགས་ཁག་གིས་ཐུན་མོང་དུ་བསྐྲུན་པ་ཞིག་ཡིན་པ་དང་། ཕུན་ཚོགས་དང་། སྣ་མང་། འདྲ་མཉམ། ཁོང་ཡངས་བཅས་ནི་ཀྲུང་ཧྭའི་རིག་གནས་ཀྱི་ཁྱད་ཆོས་ཡིན་ལ། ཀྲུང་ཧྭའི་རིག་གནས་རྒྱུན་མ་ཆད་པར་དར་ཞིང་རྒྱས་པའི་སྐྱེ་སྟོབས་གནས་ས་ཡིན། ཏང་དང་རྒྱལ་ཁབ་ཀྱིས་ཐོག་མ་ཉིད་ནས་རིག་གནས་ཀྱི་སྣ་མང་རང་བཞིན་ལ་དོ་སྣང་ཚད་མཐོན་པོ་བྱེད་ཀྱི་ཡོད་པ་དང་། གྲངས་ཉུང་མི་རིགས་ཀྱི་རིག་གནས་གོང་འཕེལ་ལ་སྐུལ་འདེད་གཏོང་གི་ཡོད། ལར་ཤེས་དགོས་པ་ཞིག་ལ། དེང་སྐབས་གོ་ལ་ཧྲིལ་པོ་ཅན་དུ་འགྱུར་བ་སོགས་ཀྱི་རྐྱེན་དབང་གིས་གྲངས་ཉུང་མི་རིགས་ཀྱི་ཕུལ་བྱུང་རིག་གནས་སྲུང་སྐྱོབ་དང་དར་རྒྱས་གཏོང་བའི་ཐད་དུ་གནད་དོན་འགའ་ཞིག་གནས་ཡོད་པ་རེད། དཔེར་ན་བསམ་བློའི་སྟེང་དུ་མར་ཁེ་སི་རིང་ལུགས་ཀྱི་མཛུབ་སྟོན་གོ་གནས་མཐའ་འཁྱོངས་བྱ་རྒྱུ་དང་ཀྲུང་ཧྭའི་ཕུལ་བྱུང་སྲོལ་རྒྱུན་རིག་གནས་རྒྱུན་འཛིན་བྱ་རྒྱུའི་བར་གྱི་འབྲེལ་བའི་སྐོར་ལ་ངོས་འཛིན་གསལ་པོ་ཞིག་བྱུང་མེད་པ་དང་། མངོན་སུམ་གྱི་ཁྲོད་དུ་མི་རིགས་ས་ཁུལ་གྱི་སྤྱི་པའི་རིག་གནས་ཞབས་ཞུའི་མ་ལག་ད་དུང་འཐུས་ཚང་བྱུང་མེད་ཅིང་། རིག་གནས་རྒྱུན་འཛིན་བྱེད་པའི་ཁྲོད་དུ་བཟང་ངན་སྦྲགས་འཛིན་བྱེད་པ་ལ་སོགས་ལྟ་བུ་རེད། དེ་དག་རྒྱུན་འབྱམས་སུ་སོང་ན་གྲངས་ཉུང་མི་རིགས་ཀྱི་ཕུལ་བྱུང་རིག་གནས་འཛིན་སྐྱོང་སྤེལ་གསུམ་བྱེད་པར་གནོད་རྐྱེན་བཟོ་བ་དང་། དེ་ནས་ཀྱང་ཀྲུང་ཧྭའི་རིག་གནས་ཀྱི་གོང་བུར་སྒྲིལ་ཤུགས་དང་། ནང་དུ་ཕྱོགས་ཤུགས། གསར་སྐྲུན་བྱེད་ཤུགས་བཅས་ཉམས་དམས་སུ་གཏོང་གི་རེད། དེར་བརྟེན། ང་ཚོས་ངེས་པར་དུ་ཐོག་མཐའ་བར་གསུམ་ལ་མར་ཁེ་སི་རིང་ལུགས་ཀྱི་མཛུབ་སྟོན་གོ་གནས་མཐའ་འཁྱོངས་བྱས་ཏེ། གྲངས་ཉུང་མི་རིགས་ཀྱི་ཕུལ་བྱུང་རིག་གནས་འཛིན་སྐྱོང་སྤེལ་གསུམ་དང་གསར་གཏོད་མཉམ་འདྲེས་ཀྱི་ལས་དོན་ཡག་པོར་འཛིན་དགོས།
གཉིས། མི་རིགས་ཁག་གི་ཕུལ་བྱུང་རིག་གནས་འཛིན་སྐྱོང་སྤེལ་གསུམ་བྱེད་པར་ནོར་འཁྲུལ་གྱི་ཕྱོགས་ལྷུང་གཉིས་ཁྱད་གསོད་བྱེད་རྒྱུ་སྟངས་འཛིན་ཡང་དག་པ་བྱེད་དགོས།
ཏང་གི་ཚོགས་ཆེན་བཅོ་བརྒྱད་པའི་ཚུན་ལ། གྲངས་ཉུང་མི་རིགས་ཀྱི་ཕུལ་བྱུང་རིག་གནས་སྲུང་སྐྱོབ་དང་རྒྱུན་འཛིན་བྱེད་ཆེད་ཏང་དང་རྒྱལ་ཁབ་ཀྱིས་སྲིད་ཇུས་རབ་དང་རིམ་པ་ཞིག་བཏོན་ཡོད་པ་དང་། ཀྲུང་ཧྭའི་རིག་གནས་ཀྱི་སྐྱེད་མོས་ཚལ་དུ་མེ་ཏོག་སྣ་ཚོགས་རྣམ་པར་བཀྲ་བའི་དཔལ་ཡོན་ཤར་ཡོད་པ་རེད། མུ་མཐུད་དུ་ཀྲུང་ཧྭའི་རིག་གནས་གྲ་རྒྱས་གོང་འཕེལ་ཡོང་བར་སྐུལ་འདེད་གཏོང་དགོས་ན་ངེས་པར་དུ་ནོར་འཁྲུལ་གྱི་ཕྱོགས་ལྷུང་གཉིས་ཁྱད་གསོད་བྱེད་དགོས་པ་རེད།
ཁྱད་གསོད་བྱེད་དགོས་པའི་ནོར་འཁྲུལ་གྱི་ཕྱོགས་དང་པོ་ནི་“རྒྱའི་རིག་གནས་ཁོ་ན་ཉིད་ཀྲུང་ཧྭའི་རིག་གནས་ལ་འཛིན་པ་དང་གྲངས་ཉུང་མི་རིགས་ཀྱི་རིག་གནས་བཏང་སྙོམས་སུ་འཇོག་པ་”དེ་ཡིན། རིག་གནས་མཉམ་འདྲེས་འབྱུང་བ་ནི་ཀྲུང་ཧྭའི་རིག་གནས་བྱུང་འཕེལ་གྱི་ཐོག་མཐའ་ཀུན་ཏུ་བསྟར་ལ་བརྒྱུས་ཡོད། ལོ་རྒྱུས་ཀྱི་ཆུ་རྒྱུན་རིང་མོའི་ནང་དུ་མི་རིགས་ཚང་མས་ཆེ་ཆུང་ལ་མ་བལྟོས་པར་ཀྲུང་ཧྭའི་རིག་གནས་བྱུང་འཕེལ་ལ་ཁྱད་འཕགས་ཀྱི་བྱས་རྗེས་བཞག་ཡོད་པ་རེད། གྲངས་ཉུང་མི་རིགས་ཀྱིས་ཀྲུང་ཧྭའི་རིག་གནས་ལ་པི་ཝང་དང་རྐུབ་བཀྱག་སོགས་དངོས་པོའི་གྲུབ་འབྲས་དང་གྲོ་ཕྱེ་འཐག་པ་སོགས་ཐོན་སྐྱེད་ལག་རྩལ་བསྐྱེད་ཡོད་པར་མ་ཟད། ད་དུང་ཀྲུང་ཡོན་མི་དམངས་ལ་བརྩོན་འགྲུས་ལྷུར་ལེན་གྱི་གསར་འབྱེད་འདུ་ཤེས་དང་ཁོང་ཡངས་ཀུན་ལེན་གྱི་རིག་གནས་བསམ་རྒྱ་ཡང་སྣོན་པ་བརྒྱབ་ཡོད་པ་རེད། ཀྲུང་གོའི་མཉམ་འབྲེལ་རྒྱལ་ཚོགས་ཀྱི་《མིའི་རིགས་ཀྱི་དངོས་མིན་རིག་གནས་ཤུལ་བཞག་གི་དཀར་ཆག》ཏུ་བཀོད་པའི་རྣམ་གྲངས་ནང་དུ་གྲངས་ཉུང་མི་རིགས་ཀྱི་རྣམ་གྲངས་ཀྱིས་1/3ཟིན་ཡོད། ཐོག་མ་ཉིད་ནས་མི་རིགས་ཁག་གི་རིག་གནས་སྐུལ་རེས་སྤེལ་རེས་དང་གཅིག་ལ་གཅིག་འདྲེས་བྱུང་ནས་ཀྲུང་ཧྭའི་རིག་གནས་ཀྱི་གོ་དོན་ཟབ་རྒྱས་སུ་བཏང་ཡོད་པ་དང་། ཀྲུང་ཧྭའི་རིག་གནས་ཀྱི་སྟོབས་ཤུགས་ཆེ་རུ་བསྐྱེད་ཡོད་ལ། ཀྲུང་ཧྭའི་རིག་གནས་ནི་མི་རིགས་ཁག་གི་རིག་གནས་ཀྱི་ཕྱོགས་བསྡུས་ཆེན་མོ་ཡིན།
ཁྱད་གསོད་བྱེད་དགོས་པའི་ནོར་འཁྲུལ་གྱི་ཕྱོགས་གཉིས་པ་ནི་“མི་རིགས་རང་གི་རིག་གནས་དེ་ཀྲུང་ཧྭའི་རིག་གནས་ཀྱི་ཁོངས་ནས་ཟུར་དུ་འདོན་པ་དང་། ཀྲུང་ཧྭའི་རིག་གནས་ཁས་ལེན་མི་བྱེད་པ་”དེ་ཡིན། སྣེ་མང་གཞི་གཅིག་ནི་ཀྲུང་ཧྭའི་རིག་གནས་ཀྱི་ནང་གནས་ཀྱི་ཁྱད་ཆོས་ཡིན། ལོ་ངོ་སྟོང་ཕྲག་གི་རིང་ལ་ཀྲུང་ཧྭའི་རིག་གནས་ཉིད་བར་ཆད་རིམ་བྱུང་ལས་མ་ཉམས་གོང་འཕེལ་བྱུང་བ་དང་། ཀྲུང་ཧྭའི་རིག་གནས་ཉིད་འཛམ་གླིང་ལོ་རྒྱུས་སྟེང་གི་དར་རྒྱུན་ཆད་མ་མྱོང་བའི་རླབས་ཆེན་གྱི་ཤེས་རིག་ཁོ་ན་ཉིད་ཆགས་པའི་རྒྱུ་མཚན་ནི། སྣེ་མང་གཞི་གཅིག་གི་ཀྲུང་ཧྭའི་རིག་གནས་ལ་མང་ལེན་ཀུན་འདུའི་ཁོང་ཡངས་རང་བཞིན་དང་འགྲན་ཟླ་མེད་པའི་གོང་བུར་འདྲིལ་ཤུགས་ལྡན་ཡོད་པས་རེད། རྡོ་ཆས་དུས་སྐབས་གསར་པ་ནས་བཟུང་སྟེ་ཀྲུང་ཧྭའི་རིག་གནས་ཉིད་ཀྲུང་གོའི་ས་གཞི་ཆེན་པོའི་སྟེང་དུ་སྣེ་མང་ཅན་དང་ས་ཁོངས་ཅན་དུ་དར་ནས། སྤེལ་རེས་སྐུལ་རེས་དང་གཅིག་ལ་གཅིག་སིམ་གྱི་དར་སོ་བྱུང་ཡོད་པ་རེད། རིག་གནས་ཀྱི་སྤེལ་རེས་ཉིན་བཞིན་ཇེ་མང་དུ་ཕྱིན་པ་དང་སྦྲགས་ནས་གྲངས་ཉུང་མི་རིགས་ལ་རྒྱའི་རིག་གནས་ཀྱི་བག་ཆགས་ཆེན་པོ་བཞག་ཡོད་པ་དང་། ཐང་རྒྱལ་རབས་སྐབས་ཀྱི་ཧོར་གྱི་སྙན་ངག་པ་ཁན་མན་ཨེར་བྱ་བས་“རྒྱ་ནག་དགེ་རྒན་གནའ་ནས་དར་”ཞེས་མཛད་པ་དང་། མི་རིགས་གཞན་དག་ལ་ནི་གནས་སྐབས་ཤིག་“ཧོར་ཆས་སྤྲས་ནས་ཧོར་རྟ་ཞོན་”ཞེས་པ་དར་སྲོལ་ཆགས་པ་དེ་ལྟ་བུའི་ཆུ་དང་ཉ་མོའི་འབྲེལ་བ་ཡོད་པས། མི་རིགས་ཁག་གིས་ཀྱང་རང་ཉིད་ཀྲུང་ཧྭའི་རིག་གནས་ཁོངས་ནས་ཁ་ཕྲལ་གཏོང་ཐབས་མེད་པར་གྱུར་པ་རེད།
སྣེ་མང་གཞི་གཅིག་གི་གནས་སྟངས་ནང་དུ་མི་རིགས་56པོའི་རིག་གནས་ཕན་ཚུན་ཡི་རང་དང་། ཕན་ཚུན་དཔེ་ལྟ། ཕན་ཚུན་རྒྱབ་རྟེན་བཅས་བྱུང་ནས་མི་རིགས་རིག་གནས་ཀྱི་རྣམ་པར་བཀྲ་བ་དང་ཀྲུང་ཧྭའི་རིག་གནས་ཀྱི་འཆམ་མཐུན་གཅིག་གྱུར་གྲུབ་ཡོད་པ་རེད། མི་རིགས་རིག་གནས་ལ་རང་ཆོས་ལྡན་པར་མ་ཟད་ཀྲུང་ཧྭའི་རིག་གནས་ཀྱི་སྤྱི་ཆོས་ཀྱང་ལྡན་ཡོད་པ་དང་། སྤྱི་ཆོས་ཀྱིས་ཀྲུང་ཧྭའི་རིག་གནས་ཀྱི་མེ་ཏོག་སྣ་བརྒྱ་བཞད་པའི་སྐྱེད་མོས་ཚལ་ལ་མཛེས་རྒྱན་སྤྲས་ཡོད་པ་རེད།
གསུམ། མི་རིགས་ཁག་གི་ཕུལ་བྱུང་རིག་གནས་འཛིན་སྐྱོང་སྤེལ་གསུམ་བྱེད་པའི་ཁྲོད་དུ་ཀྲུང་ཧྭ་མི་རིགས་ཐུན་མོང་ཚོགས་པའི་འདུ་ཤེས་བརྟན་པོར་སྐྱེད་དགོས།
རིག་གནས་ཀྱི་ཁས་ལེན་ཆེ་རུ་བཏང་ནས་མི་རིགས་ཁག་ཐུན་མོང་གི་བསམ་པའི་ཁྱིམ་གཞི་སྐྲུན་པ་དང་། ཧུར་བརྩོན་གྱིས་ཀྲུང་ཧྭ་མི་རིགས་ཐུན་མོང་ཚོགས་པའི་འདུ་ཤེས་སྐྱེད་པ་ནི་ཀྲུང་ཧྭ་མི་རིགས་ཀྱི་མཐུན་སྒྲིལ་ཆེན་པོར་ཤུགས་སྣོན་རྒྱག་པའི་ཕུགས་རྒྱང་དང་རྩ་བ་ཡིན། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་གསལ་པོར་བསྟན་དོན། མི་རིགས་ཁག་ཐུན་མོང་གི་བསམ་པའི་ཁྱིམ་གཞི་བསྐྲུན་རྒྱུ་དེ་འཐབ་ཇུས་ཀྱི་ལས་འགན་ལ་བརྩིས་ཏེ་འཛིན་དགོས་པ་དང་། ཕྱོགས་མཚུངས་སུ་མི་རིགས་ཁག་གི་ཕུལ་བྱུང་སྲོལ་རྒྱུན་རིག་གནས་དར་སྤེལ་དང་སྲུང་སྐྱོབ་བྱེད་དགོས་ལ། གསར་གཏོད་རང་བཞིན་གྱི་སྤོ་སྒྱུར་དང་གསར་གཏོད་རང་བཞིན་གྱི་གོང་འཕེལ་ཧུར་ཐག་གིས་མངོན་འགྱུར་བྱེད་དགོས།
མི་རིགས་ཁག་གི་མང་ཚོགས་ཀྱིས་རིག་གནས་ཀྱི་སྟེང་དུ་ཕན་ཚུན་ཡི་རང་དང་ཕན་ཚུན་སློབ་སྦྱོང་བྱས་ཏེ། སྙིང་ཉེ་བའི་བསམ་ཚོར་དང་ཁས་ལེན་པའི་བསམ་ཚོར་ཆེ་རུ་གཏོང་དགོས། མི་རིགས་ཁག་གི་རིག་གནས་ནི་སོ་སོ་ལ་སོ་སོའི་རང་ཆོས་དོད་ཅིང་སོ་སོ་ལ་སོ་སོའི་དགེ་མཚན་ལྡན་པ་ཞིག་ཡིན། དཔེར་ན། མི་རིགས་ལ་ལར་རང་ཉིད་ཀྱི་སྐད་ཡིག་ཡོད་པ་དང་། མི་རིགས་འགའ་ཞིག་ལ་དམིགས་བསལ་ཅན་གྱི་བཟའ་བཏུང་གི་གོམས་གཤིས་ལྡན་ཡོད་ལ། མེས་པོའི་དྲན་པ་དང་འཚོ་བའི་གོམས་སྲོལ་དང་དམངས་ཁྲོད་ཀྱི་དད་མོས་བཅས་ཀྱི་ཕྱོགས་སུ་ཡང་ཁྱད་པར་ལྡན་ཡོད་པ་འདི་ནི་ལོ་རྒྱུས་ཀྱི་བྱུང་འབྲས་ཡིན། དེ་དང་ལྷན་དུ་ཤེས་དགོས་པ་ནི། མི་རིགས་ཁག་ཚང་མར་མཐུན་སྒྲིལ་མཛའ་གཅུག་དང་། དགེ་སེམས་ཆེ་བ། རང་སྟོབས་རང་སྤེལ་བཅས་ཀྱི་ཕུལ་དུ་བྱུང་བའི་སྲོལ་རྒྱུན་ལྡན་ཡོད་པ་དང་། ལས་ལ་བརྩོན་ཞིང་བབ་ཆགས་པ་དང་། འདྲ་མཉམ་ངང་འགྲོགས་ཤིང་གཤིབ་པ། ཁ་དན་ཚིག་ལ་གནས་པ་བཅས་ཀྱི་ཕུལ་བྱུང་ངང་རྒྱུད་ལྡན་ཡོད་པ་རེད། མི་རིགས་རིག་གནས་མི་གཅིག་པའི་བར་གྱི་ཁྱད་པར་ལ་ལྟ་སྟངས་ཡང་དག་པ་འཛིན་དགོས་པ་དང་། བློ་དཀྱེལ་ཆེན་པོ་དང་ཁོང་ཡངས་བཟོད་སྒོམ་གྱི་རྣམ་འགྱུར་བཟུང་ནས་མི་རིགས་ཁག་གི་རིག་གནས་ཉིད་ཀྲུང་ཧྭ་མི་རིགས་ཀྱི་ཐུན་མོང་གི་བསམ་པའི་ཁྱིམ་གཞིའི་ནང་དུ་སྤེལ་རེས་དང་གཅིག་འདྲེས་ཡོང་བར་སྐུལ་འདེད་གཏོང་དགོས་ཤིང་། ཀྲུང་ཧྭ་མི་རིགས་ཐུན་མོང་ཚོགས་པའི་འདུ་ཤེས་ཤུགས་བརྒྱབ་ནས་སྐྱེད་གསོ་བྱེད་དགོས།
གྲངས་ཉུང་མི་རིགས་ཀྱི་རིག་གནས་བྱ་གཞག་དང་རིག་གནས་ཐོན་ལས་ཟུང་ལྡན་དུ་འཛིན་དགོས། གྲངས་ཉུང་མི་རིགས་ཀྱི་ཕུལ་བྱུང་སྲོལ་རྒྱུན་རིག་གནས་འཛིན་སྐྱོང་སྤེལ་གསུམ་བྱེད་ན་ངེས་པར་དུ་སྤྱི་ཕན་རང་བཞིན་གྱི་རིག་གནས་བྱ་གཞག་དང་ཚོང་གཉེར་རང་བཞིན་གྱི་རིག་གནས་ཐོན་ལས་ཀྱི་འཁོར་ལོ་ཟུང་གིས་སྐྱོད་དགོས་ཤིང་གཤོག་པ་ཟུང་གིས་འཕུར་དགོས། ལྷག་པར་དུ་མཐའ་མཚམས་མི་རིགས་ས་ཁུལ་དུ་ནི་དེ་བས་ཀྱང་སྤྱི་པའི་རིག་གནས་ཀྱི་ཞབས་ཞུ་མ་ལག་འཛུགས་སྐྲུན་བྱེད་པར་ཤུགས་སྣོན་བརྒྱབ་ནས། གྲོང་ཁྱེར་དང་གྲོང་གསེབ་ཀྱི་རིག་གནས་གཞི་གཅིག་ཅན་དུ་གོང་འཕེལ་ཡོང་བར་སྐུལ་འདེད་གཏོང་བ་དང་། ཕུལ་བྱུང་སྲོལ་རྒྱུན་རིག་གནས་ཀྱི་རྒྱུན་འཛིན་མ་ལག་འཛུགས་སྐྲུན་བྱེད་ཅིང་། “སྐད་གཉིས་སློབ་གསོ་”སྐུལ་སྤེལ་གཏོང་བ་བཅས་ཀྱིས་མི་རིགས་ཁག་གིས་ཀྲུང་ཧྭ་མི་རིགས་ཞེས་པའི་ཁྱིམ་ཚང་ཆེན་པོ་འདིའི་ནང་དུ་ཐགས་ཐོགས་མེད་པར་བརྗེ་རེས་དང་སྤེལ་རེས་བྱེད་ཐུབ་རྒྱུ་ཁག་ཐེག་བྱེད་དགོས། རིག་གནས་ཐོན་ལས་ཉིད་གདུང་འདེགས་ཐོན་ལས་སུ་སྐུལ་འདེད་བྱས་ཏེ། ཐོན་ཁུངས་ཀྱི་དགེ་མཚན་འདོན་སྤེལ་དང་། ས་ཁོངས་ཀྱི་ཁྱད་ཆོས་གཙིགས་འཛིན། འཛད་སྤྱོད་ཀྱི་ཚོང་ར་གསོ་སྤེལ་བཅས་བྱས་ཏེ། ཆབ་སྲིད་དང་དཔལ་འབྱོར་དང་སྤྱི་ཚོགས་བཅས་ཀྱི་ཕན་འབྲས་ཧུར་ཐག་གིས་གཅིག་གྱུར་ཡོང་བར་བྱེད་དགོས། མི་གྲངས་ཅུང་ཉུང་བའི་མི་རིགས་ལ་ཆ་མཚོན་ན། མི་རིགས་རིག་གནས་ཐོན་ལས་གོང་སྤེལ་གཏོང་དུས་སླ་བཅོས་ཀྱི་སྒོ་ནས་ཚོང་རའི་ནང་དུ་འབུད་རྒྱག་འདེད་མི་ཉན་པར་སྲིད་གཞུང་གིས་རོགས་སྐྱོར་བྱེད་དགོས་རིགས་ལ་ནི་ངེས་པར་དུ་རོགས་སྐྱོར་དོན་ལ་གནས་པ་བྱེད་དགོས།
མི་རིགས་ཀྱི་ཕུལ་བྱུང་སྲོལ་རྒྱུན་རིག་གནས་གསར་གཏོད་རང་བཞིན་གྱི་སྤོ་སྒྱུར་དང་གསར་གཏོད་རང་བཞིན་གྱི་གོང་འཕེལ་ཡོང་བར་བྱེད་དགོས། སྤང་བླང་སྒོས་རྒྱུན་འཛིན་དང་སྤོ་སྒྱུར་གསར་གཏོད་ཟུང་འབྲེལ་བྱེད་རྒྱུ་མཐའ་འཁྱོངས་བྱེད་པ་དང་། རིག་གནས་གོང་འཕེལ་གྱི་ཆོས་ཉིད་ལ་བརྩི་འཇོག་བྱས་ཏེ་བཟང་ལེན་ངན་སྤང་བྱེད་དགོས་པ་དང་། ཕུལ་བྱུང་སྲོལ་རྒྱུན་རིག་གནས་ཀྱི་དུས་རབས་ཀྱི་རིན་ཐང་སྔོག་འདོན་བྱས་ཏེ། གནའ་བཟང་དེང་སྤྱོད་དང་ཁུངས་ལུང་འཛིན་ཞིང་སྲོལ་གསར་འབྱེད་དགོས། སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་ལམ་སྟོན་དུ་བཟུང་ནས། ལུས་ངག་ཡིད་གསུམ་ལས་རྒྱུད་ཐུབ་པའི་མི་རིགས་ཀྱི་རིག་གནས་དང་མི་རིགས་ཀྱི་སྙིང་སྟོབས་སྐྱེད་གསོ་དང་། མི་རིགས་ཁག་གི་མང་ཚོགས་ཀྱི་ཁས་ལེན་སེམས་དང་ནང་ལ་ཐེ་སེམས་ཆེ་རུ་གཏོང་དགོས་པ་དང་། སྲོལ་རྒྱུན་རིག་གནས་ཀྱི་སྙིང་པོ་བཅུད་དུ་བླངས་ནས་རྣམ་པ་སྣ་མང་ཡིན་པ་དང་། ནང་དོན་ཕུན་སུམ་ཚོགས་པ། མཆོག་དམན་ཀུན་ལ་འཕྲོད་པ་བཅས་ཀྱི་རིག་གནས་སྒྱུ་རྩལ་གྱི་མཛད་ཆོས་ཐོན་སྐྱེད་བྱེད་དགོས་ཤིང་། མི་རིགས་རིག་གནས་ཀྱི་རྒྱུན་འཛིན་པའི་དཔུང་སྡེ་གསོ་སྐྱོང་དང་། རང་ས་རང་ཡུལ་གྱི་ཤེས་ལྡན་མི་སྣ་ཤུགས་བརྒྱབ་ནས་གསོ་སྐྱོང་བྱས་ཏེ། གྲངས་ཉུང་མི་རིགས་ཀྱི་ཕུལ་བྱུང་སྲོལ་རྒྱུན་རིག་གནས་ཉིད་དུས་ད་ལྟ་བར་གནས་ཤིང་དེང་རབས་ལ་ཞབས་འདེགས་ཞུ་ཐུབ་པར་བྱེད་དགོས་ལ། “བློ་སེམས་གཅིག་བསྒྲིལ་གྱིས་ཀྲུང་གོའི་ཕུགས་འདུན་མཉམ་སྒྲུབ་བྱེད་པ་”ལ་སྣེ་མང་ཕུན་སུམ་ཚོགས་པའི་རིག་གནས་ཀྱི་གསོ་བཅུད་མཁོ་སྤྲོད་བྱེད་དགོས།
(རྩོམ་པ་པོ་ནི་རྒྱལ་ཁབ་མི་རིགས་ལས་ཨུའི་ཀྲུའུ་རེན་གཞོན་པ་ཡིན།)
རྟ་རྡོས་བསྒྱུར།

robotstxt: allowed

filter: keep


text:
ཐོལ་བྱུང་གི་གསར་འགྱུར་ཞིག་གིས་ལོ་ངོ ༣༧ རིང་བརྟན་པོར་གནས་པའི་ཨ་རྒྱ་ཐེ་གསུམ་གྱི་འབྲེལ་བ་ཟུར་གསུམ་མའི་རྨང་གཞི་དེ་ཧོབ་དེ་ཁ་ལ་ཡོམ་ཡོམ་མི་བརྟན་པའི་རྣམ་པ་ཤར་སྟབས། པེ་ཅིང་གཞུང་ཅི་བྱ་གཏོལ་མེད་ཀྱི་གནས་སུ་ལྷུང་ནས་སྐབས་ཤིག་གི་རིང་རྟབ་བེ་རྟོབ་བེར་ལུས། དུས་ཡུན་གང་ཙམ་གྱི་རྗེས་སུ་རྒྱ་ནག་ཕྱི་འབྲེལ་བློན་ཆེན་ཝང་ཡེ་ཟེར་བས“ཐེ་ཝན་གྱི་ཚུལ་མིན་གྱི་བྱ་སྤྱོད”ཅེས་སྲན་མ་མ་ཆོད་ནས་ཐོག་ལ་བརྒྱུགས། དེ་ཡིས་རྒྱ་ནག་པའི་ཆབ་སྲིད་རང་གཤིས་མཚོན་ཡོད་ལ། ཆབ་སྲིད་བློ་རིག་ཀྱང་མཚོན་ཡོད།
དེ་ཡང་ཨ་རིའི་བདམས་ཐོན་སྲིད་འཛིན་དགྲ་ནོན་ཁྲོ་འབར་དང་ཐ་ཝེན་གྱི་སྲིད་འཛིན་ལྕན་ཚེ་དབྱིན་ཝེན་གཉིས་བར་སྤྱི་ཟླ ༡༢ ཚེས ༢ ཉིན་བྱུང་བའི་ཤིས་བརྗོད་ཁ་པར་དེས་འདས་པའི་ལོ་ངོ ༤༠ ལ་ཉེ་བའི་ཨ་མེ་རི་ཀས་ཐེ་ཝན་ཐད་གཏན་འབེབས་དང་ལག་བསྟར་བྱེད་ཀྱིན་པའི་རྒྱུན་སྲོལ་སྲིད་ཇུས་དེ་རྟབ་རྟོབ་མི་བརྟན་པའི་གནས་སྟངས་ཤར་པ་མ་ཟད། དེ་ལས་བྱུང་བའི་འཁྱོམ་ཡོམ་གྱི་རླབས་རྒྱུན་དེ་བསྟུད་མར་ཇེ་ཆེ་ནས་ཇེ་ཆེར་འཕེལ་གྱིན་ཡོད། འདས་པའི་བདུན་ཕྲག་འགའི་རིང་ཨ་རིའི་སྨྱན་བྱད་གཙོ་གྲས་ཀྱིས་རྗེས་འདེད་གཏིང་སློག་གིས་བཏོན་པའི་གནས་ཚུལ་ལ་གཞིགས་ན། ཁྲོ་ཚེའི་ཁ་པར་ཁ་བརྡ་དེ་དེང་ཐོག་གསར་འགྱུར་སྨྱན་བྱད་ཁག་ཅིག་གིས་བཤད་པ་ནང་བཞིན“ལག་གསར་པའི་ཕྱི་འབྲེལ་ནོར་འཛོལ”ཞིག་གཏན་ནས་མིན་པ་མ་ཟད། དེ་ནི་ཨ་རིའི“ཐེ་དགའ་སྐོར་ཁག”གིས་གོ་སྒྲིག་དང་སྐུལ་འདེད་ཀྱི་འབྲས་བུ་ཞིག་དང་། གཞི་རྩའི་ཨ་རྒྱ་ཐེ་གསུམ་གྱི་སྲིད་ཇུས་ལ་འགྱུར་བ་ཐེབས་ཀྱིན་པའི་མཚོན་རྟགས་ཤིག་རེད།
དགྲ་ནོན་ཁྲོ་འབར་གྱིས་སྲིད་འཛིན་དམ་འབུལ་མ་བྱས་གོང་དུ་རྒྱ་ནག་ལ་རྣམ་འགྱུར་མ་འདྲ་བ་གཉིས་བཏོན་ཡོད་ལ། གཅིག་ནི་ཁྲོ་ཚེའི་ཁ་པར་ཁ་བརྡ་རེད། གཞན་པ་དེ་ཨ་རིའི་པེ་ཅིང་གི་དོན་གཅོད་བསྐོ་འཇོག་ཡིན།
ཁ་པར་ཁ་བརྡའི་དོན་རྐྱེན་ཐད་གསར་འགྱུར་སྨྱན་བྱད་ཁག་གིས་དེ་ནི་དགྲ་ནོན་ཁྲོ་འབར་གྱི་རྨོངས་ཚོད་ཧོལ་རྒྱུགས་ཤིག་ཏུ་ངོས་འཛིན་བྱས་ཡོད་ཀྱང་། རྗེས་ཕྱོགས་ཀྱི་གནས་ཚུལ་ལས་ཤེས་ཐུབ་པ་ཞིག་ནི། དེ་ནི་བསམ་བློ་བཞི་གསུམ་བཅུ་གཉིས་དང་། བློ་རྩེ་ཉི་ཤུ་རྩ་ལྔ་བཀོལ་པའི་ཕུགས་རྒྱང་རིང་པའི་འཆར་བཀོད་ཅིག་རེད། བློ་གཟི་བོས་གཞིག་ན། ཨ་རི་དང་རྒྱ་ནག་བར་གྱི་འགལ་བ་ཆེ་ཤོས་དེ་རིན་ཐང་གི་ལྟ་བའི་འགལ་བ་དང་། དེ་ནས་དམག་དོན། ཚོང་ལས་དཔལ་འབྱོར། ས་གཤིས་ཆབ་སྲིད་སོགས་འགལ་བ་མང་ཐག་ཆོད་ཅིག་ཡོད་པས། སྲིད་འཛིན་ལ་སུ་གདམ་ཡང་ཨ་རྒྱ་གཉིས་ལ་འགྲིག་མཐུན་ཡོང་རྒྱུའི་རྨང་གཞི་ད་དུང་ཆགས་མེད་ལ། ལྷག་པར་དུ་ཁྲོ་འབར་གྱི་གཤིས་རྒྱུད་ན་དམའ་འབེབ་དང་མཐོང་ཆུང་ཚུད་ས་ཡེ་ནས་མེད་པ་དང་། དེ་བཞིན་དུ་ཕ་རོག་རྒྱ་ནག་གི་སྲིད་འཛིན་ཞི་ཏཱ་ཏཱ་ཡང་དཔོན་པོ་བཙན་པོ་བྱེད་རྒྱུ་ཟེར་མཁན་ཞིག་ཡིན་པས། སྟ་རེ་དང་རྡོ་ཐུག་ན་མེ་སྟག་ལས་གཞན་ཅི་ཡོད་དམ། དེ་འདྲའི་ངང་བལྟས་ན། འགལ་ཟླ་སློང་མི་དགོས་རང་བཞིན་གྱིས་ལངས་སྲིད་པ་རེད། འོན་ཀྱང་འགལ་ཟླ་དེ་མ་མཐའི་ཚད་ཐིག་ཡོད་པའི་དམག་འཁྲུག་གི་ཕྱོགས་སུ་མི་འགྲོ་བའི་འགལ་ཟླ་ཞིག་ཡིན་པར་འདོད། འགལ་ཟླ་ཡོད་པ་དང་འགལ་ཟླ་སློང་འདོད་ཡོད་བཞིན་དུ་མ་མཐའི་ཚད་ཐིག་དེ་སྲུང་ཆེད་ཞི་ཅིན་ཕེང་དང“ཀྲུང་གོ་མི་དམངས་ཀྱི་གྲོགས་པོ་རྙིང་པ”རུ་འབོད་པའི་ཨ་རིའི་ཨ་ཡོ་ཝ་མངའ་སྡེའི་སྤྱི་ཁྱབ་ལོ ༢༠ ལྷག་ཁུར་བའི་སྐུ་ཞབས་བྷི་ལནྡི་སི་ཊེ་ཌི (Blandstadt ) རྒྱ་ནག་ཏུ་བཅའ་སྡོད་ཨ་རིའི་གཞུང་ཚབ་ཆེན་མོར་བསྐོས་པ་རེད། འཇམ་རྩུབ་གྱི་རྣམ་འགྱུར་དེ་གཉིས་ཀར་གཅིག་ལ་གཅིག་རྟེན་གྱི་འབྲེལ་བ་ཡོད། དཔེར་ན་རླངས་འཁོར་དང་འཁོར་བཀག་གི་འབྲེལ་བ་ལྟ་བུ་རེད། འཁོར་བཀག་སྒྲིག་དོན་ནི་རླངས་འཁོར་མགྱོགས་པོར་རྒྱུགས་ཆེད་ཡིན་ལ། རླངས་འཁོར་མགྱོགས་དྲགས་ན་འཁོར་བཀག་གིས་འགོག་ཐུབ་པ་ལྟ་བུ་རེད། སྐུ་ཞབས་ཁྲོ་འབར་གྱི་འཇམ་རྩུབ་ཀྱི་རྣམ་འགྱུར་དེ་གཉིས་རྒྱ་ནག་པའི་བཤད་སྟངས་བྱས་ན། ལག་པ་གཅིག་དམ་པ་དང་ཡ་གཅིག་ལྷོད་པ། གཅིག་དམ་གཅིག་ལྷོད་ཀྱི་སྲིད་ཇུས་དེ་ལས་ཁོང་ནི་འཐབ་ཇུས་དང་འཐབ་རྩལ་གཉིས་ཀ་ཤེས་མཁན་ཞིག་ཡིན་པ་མཚོན་ཡོད།
ད་དུང་གལ་ཆེན་ཞིག་ཡོད་པ་ནི། འདས་པའི་ལོ་མང་རིང་རྒྱ་ནག་ནི་གནད་དོན་སློང་མཁན་དང་གནད་དོན་ལ་གདོང་ལེན་སྐབས་ཀྱི་རང་དབང་ཅན་ཡིན། ཨ་རི་ནམ་རྒྱུན་མི་འདོད་བཞིན་དུ་ངོས་ལེན་བྱེད་དགོས་པའི་གཞན་དབང་ཅན་དུ་གྱུར་ཡོད། ཁྲོ་འབར་གྱི་ཐོལ་བྱུང་གི་བྱ་སྤྱོད་དེས་ཨ་རི་གཞན་དབང་ཅན་ནས་རང་དབང་ཅན་དུ་གྱུར་ཡོད་ལ། གལ་ཏེ་རྒྱ་ནག་གིས་ཨ་རིའི་ཤེས་ཡོན་ཐོན་དངོས་ཀྱི་བདག་དབང་རྐུ་འཁྱེར་དང་། དངུལ་གྱི་འཛའ་ཐང་གི་འཕར་འགྲིབ་ཚོང་ར་ལ་བརྟེན་རྒྱུ་ལས་བཏང་འཛིན་མི་བྱེད་པ་། དེ་བཞིན་ལྷོ་རྒྱ་ནག་རྒྱ་མཚོ་ཁུལ་དུ་འཁྲུག་ལོང་མི་སློང་པ་སོགས་ཨ་རིའི་ཁེ་ཕན་ལ་གནོན་པའི་བྱ་སྤྱོད་རིགས་མཚམས་བཞག་ནས་རྒྱལ་སྤྱིའི་འགྲོ་ལུགས་ལྟར་རྒྱལ་ཁབ་ཆེན་པོ་ཞིག་གི་འོས་འགན་ཁུར་དུ་བླངས་ན། ཁྲོ་འབར་གྱིས་དེ་སྔོན་གྱི་ཨ་རིའི་སྲིད་འཛིན་རིམ་བྱོན་ལྟར་རྒྱ་ནག་གང་མཉམ་རྒྱས་མཉམ་དར་བྱེད་སྲིད་པ་རེད། དེ་ལས་ལྡོག་ཚེ་སྐུ་ཞབས་ཁྲོ་འབར་ཨོ་བྷ་མ་མིན་པ་གསལ་བོ་རེད།
རྩ་བའི་ཆ་ནས་སྐུ་ཞབས་ཁྲོ་འབར་མཆོག་ནི་ཕུལ་དུ་བྱུང་བའི་ཚོང་པ་ཞིག་ཡིན་པས། ཁོང་གིས་ཚོང་ལས་སྐབས་ཀྱི་བློ་བཀོད་པ་དང་རིག་ལམ་མང་པོ་ཞིག་ད་ལྟ་ཆབ་སྲིད་སྟེང་བཀོལ་སྤྱོད་བྱེད་ཀྱིན་ཡོད། སྲིད་འཛིན་བདམས་ཐོན་ནས་དམ་འབུལ་གྱི་བར་བརྒལ་དུས་ཡུན་དུ་རྒྱ་ནག་ལ་མ་བསྐུལ་རང་འགུལ་ངང་འཇམ་རྩུབ་གཉིས་གའི་རྣམ་འགྱུར་སྟོན་སྲོལ་དེས་ཁོང་ནི་ཆབ་སྲིད་སྙོམས་སྒྲིག་ལ་མཁས་པའི་མཛངས་འཇོན་གཉིས་ལྡན་གྱི་ཆབ་སྲིད་པ་ཞིག་ཡིན་པ་མཚོན་ཡོད་ལ། ཕྱོགས་གཞན་ཞིག་ནས་ཨ་རི་འབབ་དགོས་སའི་སྔོན་ཆེད་ཀྱི་གནས་དེ་རུ་བབས་པ་རེད།
ཐེ་ཝན་གྱི་ཆ་ནས་བཤད། ཨ་རིས་གཡག་ལ་གཅེས་པ་ཡིན་ནམ་ཁྲག་ལ་གཅེས་པ་ཡིན་པ་བཤད་དཀའ་ཡང་། ཨ་རྒྱ་ཐེ་གསུམ་གྱི་འབྲེལ་བ་ཟུར་གསུམ་མའི་རྒྱན་རྩེད་ཁྲོད་ཐེ་ཝན་དེ་གྲོས་མོལ་སྐབས་སུ་ཨ་རིའི་ཤོ་རྡེལ་ཞིག་ཏུ་བེད་སྤྱོད་གཏོང་མི་སྲིད་པ་མིན་པས། ཐེ་ཝན་གྱི་ཤིན་ཏུ་གཟབ་ནན་བྱེད་དགོས། རྒྱ་ནག་གིས“ཡང་ཏིག་ཁེ་ཕན”དུ་ངོས་འཛིན་བྱས་པའི་རྒྱལ་ཁབ་གཅིག་གྱུར་གྱི་སྲིད་ཇུས་དེ་གླེང་དོན་ནི་རྒྱ་ནག་གིས་རྒྱལ་སྤྱིའི་སྒྲིག་སྲོལ་ཇི་བཞིན་གཙི་སྲུང་གིས་འགྲོ་ལུགས་ལྟར་ཤོ་རྒྱག་རྒྱུར་གནོད་ཤུགས་སྤྲད་པར་ངོས་འཛིན་བྱ་ཆོག
༡༩༧༢ ལོར་ཨ་རིའི་སྲིད་འཛིན་ནེ་ཁི་སོན་རྒྱ་ནག་ལ་རྒྱལ་དོན་གཟིགས་སྐོར་གནང་ནས་ཨ་རི་དང་རྒྱ་ནག་གི་ཕྱི་འབྲེལ་གྱི་སྒོ་མོ་ཕྱེས་པ་ནས་བཟུང་། ཆབ་སྲིད་དང་འཐབ་ཇུས་དགོས་དབང་གིས་ཨ་རིས་རྒྱ་ནག་དང་བསྟུན་གང་ཐུབ་བྱས་ཤིང་། ཕལ་ཆེར་དུས་དེ་ནས་བཟུང་ཐེ་ཝན་དེ་རྒྱལ་སྤྱིའི་དྭ་ཕྲུག་ཏུ་གྱུར་བ་རེད། ཡིན་ན་ཡང་། སྐུ་ཞབས་ཁྲོ་འབར་གྱིས་ཐེ་ཝན་གྱི་སྲིད་འཛིན་ལྕམ་ཚེ་དབྱིན་ཝེན་གྱི་འཚམས་འདྲིའི་ཁ་བར་ལ་ཉན་ནས་ཁ་བརྡ་བྱས་པ་དེ་ལས་ཤེས་ཐུབ་པ་ཞིག་ནི། ཨ་རིའི་ནང“ཐེ་ཝན་ལ་དགའ་མཁན”སྐོར་ཞིག་ཡོད་པ་དེ་ཚོའི་དབང་ཤེད་ཇེ་ཆེར་ཕྱིན་པ་མཚོན་ཡོད། སྤྱིར་བཏང་སྲིད་འཛིན་གྱི་མདུན་ན་འདོན་ཚོས་སྐབས་དེའི་སྲིད་ལུགས་ལ་ཤུགས་རྐྱེན་ཆེན་པོ་ཐེབས་ཀྱིན་ཡོད་པ་ནང་བཞིན། སྲིད་དོན་པ་མང་པོ་ཞིག་གིས་ཕྱོགས་གཉིས་ཀའི་ངོ་བླངས་ནས་དབུ་ཁྲིད་བར་གྱི་སྐད་འཁྱེར་མཁན་གྱི་ངང་ཚུལ་བཟུང་ཡོད། དཔེར་ན ༡༩༧༡ ལོར་གསང་སྟབས་ཀྱིས་རྒྱ་ནག་ཏུ་སོང་ནས་གཙོ་འཛིན་མའོ་ཀྲུའུ་ཞི་དང་མཇལ་འཕྲད་གནང་པ་ནས་ད་བར་དུ་ཨ་རིའི་སྲིད་འཛིན་དང་རྒྱ་ནག་གི་ཆེས་མཐོ་དབུ་ཁྲིད་བར་སྐད་འཁྱེར་མཁན་གྱི་ངང་ཚུལ་འཛིན་མཁན་ཁེ་སིན་ཇེར (Kissinger)ལྟ་བུ་རེད། ཡིན་ན་ཡང་ད་ཐེངས་ཁོང་གི་རླུང་རྟ་རྒྱུགས་མེད། ཟླ་འདིའི་ཚེས ༢ ཉིན། ཁེ་སིན་ཇེར་གྱིས་པེ་ཅིང་ནས་ཞི་ཅིན་ཕེང་དང་མཇལ་འཕྲད་གནང་པའི་སྐབས་སུ། ཁྲོ་འབར་དང་ཝེ་དབྱིན་ཝེན་གྱི་ཁ་པར་བརྒྱུད་ཁ་བརྡ་བྱེད་ཀྱིན་ཡོད།
བཤད་རིན་ཡོད་པའི་རྣམ་པ་གཞན་ཞིག་ནི། འདས་པའི་ལོ་མང་ཁྲོད། ཨ་རིའི་སྲིད་འཛིན་དག་གིས་རྒྱ་ནག་གི་སྲིད་ཇུས་ཐད་སྐྲག་སྐྲག་འདར་འདར་ངང། གནད་དོན་ཆེ་ཆུང་གང་ལ་ཐུག་ཀྱང་། ང་ཚོས་རྒྱ་ནག་འགོག་འདོད་མེད་ལུགས་དང་། ང་ཚོ་བསྒྲུན་ཟླ་ཡིན་པ་ལས་དགྲ་ཡ་མིན་ལུགས། ད་དུང་གཉིས་ཕན་གཉིས་རྒྱལ་ལ་འབད་ཀྱིན་ཡོད་ལུགས་གསལ་བསྒྲགས་རབ་དང་རིམ་པ་བྱས་ནས། ཕར་བལྟས་ཚོད་ཀྱི་ནག་རྒྱ་ལ་སྐྲག་གི་ཡོད་པའི་མདོན་ངན་ཞིག་འཛམ་གླིང་མི་མང་གི་མཐོང་ལམ་དུ་བཤམས་ཡོད།
ཅིའི་ཕྱིར་ཨ་རིའི་མཐོ་རིམ་སྤྱི་ཚོགས་ཁྲོད་རྒྱ་ནག་ཁོང་ཁྲོ་སློང་བར་དངངས་སྐྲག་གིས་ཁེངས་ཡོད་དམ་ཞེ་ན། དེ་ལ་ལོ་རྒྱུས་རིང་པོ་ཞིག་ཡོད་ལ། མདོར་བསྡུས་ཤིག་ཞུ་ན། དེ་ནི་ཨ་རིའི་རྒྱ་ནག་ཐད་ཀྱི་སྲིད་ཇུས་འཛིན་སྟངས་ཐད་ཀྱི་ཆད་སྐྱོན་ཞིག་ཡིན། གཞི་རྩའི་ཆ་ནས་ཨ་རིའི་གྲོས་ཚོགས་གོང་འོག་གི་སྤྱི་མཐུན་ཚོགས་པའི་ཆབ་སྲིད་པ་ཚོས་དམངས་གཙོའི་ཐེ་ཝན་ལ་དགའ་གཅེས་བཀུར་བརྩི་དང་སྲིད་དབང་སྒེར་གཅོད་ཀྱི་རྒྱ་ནག་ལ་མཐོང་ཆུང་སྡང་ཟུག་གི་ལྟ་ཚུལ་ཞིག་ཡོད། ཡིན་ན་ཡང་། དུས་ཡུན་རིང་པོར་ལྟ་བ་དེར་འབུར་དུ་ཐོན་ཐུབ་མེད།
དམངས་གཙོ་ཚོགས་པའི་ཆབ་སྲིད་པ་ཚོས་སྟོང་སེམས་ཤིག་བཅངས་ཡོད་ལ། ཁོང་ཚོས་རྒྱ་ནག་དང་འབྲེལ་འདྲིས་བརྒྱུད། རྒྱ་ནག་གཞུང་གི་འདོད་མོས་ལ་བརྩི་བཀུར་དང་བསྟུན་མཁས་བྱས་ནས། རྒྱ་ནག་གཞུང་རང་ཉིད་ཀྱིས་ཆབ་སྲིད་ཀྱི་ལམ་ལུགས་ཐད་རིམ་འགྱུར་གཏོང་རྒྱུར་ཡིད་ཆེས་དང་རེ་སྒུག་བྱས་ཡོད། འོན་ཀྱང་སྲིད་འཛིན་ཁྲོ་འབར་གྱིས་སྲིད་ཇུས་དེ་འགྱུར་བ་གཏོང་འདོད་ཡོད་པའི་བཟོ་བསྟན་ཡོད།
དེ་སྔོན་པེ་ཅིང་ལ་སྐྲག་པ་དང་པེ་ཅིང་གི་ངོ་མདོག་ལ་ལྟ་དོན་དེ་རེ་སྒུག་ཅིག་ཡོད་པས་ཡིན། ད་ལྟ་པེ་ཅིང་གིས་རང་འགུལ་ངང་བསྒྱུར་བཅོས་གཏོང་རྒྱུར་རེ་སྒུག་བྱས་མེད་ལ། ཨ་རྒྱའི་འབྲེལ་བ་ཇེ་བཟང་ཇེ་ལེགས་སུ་འགྲོ་རྒྱུར་ཡང་རེ་སྒུག་བྱས་མེད། དེ་བས་ན། ཁྲོ་འབར་གཞུང་གིས་པེ་ཅིང་གི་ངོ་མདོག་ལ་ལྟ་དགོས་དོན་མེད་ན། རེ་སྒུག་དེའང་ཤི་ཚར་བ་རེད།
ཉེ་ལམ་སྐུ་ཞབས་ཁྲོ་འབར་གྱི་རྔམ་ཟིལ་ཆེ་བའི་རྣམ་འགྱུར་ལས། འདས་པའི་ལོ་ངོ་ཕལ་ཆེར ༤༠ རིང་གི་འོས་མིན་བསྟུན་ཐབས་དང་རེ་སྒུག་གི་སྲིད་ཇུས་དེ་བསྡོམས་ཚིག་བརྒྱབས་ནས་རང་དབང་གི་དུས་རབས་གསར་བ་ཞིག་གི་སྒོ་མོ་ཕྱེ་འདོད་པར་ཡིད་ཆེས་བྱ་རུང་། ཡིན་ན་ཡང་ཁ་ཚོན་གཅོད་རྒྱུ་ཅུང་སྔ་དྲགས་པའི་སྐྱོན་ཆ་ཡོད་སྲིད། གལ་ཏེ་སྐུ་ཞབས་ཁྲོ་འབར་གྱི་རྣམ་འགྱུར་དེ་ཨ་རིའི་རིན་ཐང་གི་ལྟ་བ་དང་། འཐབ་ཇུས་རྨང་གཞི་བྱས་པའི་འབྱུང་འགྱུར་གྱི་དུས་ཡུན་རིང་པོ་ཞིག་ལ་གཞིགས་པ་ཡིན་ཚེ། དེ་ཡིས་ད་ལྟའི་ཨ་རྒྱ་ཐེ་གསུམ་གྱི་གནས་སྟངས་ལ་འགྱུར་བ་གཏོང་ངེས་ཡིན།
འོན་ཀྱང་། འདས་ཟིན་པའི་ཨ་རིའི་སྲིད་འཛིན་དག་གི་སྨྲ་བརྗོད་ལ་གཞིགས་ན། སྲིད་འཛིན་གདམ་རྩོད་དང་སྲིད་འཛིན་ཆགས་མ་ཐག་གི་སྐབས་སུ་རྔམ་པོ་ཆེ་བའི་སྐད་ཆ་བཤད་མྱོང་ཡོད་མོད། ལག་ལེན་སྟེང་ཁ་བཤད་དོན་ལ་གནས་པ་ཉུང་ཉུང་ཡིན། དཔེར་ན་ཨ་རིའི་སྲིད་འཛིན ༤༢ པ་བྷི་ཞི་རྒན་པས་གནམ་བདེའི་སྒོ་མོ་ཆེའི་སློབ་མའི་ཁྲག་དྲི་མ་ཡལ་གོང་གསང་བའི་ངང་སྐུ་ཚབ་མངག་ནས། ཏེང་ཞོ་ཕེང་དང་འབྲེལ་མོལ་བྱས་པ་དང་། དེ་བཞིན་སྲིད་འཛིན ༤༣ པ བྷེལ་ཁི་ལེན་ཊིན་གྱིས་གདམ་རྩོད་སྐབས་ཨེ་རག་གི་རྒྱལ་ས་པཱ་གི་ཏ་ནས་པེ་ཅིང་བར་གྱི་སྲིད་དབང་སྒེར་གཅོད་གཏུམ་དྲག་ཅན་གཅིག་ཀྱང་མ་ལུས་པར་ཚར་གཅོད་བྱ་རྒྱུ་ཡིན་ལུགས་ཀྱི་ཁ་ཕོ་བསྒྲགས་པ་རེད། ཡིན་ན་ཡང་། སྲིད་འཛིན་དངོས་སུ་ཆགས་རྗེས་རྒྱ་ནག་ལ་དམིགས་བསལ་ལྟ་སྐྱོང་རྒྱལ་ཁབ་ཀྱི་ཆོ་ལོ་ཕུལ་བ་མ་ཟད་འགྲོ་བ་མིའི་ཐོབ་ཐང་མི་གླེང་རྒྱུ་ཁས་བླངས། དེ་ནི་རྒྱལ་ནག་དར་ཞིང་རྒྱས་པའི་མཐུན་རྐྱེན་གལ་ཆེན་དེ་ཡིན་སྟབས། བྷེལ་ཁི་ལེན་ཊིན་དང་ཨོ་ས་མ་བྷེན་ལ་ཊེན་གཉིས་རྒྱ་ནག་ལ་བཀའ་དྲིན་ཤིན་ཏུ་ཆེ་བའི་མི་སྣ་གཉིས་ཡིན། དེ་མིན་ལྕམ་ཧེ་ལེ་རེ་ཨ་རིའི་ཕྱི་སྲིད་དྲུང་ཆེར་གྱུར་མ་ཐག་འགྲོ་བ་མིའི་ཐོབ་ཐང་གི་གནད་དོན་ཨ་རི་དང་རྒྱ་ནག་གི་གྲོས་མོལ་ཉིན་ཐོའི་སྟེང་མེད་ཅེས་བཤད་པ་ལྟ་བུ་རེད། སྐུ་ཞབས་ཁྲོ་འབར་ལ་ཆོད་སེམས་དེ་ཡོད་པའི་དབང་དུ་བཏང་ཡང་། ཨ་རྒྱ་ཐེ་གསུམ་གྱི་ལོ ༤༠འི་རིང་ཆགས་པའི་རྣམ་པ་དེ་འཁྱགས་པའི་བང་རིམ་དགུ་བརྩེགས་དེ། ཞག་གཅིག་གྲང་བས་ཆགས་པ་མིན་པས། འགྱུར་ཆོག་ཆོག་ཅིག་ག་ལ་ཡིན། དེའི་འདྲའི་ངང་བསམ་ན། མ་འོངས་པའི་ཨ་རྒྱ་ཐེ་གསུམ་གྱི་འགྱུར་བ་དེ་ད་དུང་ཡང་འགལ་ཡང་མི་འཁྲུག་པའི་གནས་སྟངས་ལྟར་གནས་རྒྱུ་རེད་བསམ་བྱུང་།
སྐུ་ཞབས་ཁྲོ་འབར་གྱི་རྣམ་འགྱུར་གསར་བ་དེའི་ཉེན་ཁའི་སྐོར་ནས་ཅུང་ཞིག་གླེང་ན། ཉེན་ཁ་ཟེར་ན་ཡང་འདྲ་མཐའ་མར་གྱོང་རེག་མཁན་དེ་ཐེ་ཝན་ཡིན་པར་ངོས་འཛིན་བྱས་ཀྱང་། ཐེ་ཝན་ལ་མཚོན་ན་དེ་ནི་ཁུ་བྱུག་ཡིན་ནམ་ཁ་ཏ་ཡིན་པ་ད་དུང་བཤད་དཀའ། ཡིན་ཡང་ཤིང་ཏོག་ཟ་དུས་སྙི་མོ་དེ་སྔོན་ལ་ཟ་བའི་དཔེ་བཞིན། རྒྱ་ནག་ཕྱི་འབྲེལ་བློན་ཆེན་ཝང་ཡེ་ཟེར་བས“ཐེ་ཝན་གྱི་ཚུལ་མིན་གྱི་བྱ་སྤྱོད”ཅེས་སྲན་མ་མ་ཆོད་ནས་ཐོག་ལ་བརྒྱུགས་སྟངས་ལས་ཤེས་ཐུབ། ཐེ་ཝན་ལ་གྱོང་རེག་ས་དཔལ་འབྱོར་གྱི་ཐད་ཁོ་ནར་ཡིན། ཡིན་ན་ཡང་། ཁྲོ་ཚེ་ཡིས་ཁ་བརྡ་དེས་ཁྲོ་འབར་དང་ཚེ་དབྱིན་ཝིན་གཉིས་གཞི་གཅིག་ཏུ་བཅིངས་ཡོད་པས། ཚེ(ཚལ)ཟ་ན་ཁྲོ་ཚེ་(ཁྲོན་ཚལ)ཟ་དགོས་པས། ཞི་ཅིན་ཕེང་གིས་མ་ཟས་གོང་ཁྲོ་ཚེ་ཡི་ཁ་ཚ་ལྕེ་སྦྲིད་ཀྱི་ངར་ཤེད་ལ་བསམ་བློ་མི་གཏོང་རང་གཏོང་ཆགས་ཡོད།
སྤྱིར་ན་སྐུ་ཞབས་ཁྲོ་འབར་གྱིས་ཐེ་ཝན་སྲིད་འཛིན་གྱི་ཤིས་བརྗོད་ཁར་པར་ངོས་ལེན་བྱས་པ་དེ་གླེང་རིན་ཅན་གྱི་བརྗོད་བྱ་ཞིག་ཡིན་ལ། དེ་བས་ཀྱང་གླེང་རིན་ཅན་དེ་ཁ་པར་ཁ་བརྡའི་དོན་རྐྱེན་གྱི་རྗེས་ཀྱི་འགྲེལ་བཤད་དེ་ཡིན། དེ་ལས་སྐུ་ཞབས་ཁྲོ་འཁར་གྱི་ཚོང་བའི་གཤིས་ཀ་མཚོན་པའི་མ་ཟད། མ་མཐའ་ཡང་ཨོ་བྷ་མའི་སྲིད་ལུགས་དང་ཁ་ཁ་ཡིན་པ་གསལ་བོ་རེད།


text:
དཀར་ཆག་སྟེགས་བུ།
- བོན་འབྲེལ་ཤེས་བྱ། (52)
- དགོས་མཁོའི་འདུས་གསོག (40)
- བྱུང་རབས་རྣམ་ཐར། (29)
- གསར་བྱུང་གནས་འཕྲིན། (24)
Thursday, February 2, 2012
ཤིག་རྒན་གཉིས་ལ་བོན་བཤད་པའི་ལེའུ།
སྐུ་མདུན་བསོད་ནམས་བློ་གྲོས་ཀྱི་རྣམ་ཐར་པདྨོའི་ཕྲེང་བ་ལས་བཤུས།
༄༅། །ས་སྐྱོངས་(སྐྱོང)ཞེས་བྱ་ཤིང་མོ་བྱ་ཡི་ལོ། འབུམ་འགྱུར་ཟླ་བའི་བཅུ་གསུམ་ཉིན། བདག་གི་ཕྲག་པ་གཡས་པའི་སྟེང། ཡི་གེ་བ་གཅིག་འདུག་པའི་སྣང་བ་ལ། གང་ཡིན་སྙོམ་(སྙམ)ནས་ལག་པའི་མཐིལ་དུ་ལེན།(བླངས) མིག་གི་(གིས)ལྟས་(བལྟས)པའི་པྲ་མོ་ཧ་ཞིག་འདུག དེ་ལ་རང་སྣང་འཁྲུལ་བ་ཡིན་བསམ་ནས། འཁྲུལ་སྣང་སྒྱུ་མར་(མ)རུ་ཤར་ནས་འདི་སྐད་བརྗོད།རྗེ་སངས་རྒྱས་ཐམས་ཅད་འདུས་པའི་སྐུ། མགོན་དུས་གསུམ་རྒྱལ་བའི་ངོ་བོ་ཉིད། སྐྱབས་དཀོན་མཆོག་གསུམ་གྱི་རྩ་བ་སྟེ། ཕ་བླ་མ་དམ་པ་ཐམས་ཅད་ཀྱི། བུ་བདག་ལ་ཐུགས་རྗེ་(རྗེས)ཡུད་ཙམ་གཟིགས། བུ་བསྐལ་མེད་འཁོར་བའི་འདམ་དུ་ལུས། ལུས་བེམ་རིག་མ་བྲལ་ཚེ་འདི་ལ། རང་སྣང་བ་འདི་ཙམ་འཁྲུལ་སྲིད་ན། ཐ་ལུས་སེམས་བྲལ་ནས་འཆི་བའི་ཚེ། ལས་འཁྲུལ་བའི་སྣང་བ་ཇི་ལྟར་འོང་། འདི་ལན་པ་ཐམས་ཅད་དཀོར་གྱི་(གྱིས)ལན། ཟས་དཀོར་ཟས་ཟོས་པའི་རྣམས་(རྣམ)སྨིན་ཡིན། ཆུ་དཀོར་ཆུ་འཐུང་བའི་རྣམ་སྨིན་ཡིན། གོས་དཀར་པོ་(དཀོར)གོས་གྱོན་པའི་རྣམས་(རྣམ)སྨིན་ཡིན། སྐྱབས་ཁྱེད་ཀྱི་ཐུགས་རྗེ་ལྕགས་ཀྱུ་ཡི།(ཡིས) དུས་ད་ལྟ་མྱུར་དུ་དྲོང་(འདྲེན)དུ་གསོལ། ཟེར་ནས་མིག་ནས་མཆིལ་(མཆི)མ་ཁྲ་ཁྲལ་དོན་ནས། ཆུ་ཐིག་(ཐིགས)གཅིག་ཤིག་གི་སྟེང་དུ་ཕོག་པའི།(པས) དེ་ནས་ཤེས་ལྡན་ཤིག་གི་(གིས)འདི་སྐད་སྨྲ།(སྨྲས) ཁྱོད་ལ་འཆི་བའི་སྡུག་བསྔལ་དེ་གར་ཙམ། ཡོད་ལ་(ན)བདག་ལ་གནོད་སེམས་བསྐྱེད་བྱེད་ནས། ལག་པའི་མཐིལ་དུ་ལེན་(བླངས)ནས་གསོད་རྩིས་བྱེད། ཤ་ཁྲག་གཟུགས་ལ་ཆེ་ཆུང་ཡོད་ལག་(ལགས)ཀྱང། འཆི་བའི་སྡུག་བསྔལ་བདག་ལ་ཡོད་ཟེར། དེ་ལ་བདག་གི་(གིས)ཁྱོད་ལ་གནོད་སེམས་བྱེད་པ་ག་ལ་ཡིན། ང་རང་སེམས་ཀྱི་སྣང་བ་འཁྲུལ་བའི་རྐྱེན་ཡིན་ནམ། ཁྱོད་ཀྱི་(ཀྱིས)འཁྲུལ་སྣང་སྟོན་པའི་རྐྱེན། དེ་གཉིས་དབྱེར་(དབྱེ)བ་མ་བྱུང་ལྟ་བ་འདི། གསོད་དགོས་བམས་ནས་ལེན་(བླངས)པ་མ་ཡིན་ནོ། །ཡི་གེ་བ་དུ་མཐོང་ནས་ལེན་(བླངས)པ་ཡིན། རང་ལོ་ཉི་ཤུ་ལོན་ནས་ད་ལྟའི་བར། ལུས་ཀྱི་དགྲ་ལ་ལས་ཀྱི་ཤིག་གི་ཚོགས། གྲངས་མེད་བརྗོད་ཀྱི་(ཀྱིས)མི་ལང་བྱུང་ནས་ཀྱང་། རང་ལུས་སྦྱིན་པ་གཏང་བའི་སེམས་བསྐྱེད་ཅིང་། གསོད་སེམས་བདག་གི་ཡིད་ལ་འཆར་མ་མྱོང་། ད་ལྟ་ལུས་ལ་ཤིག་གཅིག་ཡོད་པ་འདི། གསོད་པའི་སེམས་ནི་ང་ལ་ག་ནས་ཡོད། ཁྱོད་རང་ཅི་བདེ་གང་དགའ་གནས་སུ་སོང་། ཟེར་ནས་ཕྲག་པ་གཡོན་སྟེང་དུ་བསྐྱལ། དེ་ལ་ཤེས་ལྡན་ཤིག་གི་སྨྲ་(གིས་སྨྲས)པ། ཐམས་ཅད་མཁྱེན་པའི་འགྲོ་བའི་ཡབ་གཅིག་པོ། ང་ཡི་(གེ)བ་རུ་བསྒོམས་ནས་ཀུན་མཁྱེན་གྱི། འཕྲག་པ་གཡས་པ་སྟེང་དུ་སྡོད། རྣམས་(རྣམ)མཁྱེན་ཁྱེད་ཀྱི་(ཀྱིས)ཡི་གེ་བ་རུ་མཐོང་། ལག་ཏུ་ལེན་(བླངས)ནས་འཁྲུལ་སྣང་སྒྱུ་མ་མཁྱེན། སྤྱན་ཆབ་ཆུ་བཞིན་སྤྱན་ནས་འབྲུག་ནས་འོང་། དེའི་ནང་ནས་ཐིག་(ཐིགས)པ་གཅིག་དག་ནི། གྲོགས་ངན་བདག་ལ་ཕོག་པའི་(པས)ང་དྲན་གསོད།(སོས) ང་རྒྱལ་དབང་གི་(གིས)འདི་འདྲ་བསམ་པ་བྱུང་། ཟས་འཐུང་མི་ཡི་ཤ་ཁྲག་ལོངས་སྤྱོད་བྱེད། འདི་ནི་སྔོན་གྱི་སྲིད་པ་ལས་ཀྱི་(ཀྱིས)བསྐོས། གོས་ཁྱིམ་མིའི་གོས་ལ་བྱེད་པ་ནི། ང་རང་ཤེས་རིག་དྲོང་(དྲང)ནས་འབྱོར་བ་ཡིན། རང་ཉིད་ལུས་རྩལ་ཆེ་བ་ཡིན་མ་རྟོགས།(གཏོགས) ཁོ་ཡི་སྙིང་རྗེ་ཆེ་ནས་བཞག་པ་མིན། ནམ་ཡང་ང་རང་བསད་ཤག་ཡིན་བསམ་ནས། ཁྱེད་ལ་ངག་འཆལ་སྣ་ཚོགས་ཞུས་ནས་ཀྱང། དེ་ལ་དགོངས་མཚམས་(འཚོམས)མི་མཛད་བྱང་སེམས་བསྐྱེད། བདག་རང་བའི་གནས་སུ་སྐྱེལ་རོག་མཛད།(མཛོད) ཁྱེད་ཀྱི་བཀའ་དྲིན་བསམ་གྱི་(གྱིས)ག་ལ་ཁྱབ། ད་རུང་ཐུགས་རྗེས་རྒྱུན་དུ་གཟིགས་རོག་མཛད།(རོགས་མཛོད) ཟེར་ནས་གོས་ཀྱི་སེབ་(གསེབ)ཏུ་སོང་ངོ། །
ཡང་ཤིང་བྱ་འབུམ་འགྱུར་ཟླ་བའི་བཅོ་ལྔ་ཉིན། ཤེས་ལྡན་ཤིག་ནག་ཕྱག་དྲུག་དེས། ང་ཡི་ལུས་ཀྱི་ཤ་ཁྲག་ལ། ལོངས་སྤྱོད་བྱེད་ནས་ཡོད་པའི་དེའི་དུས་སུ། ཤེས་ལྡན་ཤིག་དམར་འོང་ནས་ང་རྒྱལ་སྒོ།(སྒོས) ས་འདི་ང་ཡི་དབང་བ་ཡིན། བཀའ་ང་བཙན་པ་ཡིན། ལུས་འདི་ལ་ང་མིན་པ་སྡོད་ས་མེད། ཁྱེད་རང་གནས་གཞན་དུ་སོང་། དེ་ལ་ཤེས་ལྡན་ཤིག་ནག་གི།(གིས) བྱང་སེམས་ལུས་འདི། ང་ཡི་(ཡིས)ཚོང་བ་མིན། ཁྱོད་ཀྱི་ཉོ་(ཀྱིས་ཉོས)བ་མིན། བྱང་སེམས་ཤ་ཁྲག་འདི། ཁྱོད་ཀྱི་(ཀྱིས)བསགས་པ་མིན། ང་ཡི་རྐུ་(བརྐུས)བ་མིན། བྱང་སེམས་ན་བཟའ་འདི། ཁྱོད་ཀྱི་(ཀྱིས་)ཟོས་པ་མིན། ང་ཡི་ཤིག་(ཡིས་བཤིག)པ་མིན། ཁྱོད་རང་རང་ཚོད་འཛིན་(ཟིན)ན་དགའ། དེ་ལ་ཤིག་དམར་ཕྱག་དྲུག་གིས། བྱང་སེམས་ལུས་གོས་ཤ་ཁྲག་རྣམས། ང་ལ་གནང་བ་ཡིན་པའི། རང་སྲོག་ཤོར་ཀྱང་སུ་ལ་སྤྲོད་གྱུ་(རྒྱུ)མིན། ཁྱོད་རང་རང་ཚོད་བཟུང་ནས་གཞན་དུ་སོང་། གལ་ཏེ་གཞན་དུ་མ་སོང་ན། རིན་ཆེན་སྲོག་དང་བྲལ་ཉེས་(ཉེན)ཡོད། ཤིག་ལ་ང་བའི་རྩལ་ཆེ་མེད། སྔོན་ཡང་ཤིག་ཕྲན་གྲངས་མེད་པས། ཤིག་སྟོང་ཕྲག་དགུ་ཙམ་བསད། ཁྱོད་ཀྱང་བསད་པ་དགའ་ན། ང་ཡི་(ཡིས)བསད་པའི་ཆོག་ཟེར་ནས། གཟུགས་ཀྱང་གྱེན་དུ་ལང་། ཁ་གདང་སོ་སྒྲིག མིག་གློག་ལྟར་ཁྱུག ཡན་ལག་རྣམས་ལྕགས་ཀྱུ་ལྟར་བཀུག་ཙམ་ནས། དེ་ལ་ནག་པོ་ཕྱག་དྲུག་གིས། དྲང་སྲོང་ཆེན་པོའི་སྐུ་ལུས་རྒྱ་ཆེ་ལ། འུ་གཉིས་མི་ཤོང་བ་ཨེ་འདུག གལ་ཏེ་མི་ཤོང་འདུག་ན་ང་ཡང་འགྲོ་བྱེད་མིན། མ་ཤོར་ར་མདའ་བྱེད་ན་ལྐུགས་པ་ཡིན། བུད་མེད་རང་འདོད་ཆེ་ན་རང་ཕུང་གཞི། དཔོན་ངན་གཡོག་ལ་སྡང་ན་རང་དམའ་འབེབས། གཡོག་ངན་དཔོན་ལ་སྡོག་(བསྡོ)ན་རང་སྲོག་གཅོད། མི་ངན་གྲོགས་ལ་སྡང་ན་རང་ཉིད་ཕུང་། འདར་(སྡར)མ་ཁ་ཕོ་ཆེ་ན་རང་དགྲ་འབོད། དཔའ་བོ་དཔའ་ཚོད་མ་ཟིན་རང་སྲོག་གཅོད། རྒྱལ་པོ་རྒྱལ་ཚོད་མ་ཟིན་རྒྱལ་གཞི་(གཞིས)ཤོར། ཐམས་ཅད་རང་ཚོད་མ་ཟིན་འབའ་ཞིག་ལེན།(ལན) འུ་གཉིས་རང་ཚོད་བཟུང་ནས་(ན)དགའ། ཅི་ཡང་རང་ཚོད་མི་ཟིན་ན། ང་ཀྱང་(ཡང)ཤིག་གི་དཔའ་བོ་ཡིན། ཁྱོད་འདྲ་གཅིག་ལ་སྐྲག་མི་འོང་། འུ་གཉིས་ད་ལྟ་ཚད་པའི་ཆོག་ཟེར་ནས་གཟུགས་ཀྱང་ལང་། ཁ་གདང་སོ་སྒྲིག་མིག་གློག་ལྟར་ཁྱུག ཡན་ལག་ལྕགས་ཀྱུ་ལྟར་བཀུག ཤིག་དམར་ནག་གཉིས་འཛིང་སྟེ། སྐྱེས་པ་ལྟར་ཐང་འཛིང་བྱེད། བུ་མེད་ལྟར་རལ་འཛིང་བྱེད། བྱ་ལྟར་སྡེར་འཛིང་བྱེད། གཅན་གཟན་ལྟར་མཆེ་འཛིང་། རྟ་བོང་ལྟར་ཕྲག་འཛིང་། མཛོ་གཡག་ལྟར་ར་(རྭ)འཛིང་། ར་ལུག་ལྟར་ཐོད་འཛིང་རྣམས་བྱེད་ནས། གཉིས་ཀ་དབུགས་ལྷུང་ལྷུང་བྱེད་ནས་རང་རང་འདུག་ཙམ་ན། བདག་གི་རང་རིག་རྒྱལ་པོ་དེ་ཀུན་བཟང་གི་སྐུ་ཉུང་འབྲུ་ཙམ་གཅིག་གྱུར་ནས། ཤིག་དམར་ནག་གཉིས་ཀྱི་བར་དུ་སྡོད་(བསྡད)ནས། འདི་སྐད་བརྗོད། ཕ་བླ་མ་རྣམས་ལ་ཕྱག་འཚལ་ལོ། དུག་ལྔ་རང་ཁར་སྤྱོད་པའི་ཤིག་རྒན་གཉིས། སྔོན་ཀྱང་(ཡང)སྤྱོད་ངན་འདི་འདྲ་ཁོ་ནར་སྤྱོད།(སྤྱད) དེ་ཡི་རྣམས་(རྣམ)སྨིན་ད་ལྟ་ཤིག་ལུས་ལེན།(བླངས) ད་རུང་སྤྱོད་ངན་འདི་འདྲ་སྤྱོད་གྱུར་ན། ཐ་མ་མནར་མེད་དམྱལ་བར་ལྟུང་བ་ངེས། གོ་འམ་ཤིག་རྒན་རྣམས་(རྣམ)པ་གཉིས། བདག་གིས་(གི)སྒྱུ་ལུས་ཕུང་པོ་ལ། ཕོ་ལོ་ཉི་ཤུ་སུམ་ཅུ་བར་མ་ལ། ཤིག་འབུམ་ཕྲག་ཙམ་གྱི་སྡོད་གནས་བྱེད། གཅིག་གིས་གཅིག་ལ་ཕན་གྲོགས་གང་ཆེ་བྱེད། གཅིག་གི་(གིས)གཅིག་ལ་གནོད་པ་སྐྱེད་མི་སྲིད། བདག་གི་ལུས་ཀྱི་ཤ་ཁྲག་གང་འདོད་ཟས། ཐ་མ་ཕུང་པོ་ལྷག་མེད་མངོན་སངས་རྒྱས། ད་ལྟ་སྒྱུ་ལུས་གཟུགས་ཀྱི་ཕུང་པོ་ལ། ཤིག་རྒན་གཉིས་ལས་མེད་ཀྱང་མི་འགྲིག་པས། རང་སེམས་རྣམ་པར་མ་དག་ཉེས་སྐྱོན་ཡིན། དེ་བས་རང་སེམས་རང་གི་(གིས)མནན་ན་ནས། གཅིག་གི་(གིས)གཅིག་ལ་གནོད་པ་བྱེད་མ་(མི)རུང་། གཅིག་གི་(གིས)གཅིག་ལ་གནོད་པ་བྱེད་ན་ནི། ཐ་མ་རང་གཞན་གཉིས་ཀ་ཕུང་བའི་རྒྱུ། དེ་ནས་རང་རང་ཤ་ཁྲག་ལོངས་སྤྱོད་ལ། གཅིག་གི་(གིས)གཅིག་ལ་ཕན་གྲོགས་བགྱིས། གཞན་ལས་(ལ)གནོད་པའི་སེམས་རྣམས་སྤང་གྱུར་ནས།(ན) སངས་རྒྱས་ཀུན་བཟང་དགོངས་པ་དེ་གར་ཡིན། ཟེར་ཙམ་ནས་ཤིག་རྒན་གཉིས་ཀྱང་། དུག་ལྔའི་གདུག་སེམས་ཞི་ནས་བྱང་སེམས་ལྡན། གཅིག་གི་(གིས)གཅིག་ལ་ཕན་གྲོགས་གང་ཆེ་གཏོགས། གནོད་སེམས་མི་བསྐྱེད་པ་དམ་བཅའ་སྟེ། དེ་ནས་ཤིག་རྒན་དམར་པོའི་(པོས)འདི་ལྟར་ཞུ།(ཞུས) སེམས་དཔའ་ཆེན་པོ་ཡུད་ཙམ་སྙན་གསོན་ཅིང་།(ཅིག) ཁྱོད་ཀྱིས་(ཀྱི)ཤ་ཁྲག་ཁ་ལ་རག་ཚད་རྣམས། ཕུང་པོ་ལྷག་མེད་མངོན་སངས་རྒྱས་པར་གྱུར། བདག་ཅག་ཤིག་རྒན་ལུས་ངན་གཉིས། སངས་རྒྱས་ཐོབ་གྱུར་མི་དགོས་ཏེ། ད་རུང་འཁྲུལ་པའི་འཁོར་ལོ་བསྐོར། ཐ་མ་ངན་སོང་གནས་ལས་འགྲོ་ས་མེད། སངས་རྒྱས་ཁྱེད་ཀྱིས་(ཀྱི)ཐུགས་རྗེ་ཡི།(ཡིས) ད་ལྟ་ཤིག་རྒན་ངེད་གཉིས་ཀྱང་། གདུག་སེམས་ཞི་ནས་བྱང་སེམས་ལྡན། ད་ནི་སངས་རྒྱས་ཐོབ་པའི་བོན་གཅིག་ཞུ་ཟེར་ནས་གུས་པས་ཕྱག་འཚལ་ལོ། དེ་ནས་བདག་གི་(གིས)འདི་སྐད་བརྗོད། གཞན་ལ་ཕན་པའི་སེམས་ལྡན་ན། སངས་རྒྱས་གཞི་མ་དེ་རང་ཡིན། རང་གི་(གིས)རང་སེམས་འདུལ་ཐུབ་ན། ཀུན་བཟང་དགོངས་པ་དེ་ཀ་ཡིན། བཟོད་པ་རྒྱུན་དུ་སྒོམ་ནུས་ན། སངས་རྒྱས་དགོངས་པ་དེ་རང་ཡིན། བསམ་གཏན་རྒྱུན་དུ་བསྒོམ་པར་བགྱིའོ། ཟེར་ཙམ་ནས་ཤིག་རྒན་གཉིས་ཀྱི།(ཀྱིས) འུ་གཉིས་ལ་བཀའ་དྲིན་ཤིན་ཏུ་བྱང་སེམས་འདི་ཆེ། མི་ནོར་ལོངས་སྤྱོད་ངེད་གཉིས་ལ་མེད། ཡོད་ཀྱང་ཟས་ནོར་ལ་མཉེས་ཚོད་མེད། བྱང་སེམས་འདི་དགེ་རྩ་ལ་མཉེས་སྟོབས། འུ་གཉིས་ལུས་ངག་ཡིད་གསུམ་གྱི་ཕྱག་ཕུལ་ཟེར་ནས། བྱང་སེམས་ཆེན་པོ་ངེད་གཉིས་ཐུགས་རྗེ་(རྗེས)གཟིགས། དད་པའི་སེམས་འཆར་ནས་འབུལ་ནོར་ཆེ་ཆུང་མེད། བཟང་ངན་ལས་འབྲེལ་ཐོབ་ཙམ་ནས། ཐུགས་རྗེ་བྱིན་རླབས་ཉེ་རིང་མེད། ངེད་གཉིས་གུས་ཕྱག་མཆོད་པ་འདི། དགྱེས་པའི་ཚུལ་གྱི་(གྱིས)བཞེས་སུ་གསོལ། ཟེར་ནས་ཕྱག་གྲངས་མང་འཚལ་ཏེ། རང་རང་སྡད་(བསྡད)ནས་བསམ་གཏན་རྒྱུན་དུ་སྒོམ་མོ། ཤེས་ལྡན་ཤིག་རྒན་དམར་ནག་གཉིས་ལ་མངོན་པར་རྫོགས་པའི་སངས་རྒྱས་ཐོབ་པའི་བོན་བཤད་པའི་ལེའུ་རྫོགས་སོ།། །།༸ དཔལ་གཤེན་བསྟན་སྨན་རིའི་གླིང་གི་པར་མ་(དཔལ་ལྡན་བླ་མའི་རྣམ་ཐར་)དེབ་གཟུགས་ཤོག་གྲངས་ ༤༢༣ ནས་ ༤༣༠ བར་ལས་བཤུས། མ་དཔེར་ཡིག་ནོར་རམ་ཡོངས་གྲགས་དག་སྡེབས་དང་མི་མཐུན་པ་མང་པོ་འདུག་པ་རྣམས་ལ་དམར་རྟགས་བཀོད་དེ་ཚབ་རྣམས་གུག་རྟགས་ནང་བཞག་ཡོད།།
རྩོམ་པ་པོ། ཁྱུངཿསྨོན་ལམ། དུས་ཚོད། 7:42:00 AM
Labels: བོན་འབྲེལ་ཤེས་བྱ།
No comments:
Subscribe to: Post Comments (Atom)


text:
མཚོ་སྔོན་ཞིང་ཆེན་སྲིད་གཞུང་དྲ་བའི་འཕྲིན། གསར་འགོད་པས་ཟླ9པའི་ཚེས26ཉིན་ཞིང་ཆེན་འགྲིམ་འགྲུལ་དྲ་རྒྱ་ལྟེ་གནས་ནས་རྒྱུས་ལོན་པ་ལྟར་ན། རྒྱལ་སྟོན་དུས་ཆེན་སྐབས་སུ། ཞིང་ཆེན་ནང་ཁུལ་གྱི་གཞུང་ལམ9བཀག་སྡོམ་བཟོ་སྐྲུན་བྱ་རྒྱུ་རེད། དེ་དག་ནིG6ཅིན་དབུས་མྱུར་བགྲོད་གཞུང་ལམ། G0612མཁར་ནུབ་མྱུར་བགྲོད་གཞུང་ལམ། S104ཟི་ལིང་ནས་ཁྲི་ཀའི་བར་གྱི་མྱུར་ལམ། S201ཁྲོན་ཏཱ་མྱུར་ལམ། G0611ཀྲང་ཝེན་མྱུར་ལམ། G316བླ་བྲང་ནས་རེབ་གོང་བར་གྱི་མྱུར་ལམ། G338ཧའེ་ཞིན་ནས་ཐེམ་ཆེན་བར་གྱི་མྱུར་ལམ། S102དམར་གཙང་ནས་ཧོར་གྲོང་དེ་ནས་རྟ་ཐང་བར་གྱི་མྱུར་ལམ། G310ལམ་ཐིག་བཅས་གཞུང་ལམ9བཀག་སྡོམ་བཟོ་སྐྲུན་བྱ་རྒྱུ་རེད། ཞིབ་ཕྲའི་བཟོ་སྐྲུན་དུས་ཚོད་དང་ལམ་ཐིག་གཤམ་གསལ་ལྟར།
▲G6ཅིན་དབུས་མྱུར་བགྲོད་གཞུང་ལམ( G6京藏高速) ། མཱ་ཁྲང་ཧིན་ཕུག་ལམ་ནས G109ཅིན་ལཱ་ལམ་ཐིག་འབྲེལ་སྣའི་མཐུན་སྒྲིལ་ཟམ་ཆེན་བར། བཀག་སྡོམ་བཟོ་སྐྲུན་དུས་ཚོད། 2018ལོའི3པའི་ཚེས30ཉིན་ནས2018ལོའི11པའི་ཚེས30ཉིན་བར་རེད།
▲G0612མཁར་ནུབ་མྱུར་བགྲོད་གཞུང་ལམ( G0612西和高速)། མཁར་ནུབ་སྲང་ཆེན་དང་སྟོད་པ། དེ་ནས་ཟི་ལིང་ཕྱོགས་ཀྱི་གཞུང་ལམ་སྣོལ་ཚིགས་བར། བཀག་སྡོམ་བཟོ་སྐྲུན་དུས་ཚོད། བཀག་སྡོམ་དུས་ཚོད་ནས2018ལོའི12པའི་ཚེས31ཉིན་བར་རེད།
▲S104ཟི་ལིང་ནས་ཁྲི་ཀའི་བར་གྱི་མྱུར་ལམ། ཤམ་པ་ལྷའི་ལམ་ཆེན( 香格里拉大道上下线口) ནས་ཧྥིན་ཆིན་ལམ(མཁར་ལྷོ་ས་ཁུལ)ཟི་ལིང་ནས་སྐུམ་འབུམ་བར་གྱི་མྱུར་ལམ། བཀག་སྡོམ་བཟོ་སྐྲུན་དུས་ཚོད། 2018ལོའི9པའི་ཚེས15ཉིན་ནས2018ལོའི11པའི་ཚེས30ཉིན་བར་རེད།
S201ཁྲོན་ཏཱ་མྱུར་ལམ( S201川大高速)། གཞུང་ཐང་ལྷོ་ཕྱོགས་ནས་ཀོའུ་ཧྲན་ལམ། ཀོན་ཐེན་ནས་མཱན་ཕེན་བར་གྱི་གཞུམ་ལམ། བཀག་སྡོམ་བཟོ་སྐྲུན་དུས་ཚོད། བཀག་སྡོམ་དུས་ཚོད་ནས2018ལོའི12པའི་ཚེས31ཉིན་བར་རེད།
▲ G0611ཀྲང་ཝེན་མྱུར་ལམ (G0611张汶高速)། དམར་གཙང་ནས་ཨ་སྡེ་ཕུག་ལམ་གྱི་ཁྲལ་སྡུ་ས་ཚིགས་བར། བཀག་སྡོམ་ཤར་གཏོང་དུས་ཚོད་གསལ་པོ་མི་ཤེས།
▲G316བླ་བྲང་ནས་རེབ་གོང་བར་གྱི་མྱུར་ལམ(G316夏河至同仁)། ཅའེ་ཙི་ནས་ཁྲི་ཀའི་བར། སྤྱི་ལེ59མཚམས་ཀྱི (པའོ་ཨན་གྲོང་བརྡལ)གཞུང་ལམ། བཀག་སྡོམ་བཟོ་སྐྲུན་དུས་ཚོད། འཆར་འགོད་ལག་བསྟར་དུས་ཚོད་ནས2018ལོའི་ཟླ10ཚེས30ཉིན་བར་རེད།
▲G338ཧའེ་ཞིན་ནས་ཐེམ་ཆེན་བར་གྱི་མྱུར་ལམ། ཆུ་ཁོལ་ནས་མེ་རི་བར་གྱི་གཞུང་ལམ། བཀག་སྡོམ་བཟོ་སྐྲུན་དུས་ཚོད། བཀག་སྡོམ་དུས་ཚོད་ནས2018ལོའི10པའི་ཚེས19ཉིན་བར་རེད།
▲S102དམར་གཙང་ནས་ཧོར་གྲོང་བར་གྱི་གཞུང་ལམ། བཀག་སྡོམ་བཟོ་སྐྲུན་དུས་ཚོད། བཀག་སྡོམ་དུས་ཚོད་ནས2018ལོའི10པའི་ཚེས10ཉིན་བར་རེད།
▲G310ལམ་ཐིག(原青关线)། བཀག་སྡོམ་བཟོ་སྐྲུན་དུས་ཚོད། བཀག་སྡོམ་དུས་ཚོད་ནས2018ལོའི10པའི་ཚེས31ཉིན་བར་རེད།
ལོ་ཙཱ་བ། ལྷ་ཆེན་རྒྱལ།


text:
2018ལོའི་ཟླ་6ཚེས་18ཉིན། འགྲུལ་སྐྱེལ་རླངས་འཁོར་ཆེ་གྲས་11དང་། ཟོག་འདྲེན་རླངས་འཁོར་31དལ་གྱིས་ལྷ་ས་གྲོང་ཁྱེར་སྟོད་ལུང་ཆུས་རྒུ་རུམ་ཤང་དགའ་གྲོང་གྲོང་ཚོར་བསྐྱོད་ཡོད་པ་དང་། དེ་ཐོག་ནས་རང་ལྗོངས་ཀྱི་ས་བབ་མཐོ་བའི་སྣོད་བཅུད་གནས་སྤོས་རྣམ་གྲངས་ལག་ལེན་བདེ་བླག་ངང་བསྟར་བ་མཚོན་གྱི་ཡོད།
ཟླ་6ཚེས་28ཉིན། ཆབ་མདོ་གྲོང་ཁྱེར་ས་ངན་ཡུག་ཁུལ་གྱི་ཡུལ་གཞན་དུ་གནས་སྤོས་དབུལ་སྐྱོར་གྱི་རླངས་འཁོར་རུ་ཁག་ཁག་དང་པོའང་ལྷ་ས་གྲོང་ཁྱེར་སྣེའུ་ཁུལ་གསར་གྱི་གནས་སྤོ་ས་ཚིགས་སུ་འབྱོར་བ་སོགས་ཡུལ་གཞན་དུ་གནས་སྤོས་དབུལ་སྐྱོར་གྱི་ལས་དོན་ཚ་ཚ་འུར་འུར་ངང་སྤེལ་འགོ་ཚུགས་པ་རེད།
ཡུལ་གཞན་དུ་གནས་སྤོས་དབུལ་སྐྱོར་གྱི་ལས་འགན་དུས་བཀག་བཞིན་ལེགས་གྲུབ་ཐུབ་མིན་དང་། དབུལ་སྒྲོལ་འགག་སྒྲོལ་གྱི་དམག་འཐབ་ལ་རྒྱལ་ཁ་ཇི་ལྟར་ལེན་པའི་གནད་དོན་དེ་བོད་ཀྱི་མི་རིགས་ཁག་གི་མང་ཚོགས་ཁྲི་ཚོ་300ལྷག་ཙམ་གྱི་བདེ་རྩ་དང་འབྲེལ་བ་ཡོད་ཅིང་། 2017ལོའི་ལོ་མཇུག་བར། རིམ་རྩིས་ལྟར་ན། རང་ལྗོངས་ཀྱིས་ཐོན་སྐྱེད་རྒྱུ་ཆ་བལྟོས་བཅས་འབེལ་བ་དང་། རྨང་གཞིའི་སྒྲིག་བཀོད་བལྟོས་བཅས་འཐུས་སྒོ་ཚང་བའི་ས་ཁུལ་དུ་བཀོད་སྒྲིག་ས་ཚིགས་714བསྐྲུན་ནས་མི་ཁྲི་10ལྷག་ཙམ་རང་འདོད་གནས་སྤོ་ཐུབ་པར་བྱས་ཡོད།
བོད་ལྗོངས་ནི་རྒྱལ་ཡོངས་ཀྱི་ཞིང་ཆེན་རིམ་པའི་གཅིག་སྡུད་ཡུག་འབྲེལ་གྱི་དམིགས་བསལ་དཀའ་ངལ་ཡོད་པའི་ས་ཁུལ་དང་སྤྱི་ཡོངས་རང་བཞིན་གྱི་ཤིན་ཏུ་དབུལ་བའི་ས་ཁུལ་འབའ་ཞིག་དེ་ཡིན་ཞིང་། 2020ལོར་རྒྱལ་ཡོངས་ས་གནས་ཁག་དང་མཉམ་དུ་གནད་སྨིན་དབུལ་སྒྲོལ་ཐུབ་པའི་འགན་ལེན་བྱས་ནས་བོད་ཀྱི་མི་རིགས་ཁག་གི་མི་དམངས་རྣམས་དེ་བས་བདེ་སྐྱིད་ཁམས་བདེའི་འཚོ་བར་རོལ་ཐུབ་པ་བྱ་ཆེད། ཉེ་བའི་ལོ་ཤས་རིང་། རང་ལྗོངས་ཀྱིས་ལས་དོན་སྤེལ་ཤུགས་རྒྱུན་ཆད་མེད་པར་ཆེ་རུ་གཏོང་བ་དང་། བྱ་ཐབས་འཐུས་སྒོ་ཚང་དུ་བཏང་བས་དབུལ་སྒྲོལ་འགག་སྒྲོལ་གྱི་ལས་དོན་ལ་རྣམ་པ་བཟང་པོ་ཐོན་ཡོད། དེའི་ནང་། “ཕྱོགས་ལྔ་གཞི་གཅིག”ལ་སྤྱི་འདོམས་སྐུལ་འདེད་གཏོང་བའི་དབུལ་སྒྲོལ་འགག་སྒྲོལ་གྱི་གཙོ་གནད་ལས་དོན་ཡིན་པའི་ཡུལ་གཞན་དུ་གནས་སྤོས་དབུལ་སྐྱོར་ལས་དོན་ལ་གཞིགས་ནས་དེ་ཉིད“ཡུལ་ཕྱོགས་ཤིག་གི་ས་ཆས་ཡུལ་ཕྱོགས་དེ་གའི་མི་སྐྱོང་མི་ཐུབ་པའི”གནད་དོན་ཐག་གཅོད་བྱེད་པའི་གཙོ་གནད་འདུ་འགོད་ལ་བརྩིས་ནས་དམ་འཛིན་བྱེད་པ་དང་། དོན་དངོས་དང་ཟུང་འབྲེལ་དམ་ཟབ་བྱེད་པ། ལས་ཀའི་ལམ་སྲོལ་གསར་གཏོད་བྱེད་པ། ལས་དོན་སྤེལ་ཤུགས་རྒྱུན་ཆད་མེད་པར་ཆེ་རུ་དང་སྐུལ་འདེད་ཏན་ཏིག་གཏོང་བ་བཅས་བྱས་ནས་ཡུལ་གཞན་དུ་གནས་སྤོས་དབུལ་སྐྱོར་གྱི་རྣམ་གྲངས་མང་པོ་ཞིག་ལག་བསྟར་བརྟན་པོ་ཐུབ་པའི་འགན་ལེན་བྱས་ཡོད།
ཡུལ་གཞན་དུ་གནས་སྤོས་དབུལ་སྐྱོར་བྱེད་པར་བྱ་སྤྱོད་དངོས་སྤེལ་ནས་དབུལ་སྒྲོལ་ཕྱུག་འགྱུར་དང་དམངས་འཚོ་ལེགས་སུ་གཏོང་རྒྱུ་དམིགས་ཚད་དུ་འཛིན་པ་དང་། ལས་ཞུགས་དང་འབབ་འཕར་ཡོང་རྒྱུ་ལྟེ་བར་འཛིན་པ། འཚོ་གནས་ཀྱི་ཁོར་ཡུག་དང་འཕེལ་རྒྱས་ཀྱི་ཆ་རྐྱེན་ལེགས་སུ་གཏོང་རྒྱུ་གཙོ་རྐང་དུ་བྱེད་པ་བཅས་བྱས་ཚེ། གཞི་ནས་མི་སེར་རྣམས་བདེ་སྡོད་ལས་བརྩོན་ཐུབ་པ་དང་། གཞི་ནས་གནས་སྤོས་ལས་དོན་བརྟན་པོ་སྤེལ་ཐུབ།
དེ་ཡང་། ཡུལ་གཞན་དུ་གནས་སྤོས་དབུལ་སྐྱོར་བྱ་རྒྱུ་ནི་མང་ཚོགས་སྟབས་བདེའི་ངང་སྤོ་སྒྱུར་བྱས་པ་མིན་པར་དེ་ནི་གྲོང་ཚོ་ཚན་པར་བྱས་པའི“སྤྱི་ཚོགས་ཆུང་གྲས”ཤིག་ཡིན་པ་དང་། དེ་སྤྱི་ཚོགས་དང་། སེམས་ཁམས་སོགས་ཕྱོགས་མང་པོའི་གནད་དོན་དང་འབྲེལ་བ་ཡོད། དཔེར་ན། གནས་སྤོས་མང་ཚོགས་ཁོར་ཡུག་གསར་པར་འཕྲོད་མིན་གྱི་གནད་དོན་དང་། ཐོན་སྐྱེད་བྱེད་སྟངས་བསྒྱུར་བའི་གནད་དོན་དང་དེ་བཞིན་སེམས་ཁམས་འཕྲོད་མིན་གྱི་གནད་དོན་སོགས་མང་པོ་ཡོད། གནད་དོན་དེ་དག་སྐབས་རེ་ཞིབ་ཕྲའི་ལས་དོན་ནང་དེ་བས་མངོན་གསལ་དོད་དུ་འགྲོ་གི་ཡོད། ལྷུ་ཚིགས་གང་ཞིག་ཏུ་གནད་དོན་ཐོན་རུང་། ཚང་མར་མཐོང་ཆེན་གྱིས་མ་བྱུང་སྔོན་འགོག་དང་། སྔ་ཙམ་ཇུས་འགོད། ལས་དོན་མཐར་ཕྱིན་སྒྲུབ་པ་བཅས་བྱེད་དགོས།
དེ་དང་ཆབས་ཅིག གནས་སྤོས་ཐུབ་ལ་སེམས་རྣལ་དུ་ཕབ་པ་དེ་བས་བྱེད་དགོས། གནས་སྤོས་བྱ་རྒྱུ་ནི་བྱ་ཐབས་ཤིག་ཡིན་པ་མ་ཟད། དབུལ་སྒྲོལ་ཐུབ་པར་བྱ་རྒྱུ་ནི་དམིགས་ཡུལ་ཡིན། “མི་དམངས་བདེ་སྡོད་ཐུབ་པར་ཁོང་ཚོའི་བདེ་སྡུག་ལ་བསམ་བློ་གཏོང་དགོས”ཞེས་པ་ལྟར་ཡུལ་གཞན་དུ་གནས་སྤོས་དབུལ་སྐྱོར་གྱི་ལས་དོན་རྒྱུན་མཐུད་སྤེལ་དགོས།


text:
དགའ་ལྡན་རྣམ་པར་རྒྱལ་བའི་གླིང་།
སྤེལ་དུས 2018-02-14
ཡོང་ཁུངས། རྗེ་ཙོང་ཁ་པའི་དྲ་བ།
རྩོམ་པ་པོ། མི་གསལ།
འབྲོག་རི་བོ་དགའ་ལྡན་རྣམ་པར་རྒྱལ་པའི་གླིང་ཞེས་པ་འདི་ནི་ལྷ་ས་གྲོང་ཁྱེར་གྱི་ཤར་ཕྱོགས་སྤྱི་ལེ་བཞི་བཅུ་འདས་པའི་སྟག་རྩེ་རྫོང་ཁོངས་ཀྱི་འབྲོག་རི་བོ་ཆེ་ཞེས་པའི་གནས་སུ་ཆགས་ཡོད།འདི་ནི་རྗེ་ཙོང་ཁ་པ་ཆེན་པོས་བོད་རབ་བྱུང་བདུན་པའི་ས་གླང་སྤྱི་ལོ་༡༤༠༩ལོར་ཆོ་འཕྲུལ་སྨོན་ལམ་ཆེན་མོ་གྲོལ་མ་ཐག་སློབ་མ་ཉུང་ཤས་དང་བཅས་གནས་དེར་ཕེབས་ནས་བརྟག་པར་མཛད་པས་གནམ་ས་གང་ལ་དཔྱད་ཀྱང་བཤད་སྒྲུབ་འཆད་ཉན་འཕེལ་བའི་གནས་བཟང་པོར་གཟིགས་ནས་ས་དེར་དགོན་པ་འདེབས་པའི་ལྗགས་བཀོད་གནང་བ་ལྟར་སྲས་ཀྱི་ཐུ་བོ་རྒྱལ་ཚབ་དར་མ་རིན་ཆེན་དང་།འདུལ་འཛིན་གྲགས་པ་རྒྱལ་མཚན་གཉིས་ནས་དགེ་འདུན་ལྔ་བརྒྱ་ཙམ་ཁྲིད་པ་དང་། དེའི་ཉེ་སྐོར་གྱི་སྐྱ་བཙུན་དང་སྡེ་པ་རྣམས་ཀྱིས་ཀྱང་དང་བ་ཆེན་པོས་ཞབས་འདེགས་ཞུས་པར་བརྟེན་ལོ་དེ་རང་ལ་གཟིམ་ཁང་གི་ཐོག་དྲངས་བྲང་ཁང་(གྲྭ་ཤག་) བདུན་ཅུ་ལྷག་ཙམ་རྫོགས་པར་གྲུབ་ལ་གཞི་བཏིང་བའང་བརྒྱ་ཕྲག་བརྒལ། བོད་རབ་བྱུང་བདུན་པའི་མེ་བྱ་སྤྱི་ལོ་༡༤༡༧ལོར་རྗེའི་ལྗགས་བཀོད་བཞིན་ཡངས་པ་ཅན་གྱི་ནང་དུ་གཙང་ཁང་དང་། མགོན་ཁང་། ཁྱིམ་ཀ་བ་བདུན་ཅུའི་ས། སྒྲུབ་མཆོད་ཁང་བཅས་གྲུབ། ལྕགས་བྱི་སྤྱི་ལོ་༡༤༢༠ལོར་རྒྱལ་ཚབ་ཆོས་རྗེ་དང་། འདུལ་འཛིན་གཉིས་ནས་རྗེའི་སྐུ་གདུང་རིན་པོ་ཆེ་ནང་རྟེན་དུ་བཞུགས་པའི་གསེར་གདུང་ཁང་བཞེངས།
དགོན་པ་འདིར་ཚོགས་ཆེན་འདུ་ཁང་གཅིག་དང་།གྲྭ་ཚང་གཉིས།﹙ཤར་རྩེ་དང་བྱང་རྩེ།﹚ ཁང་ཚན་ཉི་ཤུ་རྩ་གསུམ་དེ་བཞིན་ཡངས་པ་ཅན་དང་། ལི་མ་ལྷ་ཁང་། བླ་མ་ལྷ་ཁང་། ཁྲི་ཐིག་ཁང་། ལྔ་མཆོད་ཁང་། བྱང་རྩེ་གཟིམ་ཁང་། པར་ཁང་སོགས་ཡོད་ཅིང་དགོན་པའི་དབྱིབས་རི་ལྡེབས་སུ་ཆགས་སྟབས་ཐོག་བརྩེགས་སུ་གནས་ཏེ་རང་གཞི་ཡངས་པ་ལ་པིར་གྱིས་བྲིས་པ་ལྟར་མངོན་ལ་གདན་སའི་མིང་ལ་ལྷོ་བྲག་གྲུབ་ཆེན་ལས་ཀྱི་རྡོ་རྗེས་ལུང་བསྟན་པ་ལྟར་དགའ་ལྡན་ཞེས་མིང་བཏགས་ཏེ་དགེ་ལུགས་པའི་དགོན་ནམ་གདན་ས་ཆེན་པོ་བཞིའི་ཡ་གྱལ་དུ་གཏོགས། དགོན་འདིའི་འདུ་ཁང་དང་ལྷ་ཁང་ལ་སོགས་པ་སོ་སོའི་ནང་བཞུགས་པའི་སྐུ་གསུང་ཐུགས་རྟེན་གཙོ་གསེར་ཟངས་ལས་གྲུབ་པའི་ཙོང་ཁ་པའི་སྐུ་བརྙན་ཆེ་བ་དང་། བྱམས་པའི་གསེར་སྐུ་ཆེ་བ།འདུ་ཁང་ཆེན་མོའི་སྦུག་ཏུ་དགའ་ལྡན་གསེར་ཁྲི་ཞེས་སུ་གྲགས་པ་ཙོང་ཁ་པ་ཆེན་པོའི་བཞུགས་ཁྲི་དང་།གསེར་ཁྲིའི་དབུ་ཐོད་དུ་དགའ་ལྡན་ལྷ་བརྒྱའི་ཞིང་བཀོད།དེ་བཞིན་མི་དབང་ཕོ་ལྷས་བཞེངས་པའི་གསེར་ཁྲིའི་སྟེང་གི་གསེར་ཟངས་ཀྱི་རྒྱ་ཕིབས་ཆེས་ལེགས་བཟོ་དབྱིབས་ཕུན་སུམ་ཚོགས་པ་དང་།དེའི་འོག་ཏུ་གསེར་སྦྱངས་བཙོ་མ་འབའ་ཞིག་ལས་བྲིས་པའི་བཀའ་འགྱུར་དང་བསྟན་འགྱུར་ཆ་ཚང་འཛམ་གླིང་གཡས་བཞག་ཏུ་གྲགས་པ་དེ་ཡོད།ཡངས་ཅན་གཙུག་ལག་ཁང་ནང་གི་རྟེན་གཙོ་བོ་ནི་ཙོང་ཁ་པའི་སྐུ་གདུང་བཞུགས་པའི་གསེར་གདུང་ཡིན།དེ་ནི་རབ་བྱུང་བདུན་པའི་ས་ཕག་སྤྱི་ལོ་༡༤༡༩ལོར་ཐོག་མར་རྒྱལ་ཚབ་དང་འདུལ་འཛིན་གཉིས་ཀྱིས་རྒྱུ་དངུལ་ཆེན་བཅོ་བརྒྱད་ལྷག་ཙམ་ལ་ཕྲ་རྒྱན་ཕུན་སུམ་ཚོགས་པ་སྤྲས་ཏེ་རྣམ་རྒྱལ་མཆོད་རྟེན་གྱི་དབྱིབས་སུ་བཞེངས།ཕྱིས་སུ་རབ་བྱུང་བཅུ་གཉིས་པའི་ནས་ཁྲི་ཐོག་ལྔ་བཅུ་པ་བྱ་བྲལ་དགེ་འདུན་ཕུན་ཚོགས་ཀྱིས་དངུལ་གདུང་གི་ཕྱི་ནས་གསེར་སྦྱངས་བརྡུངས་ཀྱིས་བཏུམས་ཏེ་གསེར་གདུང་དུ་བསྒྱུར།དེ་རྗེས་རབ་བྱུང་བཅོ་ལྔ་པའི་ལྕགས་བྱ་སྤྱི་ལོ་༡༩༢༡ལོའི་ནང་ཏྰ་ལའི་བླ་མ་སྐུ་ཕྲེང་བཅུ་གསུམ་པས་དགའ་ལྡན་ཁྲི་ཐོག་དགུ་བཅུ་པ་བྱམས་པ་ཆོས་གྲགས་བྱ་བ་གཙོ་བོར་བསྐོ་འཛུགས་མཛད་དེ་གསེར་གདུང་ཉམས་གསོ་མཛད་པས་སྔར་ལས་ལྷག་པའི་བཟོ་བཀོད་ཕུན་སུམ་ཚོགས་པར་གྱུར།གསེར་གདུང་གི་གཡས་གཡོན་དུ་རྒྱལ་ཚབ་དར་མ་རིན་ཆེན་དང་མཁས་གྲུབ་རྗེས་སོགས་འཇམ་དབྱངས་གཙང་པ་བདུན་བརྒྱུས་ག་སོགས་པའི་གདུང་རྟེན་དང་།རྗེ་རང་གི་ཐུགས་དམ་གྱི་རྟེན་བྱིན་ཅན་སྐུ་རྒྱ་གར་མ་རྒྱ་ནག་མ་གཉིས་བཅས་བཞུགས་ཡོད་ལ་གསེར་གདུང་ཁང་ནང་དུ་གསང་འདུས་མི་བསྐྱོད་པ་དང་།འཕགས་པའི་གནས་བརྟན་བཅུ་དྲུག རྒྱལ་ཆེན་བཞི་དང་བཅས་སེའུ་ཐང་﹙དགའ་ལྡན་སེའི་ཐང་﹚སྐུ་ངོ་མཚར་ཅན་བཞུགས།དེ་རྣམས་ནི་རྒྱ་ནག་གོང་མ་ཏྰ་མིང་གི་སྲས་ཟོན་ཏི་ཡིས་རང་གི་ཏི་ཤི་སེ་ར་བྱམས་ཆེན་ཆོས་རྗེའི་སློབ་མ་ཨ་མོ་གྷ་དང་བསོད་ནམས་ཤེས་རབ་གཉིས་ལ་ཕུལ་བ་དང་ཁོང་རྣམ་གཉིས་ཀྱིས་གསེར་གདུང་ཁང་ལ་ཕུལ་བ་ཡིན།ཡངས་ཅན་གཙུག་ལག་ཁང་གི་སྤུག་གི་གཙང་ཁང་ལྷོ་མའི་རྟེན་གཙོ་རྗེ་རང་ཉིད་ཀྱིས་བཞེངས་པའི་གསེར་ཟངས་ཀྱི་ཐུབ་པ་བདུད་འདུལ་ཆེན་པོ་སྐུ་ཚད་ལྷ་སའི་ཇོ་བོ་ལས་མཐོ་གང་ཙམ་གྱིས་ཆེ་བ་ཐུབ་དབང་ཚུལ་ཁྲིམས་མར་གྲགས་པ་བཞུགས།དེའི་བཞུགས་ཁང་གསེར་ཟངས་ལས་གྲུབ་པའི་རྒྱ་ཕིབས་ཉིས་བརྩེགས།རྒྱལ་ཡོལ་ཁྲི་དྲུག་འགྱོགས།མདུན་དུ་འབྲུག་ཤ་འགྱུར་དང་བཅས་པ་འདི་ཕོ་ལྷ་མི་དབང་བསོད་ནམས་སྟོབས་རྒྱལ་གྱིས་བཞེངས་།གཙོ་བའི་མཐའ་སྐོར་དུ་རྒྱལ་ཚབ་དར་མ་རིན་ཆེན་གྱིས་བཞེངས་པའི་རྒྱལ་བ་འོད་དཔག་མེད་ཀྱི་གསེར་སྐུ་དང་།མཁས་གྲུབ་དགེ་ལེགས་དཔལ་བཟང་གིས་བཞེངས་པའི་ཐུམ་དབང་གི་གསེར་སྐུ་ཆེ་བ་སོགས་བཞུགས།ཡངས་པ་ཅན་གྱི་འོག་ཤོད་མགོན་ཁང་གི་རྟེན་གཙོ་དཔལ་རྡོ་རྗེ་འཇིགས་བྱེད་ཀྱི་སྐུ་ཆེ་བ་གཅིག་དང་།བཀའ་སྡོད་ལས་ཀྱི་གཤིན་རྗེ་ཡབ་ཡུམ་བཅས་པ་འདི་རྣམས་ནི་ཙོང་ཁ་པ་ཞལ་བཞུགས་སྐབས་བཞེངས་པ་བ་ཟད་རབ་གནས་ཀྱང་མཛད།གཙོ་བོའི་མཐའ་སྐོར་དུ་མགོན་པོ་ཕྱག་དྲུག་དང་།ལྷ་མི་ཕྱག་བཞི་མ།གནོད་སྦྱིན་བཞི་དང་བཅས་པ་བཞུགས།ཡངས་པ་ཅན་གྱི་སྟེ་ཐོག་ཏུ་རྗེ་རང་ཉིད་ཀྱིས་བཞེངས་པའི་བློས་བསླངས་ལྷ་ཁང་ནང་གསང་འདུས་མི་བསྐྱོད་པ་ལྷ་སོ་གཉིས།དེའི་ཤར་དུ་རྣལ་འབྱོར་རྒྱུད་ཀྱི་གཙོ་བོ་རྡོ་རྗེ་དབྱིངས་ཀྱི་ལྷ་བཅུ་གསུམ་བཅས་ཀྱི་བློས་བསླངས་ཀྱི་དཀྱིལ་འཁོར་ཡོད།དཀྱིལ་འཁོར་དེའི་ནང་གི་གཙོ་བོ་རྣམས་ལ་དངུལ་བྲེ་ཆེན་གཉིས་རེ་དང་།འཁོར་ནང་མ་བཞི་སྟེ་བཅུ་གཉིས་པོ་རེ་རེ་ལའང་དངུལ་ཆེན་ཕྱེད་ཙམ་གྱི་གར་བླུགས་དང་ཕྲ་རྒྱན་ཕུན་སུམ་ཚོགས་པ་སྤྲས་པ་དང་།ལྷ་གཞན་རྣམས་གསེར་ཟངས་ལས་བཞེངས་པ་བཅས་རྗེ་རང་ཉིད་ཀྱིས་རབ་གནས་མཛད།ལི་མ་ཁང་དུ་རྟེན་གཙོ་བོ་སྣེ་གདོང་མི་དབང་གྲགས་པ་རྒྱལ་མཚན་གྱིས་ཙོང་ཁ་པར་ཕུལ་བའི་ཐུབ་དབང་བདུད་འདུལ་མའི་སྐུ་ལི་མ་དང་།དཔལ་རྡོ་རྗེ་འཇིགས་བྱེད་ཀྱི་བློས་བསླངས་ངོ་མཚར་ཅན་གྱིས་གཙོས་ཙོང་ཁ་པའི་ཐུགས་དམ་རྟེན་ལི་མའི་སྐུ་དང་། གསེར་ཟངས་ཀྱི་བརྒྱ་ཕྲག་བརྒལ་བ་རྣམས་ཡོད། ཡང་བློ་གྲོས་ཆོས་སྐྱོང་གིས་བཞེངས་པའི་གསར་བ་ཁར་དུ་འདི་ཉིད་ཀྱིས་བཞེངས་པའི་ཐུབ་དབང་གི་གསེར་སྐུ་ཆེ་མོ་གཅིག་དང་།ཙོང་ཁ་པའི་སྐུ་བྱམས་པ།འཇམ་དབྱངས་ཀྱི་སྐུ་སོགས་གསེར་ཟངས་ཀྱི་སྐུ་ཆེ་བ་བཅུ་ཕྲག་སྐོར་ཡོད།བླ་མ་ལྷ་ཁང་དུ་རྗེ་རིན་པོ་ཆེའི་དངུལ་སྐུ་ཆེ་བ་གསུམ་དང་།གསེར་ཟངས་སྐུ་ཆེ་བ་གཉིས། ཇོ་འབྲོམ་ཡབ་སྲས།རྒྱལ་དབང་ལྔ་པ་བཅས་ཀྱི་དངུལ་སྐུ་རེ།སྡེ་སྲིད་ཟངས་རི་པས་ཕུལ་བའི་བཀའ་འགྱུར་གསེར་བྲིས་མ།རྗེའི་གསུང་འབུམ་དམ་འབྱར་མ།གནས་བརྟེན་བཅུ་དྲུག་གི་སེའུ་ཐང་ངོ་མཚར་ཅན་ཉི་ཤུ་རྩ་དྲུགརྗེ་རིན་པོ་ཆེ་དང་།ཇོ་བོ་རྗེ་རྣམ་ཐར་ཞིང་བཀོད་སྐུ་ཆེ་བ་རེ་བཅས་བཞུགས།རྗེའི་གཟིམ་ཁང་ཁྲི་ཐོག་ཁང་དུ་རྟེན་གཙོ་བོ་གོང་གསལ་བློས་བསླངས་གསུམ་གྱི་ལུགས་ཕུད་ད་དུང་དཔའ་བོ་འཇའ་ཚོན་མ་སྟེ་ཥཀ་པྰ་ལ།རྒྱལ་བ་ཚེ་དཔག་མེད།རྣམ་རྒྱལ་མ། གདུགས་དཀར། འཇམ་དབྱངས་སོགས་ཀྱི་གསེར་སྐུ་བཞུགས།ལྔ་མཆོད་ཁང་དུ་ཙོང་ཁ་པའི་ཚེམས་འོད་ཟེར་མ་དང་།འཇམ་དབྱངས་རང་བྱོན་རིང་བསྲེལ་མང་དུ་འཕེལ་བར་གྲགས་པ་དང་།རྗེའི་ཐུགས་དམ་གདུགས་དཀར་ཕྱག་སྟོང་དབུ་སྟོང་གི་ཞག་ཐང་ཆེ་བ་གཅིག་མཁས་གྲུབ་རིན་པོ་ཆེས་བཞེངས་པའི་རྗེའི་འདྲ་སྐུ་སོགས་བཞུགས། བྱང་རྩེའི་གཟིམ་ཁང་དུ་སྔོན་བཅོག་ལྡན་འདས་གླང་པོའི་སྐྱེ་བ་བཞེས་པའི་སྐུ་རུས་ལས་གྲུབ་པའི་སྟོན་པ་འཁོར་བཅས་ཀྱི་སྐུ་བརྙན་དང་།རྗེས་བཀྲ་ཤིས་གདོང་ཁ་མ།གསང་འདུས་དང་།བདེ་མཆོག་གཉིས་ཀྱི་གསེར་ཟངས་སྐུ།འབྲི་གུང་སྤྱན་སྔ་རིན་པོ་ཆེའི་རྟེན་སྐལ་རྣལ་འབྱོར་མའི་སྐུ་གསུང་བྱོན་མ་སོགས་བཞུགས།པར་ཁང་དུ་རྗེ་རང་གི་གཟིགས་དཔེ་འགྲེལ་པ་བཞི་སྦྲགས་ལམ་རིམ་ཆེ་ཆུང་། སྔགས་རིམ། རིམ་ལྔ་གསལ་སྒྲོན་བཅས་ཀྱི་པར་ཤིང་རྗིའི་ཕྲག་གནས་བ་བཞུགས་སོ།།སྐོར་ལམ་གྱི་ཁྱོན་དུ་རིམ་པ་བཞིན་བདུད་རྩིའི་ཆུ་མིགཕྱག་མཁར་བུམ་པ།ཡི་དམ་ཆོས་སྐྱོང་། ཡིག་དྲུག་རང་བྱོན། དམ་པ་རྣམས་ཀྱི་ཕྱག་རྗེས་རྣམས་དང་།ཆོས་རྒྱལ་གྱི་ཞལ་འབག་དུང་དཀར་གཏེར་ནས་བཞེས་པའི་རྗེས་ཤུལ།རྗེ་རང་གི་ཕྱག་མཛུབ་ཀྱིས་བྲག་ལ་བྲིས་པའི་རྗེ་ཉིད་ཀྱི་སྐུ།སྤྱན་རས་གཟིགས་ཕྱག་བཞི་པའི་སྐུ་སོགས་ཤིན་ཏུ་མང་།དགོན་འདིའི་སྦྱིན་བདག་གཙོ་བོར་མི་དབང་གྲགས་པ་རྒྱལ་མཚན།འབྲི་གུང་སྤྱན་སྔ་རིན་པོ་ཆེ།སྡེ་པ་སྐྱིད་ཤོད་པ།གཞིས་ཀ་སྣེའུ་པ་སོགས་དང་ཕྱིས་སུ་རིམ་པར་བྱོན་པ་པཎ་ཆེན་བློ་བཟང་ཆོས་རྒྱན།རྒྱལ་མཆོག་ལྔ་པ་ཆེན་པོ།གུ་ཤྲྰི་བསྟན་འཛིན་ཆོས་རྒྱལ། སྡེ་སྲིད་བསོད་ནམས་ཆོས་འཕེལ། སྡེ་སྲིད་ཟངས་རི་པ། ལྷ་བཟང་། བཤད་གྲགས་ཕོ་ལྷ་བ།རྒྱལ་མཆོག་བཅུ་གསུམ་པ།གཞན་ཡང་རྒྱ་སོགས་བོད་ཡོངས་ནས་བསྙེན་བཀུར་རྒྱ་ཆེར་མཛད།
དགེ་ལྡན་རྣམ་པར་རྒྱལ་པའི་གླིང་ཞེས་པ་གཞི་རྒྱ་ཆེ་ལ་བཀོད་པ་ཕུན་སུམ་ཚོགས་པ་འདི་ནི་ཐོག་མར་རྗེ་ཙོང་ཁ་པ་ཆེན་པོས་ཕྱག་བཏབ་པ་ནས་རྗེ་ཉིད་ཁྲི་ཐོག་དང་པོར་བརྩིས་པ་ནས་ཁྲི་ཆེན་ཀུན་དགའ་བར་གདའ་ལྡན་ཁྲི་པ་དགུ་བཅུ་གོ་དྲུག་བྱོན་ཡོད་ཅིང་།དུས་རབས་རིམ་བྱུང་གི་དགའ་ལྡན་ཁྲི་ཐོག་ལ་སོགས་པ་མཁང་དབང་མང་པོས་གསར་དུ་སྐྲུན་དང་ཉམས་གསོ་གནང་ནས་འདུས་སྡེ་རིམ་འཕར་གྱིས་གྲྭ་གྲངས་ལྔ་སྟོང་ལྷག་ཙམ་ནས་མཁང་པའི་དབང་པོ་ནམ་མཁའི་སྐར་ཚོགས་ལྟར་ཐོན་ཞིང་ས་གཞིའི་ཁྱོན་དུ་འབྲུག་ལྟར་གྲགས།
དགོན་འདིར་གནའ་བོའི་རིག་དངོས་རྩ་ཆེའི་རིགས་དུ་མ་ཡོད་པ་ལས་གནས་བརྟན་བཅུ་དྲུག་གི་སེའུ་ཐང་དེ་རྣམས་རིན་ཐང་ཧ་ཅང་ཆེ་བའི་ཡིག་རྫས་ཀྱི་གྲས་ཤིག་ཡིན།ངག་རྒྱུན་དུ་སེའི་ཐང་དེ་དག་ཐང་རྒྱལ་རབས་ཀྱི་འཚེམ་དྲུབ་ཡིན་སྐད་ཀྱང་སྐུ་ཐང་གི་ལོ་རྒྱུས་དང་བཟོ་སྟངས་ལ་གཞིགས་ན་ཡིང་རྒྱལ་རབས་ཀྱི་དུས་འགོད་ཐོན་པའི་ཅང་སུའི་རྒྱུད་ཀྱི་གོས་སྐུ་འཚེམ་དྲུབ་མ་འདྲ།སེའི་ཐང་དེ་རྣམས་བཟོ་སྤུས་ཁྱད་དུ་འཕགས་པས་ལོ་རྒྱུས་ཀྱི་རྩ་ཆེའི་རིག་རྫས་གཞན་མཚུངས་མ་མཆིས་པ་ཞིག་ཡིས་ལ་སྤྱི་ལོ་༡༩༦༡ལོ་ནས་བཟུང་རྒྱལ་ཡོངས་ཀྱི་གཙོ་གནད་རིག་དངོས་སྲུང་སྐྱོབ་སྡེ་ཚན་དུ་གཏོགས།ཡིན་ནའང་སྤྱི་ལོ་༡༩༦༩ལོའི་རིག་གནས་གསར་བརྗེའི་དུས་ཟིང་ནང་དགོན་པ་འདི་རྩ་གཏོར་དུ་སོང་ཡང་།༩༧༩ལོད་ཆ་ཏང་དང་རྒྱལ་ཁབ་ནས་འགྲོ་གྲོན་འབོར་ཆེན་བཏང་སྟེ་སྤྱི་ཞི་༡ར་སླར་ཡང་བསྐྱར་གསོ་མཛད་ནས་ལྔ་མཆོད་ཁང་དང་།གསེར་སྡོང་ཁང་།ཡངས་པ་ཅན།ཁྲི་ཐོག་ཁང་།གསེར་ཁྲི་ཁང་།མངའ་རིས་སོགས་རགས་ཙམ་གྲུབ་སྟེ་གྲྭ་གྲངས་ཉིས་བརྒྱ་ལ་ཉེ་བར་གྱུར་ནས་རྒྱལ་ཁབ་ཕྱི་ནང་གི་ཡུལ་སྐོར་བ་དང་།དད་ལྡན་སྐྱེ་བོ་རྣམས་ཀྱིས་ཡིད་ཀྱི་དྭངས་བ་འདྲེན་ཅིང་དོན་དང་མཐུན་པའི་གནས་མཆོག་ཅིག་ཏུ་གྱུར།


text:
ཟླ6པའི་ཚེས2ཉིན་གྱི་སྔ་དྲོར། ཞིང་ཆེན་ཏང་ཨུའི་ཧྲུའུ་ཅི། ཞིང་ཆེན་སྲིད་གཞུང་གི་འགོ་གཙོ་ཝང་ཅིན་ཅུན་གྱིས2018ལོའི་ཀྲུང་གོའི(མཚོ་སྔོན)བོད་ལུགས་ས་གདན་རྒྱལ་སྤྱིའི་འགྲེམ་ཚོགས་དངོས་སུ་ཚོགས་པ་ཁྱབ་བསྒྲགས་གནང་བ་དང་ཆབས་ཅིག ཀྲུང་གོའི་ཚོང་དོན་པུའུ་ཡི་པུའུ་ཀྲང་ལས་རོགས་རེན་ཧུན་པིན་དང་།ཀྲུང་གོའི་ཉོ་ཚོང་སྐུལ་སྤེལ་ལྷན་ཚོགས་ཀྱི་ཚོགས་གཙོ་གཞོན་པ་ཁྲེན་ཀྲོའུ་གཉིས་དང་ལྷན་དུ་སྐབས་འདིའི་འགྲེམས་ཚོགས་ཀྱི་ཡོལ་བ་ཕྱེས།
ཞིང་ཆེན་ཏང་ཨུའི་ཧྲུའུ་ཅི་ཝང་ཅིན་ཅུན་སོགས་འགོ་ཁྲིད་ཀྱིས་འགྲེམས་སྟོན་ལྟེ་གནས་སུ་སྐོར་གཟིགས་ལ་ཕེབས་དུས་རྒྱལ་ཕྱིའི་འགྲེམས་ཞུགས་སྐུ་མགྲོན་བར་བསམ་བློ་བརྗེ་རེས་བྱེད་པའི་ཚུལ།
ཟླ་དྲུག་པའི་ཟི་ལིང་ནི་གནམ་ངོ་གསལ་ལ་དྭངས་ཤིང་། བསིལ་རླུང་ཕྱོགས་སུ་ལྡང་འོང་། ཟླ6པའི་ཚེས2ཉིན་གྱི་སྔ་དྲོར། 2018ལོའི་ཀྲུང་གོའི(མཚོ་སྔོན)བོད་ལུགས་ས་གདན་རྒྱལ་སྤྱིའི་འགྲེམས་ཚོགས་དེ་རང་རེའི་ཞིང་ཆེན་གྱི་རྒྱལ་སྤྱིའི་འགྲེམས་སྟོན་ལྟེ་གནས་སུ་གཟབ་རྒྱས་ངང་འཚོགས་ཤིང་། ཞིང་ཆེན་ཏང་ཨུའི་ཧྲུའུ་ཅི། ཞིང་ཆེན་སྲིད་གཞུང་གི་འགོ་གཙོ་ཝང་ཅིན་ཅུན་གྱིས2018ལོའི་ཀྲུང་གོའི(མཚོ་སྔོན)བོད་ལུགས་ས་གདན་རྒྱལ་སྤྱིའི་འགྲེམས་ཚོགས་དངོས་སུ་ཚོགས་པ་ཁྱབ་བསྒྲགས་གནང་བ་དང་ཆབས་ཅིག ཀྲུང་གོའི་ཚོང་དོན་པུའུ་ཡི་པུའུ་ཀྲང་ལས་རོགས་རེན་ཧུན་པིན་དང་།ཀྲུང་གོའི་ཉོ་ཚོང་སྐུལ་སྤེལ་ལྷན་ཚོགས་ཀྱི་ཚོགས་གཙོ་གཞོན་པ་ཁྲེན་ཀྲོའུ་གཉིས་དང་ལྷན་དུ་སྐབས་འདིའི་འགྲེམས་ཚོགས་ཀྱི་ཡོལ་བ་ཕྱེས།
ཞིང་ཆེན་ཏང་ཨུའི་ཧྲུའུ་ཅི་ཝང་ཅིན་ཅུན་སོགས་འགོ་ཁྲིད་ཀྱིས་འགྲེམས་སྟོན་ལྟེ་གནས་སུ་སྐོར་གཟིགས་ལ་ཕེབས་དུས་རྒྱལ་ཕྱིའི་འགྲེམས་ཞུགས་སྐུ་མགྲོན་བར་བསམ་བློ་བརྗེ་རེས་བྱེད་པའི་ཚུལ།
ཞིང་ཆེན་སྲིད་གྲོས་ཀྱི་ཀྲུའུ་ཞི་རྡོ་རྗེ་རབ་བརྟན་དང་། ཞིང་ཆེན་ཏང་ཨུའི་རྒྱུན་ཨུ་དང་དྲུང་ཡིག་ཆེ་མོ་ཡུས་ཀྲུང་ལེ། ཞིང་ཆེན་མི་དམངས་འཐུས་མིའི་ཚོགས་ཆེན་རྒྱུན་ལས་ཨུ་ལྷན་གྱི་ཀྲུའུ་རེན་གཞོན་པ་ཝུའུ་ཧའེ་ཁུན། ཞིང་ཆེན་སྲིད་གཞུང་གི་འགོ་གཙོ་གཞོན་པ་ཐིན་ཅིན་ཁྲེན། ཞིང་ཆེན་སྲིད་གཞུང་གི་དྲུག་ཡིག་ཆེ་མོ་ཀྲང་ཧུང་ཡོན་སོགས་ཞིང་ཆེན་གྱི་འགོ་ཁྲིད་དང་། ཧི་ནན་ཞིང་ཆེན་སྲིད་གཞུང་གི་འགོ་གཙོ་གཞོན་པ་ཧེ་ཅིན་ཕིང་། དེ་མིན་སྤུན་ཟླ་ཞིང་ཆེན་དང་ལྗོངས། གྲོང་ཁྱེར་བཅས་ཁག་ནས་ཡོང་བའི་འགོ་ཁྲིད། ཐུ་ཁུ་མན་སི་ཐིན་གྱི་ཀྲུང་གོ་བཅའ་སྡོད་གཞུང་ཚབ་པ་ཆི་ནཱར·ལུ་སི་ཅེ་མོ་ཝ། སི་ལེ་ལན་ཁའི་མིན་ཙན་རོན་ཐེ། ཀྲི་ལི་རྒྱལ་ཚོགས་ཀྱི་གྲོས་མི་ཧོ་ཨན·པཱ་པུ་ལོ·ལའེ་ཐེ་ལེར། ཕ་ཁེ་སི་ཐན་ཚོང་དོན་པུའུ་ཡི་པུའུ་ཀྲང་ལས་རོགས་ཨན་རྗོམ·ཨ་ས་ཏེ·ཨ་མེ་སོགས་རྒྱལ་ཕྱིའི་གཞུང་ཚབ་པ་དང་སྲིད་ཕྱོགས་ཀྱི་མི་སྣ་གལ་ཆེན་དག་འགྲེམས་ཚོགས་འགོ་རྩོམ་པའི་མཛད་སྒོར་ཞུགས།
ཐེངས་འདིའི་འགྲེམས་ཚོགས་ཀྱི་བརྗོད་བྱང་ལ་ས་གདན་དག་མ་འཐག་ནས་འཛམ་གླིང་གི་ཁུལ་གཅིག་ལམ་གཅིག་ལ་སྦྲེལ་ཟམ་འདིང་ཞེས་པ་ཡིན་ཞིང་། ཚོགས་ཡུན་ཉིན་ལྔ་རེད། འགྲེམས་ཚོགས་འདི་རྒྱལ་ཁབ་ཚོང་དོན་པུའུ་དང་། མཚོ་སྔོན་ཞིང་ཆེན་སྲིད་གཞུང་གཉིས་ཀྱིས་མཉམ་དུ་གཙོ་སྒྲུབ་གནང་ཞིང་། མཚོ་སྔོན་ཞིང་ཆེན་ཚོང་དོན་ཐིང་དང་། ཀྲུང་གོའི་བོད་གདན་མཐུན་ཚོགས། ཀྲུང་གོའི་ཉོ་ཚོང་སྐུལ་སྤེལ་ལྷན་ཚོགས་མཚོ་སྔོན་ཞིང་ཆེན་གྱི་ཡན་ལག་ལྷན་ཚོགས། ཀྲུང་གོའི་བཟའ་ཆས་དང་ཡུལ་ཕྱུག་ཕྱིར་གཏོང་གནང་འདྲེན་ཚོང་དོན་ལྷན་ཚོགས། ཀྲུང་གོའི་ཁྱིམ་སྤྱོད་འཐག་བསླས་ཐོན་རྫས་ལས་རིགས་མཐུན་ཚོགས་བཅས་ཀྱིས་སྒྲུབ་འགན་འཁུར་བ་རེད།
འགྲེམས་ཚོགས་ཡོངས་འགྲེམས་ཁང་A,B,Cབཅས་ཁག་གསུམ་དང་། ཐང་ཆེན་འགྲེམས་ཁུལ་བཅས་སུ་བགོས་ཡོད་ཅིང་། འགྲེམས་ཁང་Aནང་ཀྲུང་གོའི་སྤུས་ལེགས་ས་གདན་བཤམས་ས་ཡིན་པ་དང་། Bནི་རྒྱལ་སྤྱིའི་སྤུས་ལེགས་ས་གདན་བཤམས་ས་ཡིན། Cནི་ས་གནས་ལག་རྩལ་ཉམས་རོལ་བྱེད་ས་ཡིན་པ་དང་། འགྲེམས་སྟོན་གྱི་ས་ཁྱོན་ཧ་ལམ་སྨི་གྲུ་བཞི་མ་ཁྲི5ཟིན་ལ། བསྡོམས་པས་ཚད་ལྡན་བཤམས་སྟེགས2000བཀོད་སྒྲིག་བརྒྱབ་ཡོད་པ་རེད། གཙོ་བོ་རྒྱལ་ཁབ་ཕྱི་ནང་གི་གནའ་བོའི་ས་གདན་དང་། རྒྱལ་ཁབ་སོ་སོའི་ལག་རྩལ་རྩེ་གྲས་དང་འཕྲུལ་འཁོར་རྩེ་གྲས་འཐག་པའི་ས་གདན། རྒྱལ་ཁབ་སོ་སོའི་ཁོར་སྲུང་གི་སྤུས་ལེགས་པའི་ས་གདན། ཞིང་ཆེན་ནང་ཁུལ་གྱི་གྲོང་ཁྱེར་དང་ཁུལ་སོ་སོའི་བོད་ཀྱི་ས་གདན་རིག་གནས། ས་གདན་གྱི་དཔེ་རིས་སོགས་བཤམས་ཡོད། ལྷག་པར་སྐབས་སྔོན་མའི་འགྲེམས་སྟོན་དང་མི་འདྲ་ས་ནི་ད་ལོའི་འགྲེམས་སྟོན་དུ་གསར་གཏོད་ཀྱི་རྣམ་པས་མཚོ་སྔོན་གྱི་ཡུལ་ཤུལ་དང་མགོ་ལོག་ས་ཁུལ་གཉིས་སུ་སྐོར་བསྐྱོད་འགྲེམས་སྟོན་ཐོག་དང་པོར་བྱས་པ་དེ་རེད།
ལོ་ངོ་བཅོ་ལྔའི་རིང་གི་ཀྲུང་གོའི་མཚོ་སྔོན་བོད་ལུགས་ས་གདན་རྒྱལ་སྤྱིའི་འགྲེམས་ཚོགས་དེ་མཚོ་སྔོན་གྱི་རྒྱལ་སྤྱིའི་ཉོ་ཚོང་བརྗེ་སྤེལ་གྱི་སྡིངས་ཆ་གལ་ཆེན་ཞིག་ཏུ་གྱུར་བར་མ་ཟད། དུས་རབས་གསར་པའི་ནང་མཚོ་སྔོན་ཉིད་ཁུལ་གཅིག་ལམ་གཅིག་འཛུགས་སྐྲུན་ཁྲོད་ཞུགས་པར་སྐུལ་སྤེལ་ཐུབ་ཡོད་པས། རང་རྒྱལ་གྱི་དཔལ་འབྱོར་སྤྱི་ཚོགས་གོང་སྤེལ་དང་ཕྱི་ཕྱོགས་ལ་སྒོ་མོ་ཡངས་པོ་ཞིག་འབྱེད་པར་ལེགས་རྗེས་ཆེན་པོ་བཞག་ཡོད་པ་རེད།
ལོ་ཙཱ་བ། ཁོན་ཐར་འཚོ།


text:
ནང་དོན་གནད་བསྡུས།
དེ་ཡང་ཐོ་ཐེམ་རིག་གནས་ནི་གདོད་མའི་མི་རིགས་ཀྱི་རིག་གནས་སྣང་ཚུལ་ཞིག་ཡིན་ཞིང་། གདོད་མའི་མིའི་རིགས་ཀྱི་ཆོས་ལུགས་ཀྱི་དད་མོས་དང་སྤྱི་ཚོགས་ཀྱི་སྒྲིག་གཞི་ཞིག་ཀྱང་ཡིན་པས། བོད་ཀྱི་རིག་གནས་ལ་ཞིབ་འཇུག་རྟོག་དཔྱོད་གཏིང་ཟབ་ཅིག་བྱ་དགོས་ན་ཅིས་ཀྱང་བོད་ཀྱི་ཐོ་ཐེམ་རིག་གནས་སོགས་ལ་ངོས་ཟིན་ངེས་ཅན་ཞིག་ཡོད་དགོས་པས། འདིར་ཆེད་དུ་བོད་ཀྱི་ཐོ་ཐེམ་སྐོར་གླེང་བའོ།།
བརྡ་ཆད་གཙོ་བོ།
གདོད་མའི་དད་གུས། ཐོ་ཐེམ། བོད་ཀྱི་ཐོ་ཐེམ།
གླེང་གཞི།
གནའ་བོའི་མིའི་རིགས་ཀྱིས་བཞག་པའི་རྡོ་ཆས་དང་། ད་ལྟའི་དམངས་ཁྲོད་དུ་ཁྱབ་བརྡལ་ཆེ་བའི་དམངས་ཁྲོད་གཏམ་རྒྱུད། ལྷ་སྒྲུང་། གཞན་ཡང་་རང་རེ་ཚོའི་སྲོལ་རྒྱུན་དང་གོམས་སྲོལ་སོགས་ལས་ཀྱང་གདོད་མའི་མིའི་རིགས་ཀྱི་བསམ་བློ་གཏོང་སྟངས་རྣམས་རིག་འདེད་བྱེད་ཐུབ་པས། ང་ཚོས་འཕེལ་རིམ་མི་འདྲ་བའི་གདོད་མའི་མི་ལ་ཤེས་རྟོགས་ངེས་ཅན་ཞིག་བྱེད་ཐུབ། མིའི་རིགས་ཀྱི་འཕེལ་རྒྱས་ཀྱི་བརྒྱུད་རིམ་ནི་ཕལ་ཆེར་འདྲ་མཚུངས་ཡིན་གཤིས། གདོད་མའི་མི་རིགས་ཤིག་ཡིན་ཕྱིན་ཐོག་མར་དད་པའི་འདུ་ཤེས་མེད་པ་ནས་ཡོད་པ་དང་། དེ་ནས་རིམ་བཞིན་རང་བྱུང་དད་པ་དང་སྲོག་ཆགས་དད་པ། ཐོ་ཐེམ་དད་པ། མེས་པོའི་དད་པ་སོགས་བྱུང་བ་རེད། དེའི་ནང་ཐོ་ཐེམ་དད་པས་གནས་བབས་ངེས་ཅན་ཞིག་བཟུང་ཡོད་ལ་གདོད་མ་མིའི་དད་པའི་བརྒྱུད་རིམ་གལ་ཆེན་ཞིག་ཡིན་པར། རང་རེའི་བོད་མི་རིགས་ཀྱང་དུས་རིམ་དེ་བརྒྱུད་མྱོང་བར་ཐེ་ཚོམ་མེད། འོན་ཀྱང་ཁྲོན་པའི་སྦལ་བའི་མཐོང་རྒྱ་ཡིན་མོད། ད་ལྟ་རྒྱལ་ཁབ་ཕྱི་ནང་གི་ཆེད་མཁས་པ་ཚོས་ཆོས་ལུགས་རིག་པ་དང་མིའི་རིགས་རིག་པ། དམངས་སྲོལ་རིག་པ། སེམས་ཁམས་རིག་པ་སོགས་ཕྱོགས་མང་བོ་ནས་ཐོ་ཐེམ་སྐོར་ལ་ཞིབ་འཇུག་དང་མཐོང་ཆེན་བྱེད་བཞིན་འདུག་པས། རང་རེའི་བོད་ཀྱི་ཐོ་ཐེམ་ལ་ཡང་ཞིབ་འཇུག་གི་རིན་ཐང་ཆེན་པོ་ཞིག་འདུག་པ་བཅས་ཀྱི་ཀུན་སློང་གིས་སྐུལ་ངོར། རང་ནུས་གང་ཡོད་ཀྱིས་རྩོམ་འདི་འབྲི་ཁུལ་བྱས་པ་ལ། ཐོ་ཐེམ་གྱི་གོ་ཚུལ་དང་།བོད་ཀྱི་ཐོ་ཐེམ། ཐོ་ཐེམ་དང་བླ་གཉན་སོགས་ཀྱི་ཁྱད་པར་བཅས་ལེ་ཚན་གསུམ་གྱི་སྒོ་ནས་བྲི་བར་བྱའོ།།
ལེ་ཚན་དང་བོ། ཐོ་ཐེམ་གྱི་གོ་ཚུལ།
ང་ཚོས་གང་ཞིག་ལ་ཞིབ་འཇུག་བྱེད་པར་ཐོག་མར་དེའི་གོ་བ་ལེན་སྟངས་དང་ནང་དོན་ལ་རྒྱུས་ལོན་ངེས་ཅན་ཞིག་ཡོད་དགོས་པས། འདིར་ཡང་བོད་ཀྱི་ཐོ་ཐེམ་མ་བཤད་པའི་སྔོན་ལ་སྤྱིར་བཏང་གི་རྒྱལ་སྤྱིའི་རིག་མཁས་ཚོའི་ཐོ་ཐེམ་གྱི་གོ་བ་ལེན་སྟངས་དང་ནང་དོན་སོགས་བཤད་དགོས་པར་མཆིས་ཏེ།
གཅིག ཐོ་ཐེམ་གྱི་གོ་བ་ལེན་སྟངས་དང་ནང་དོན།
རྒྱ་ཡིག་གི"图腾"ཞེས་པ་དེ《རྒྱ་བོད་ཤན་སྦྱར་གྱི་ཚིག་མཛོད》དུ"རྒྱུད་མཚོན་རི་མོའམ་རིགས་རྒྱུད་མཚོན་རིས"ཞེས་བསྒྱུར་འདུག་ཀྱང་འདི་ནི་དབྱིན་ཏི་ཨན་སྐད་ཀྱི"toten"ཞེས་པའི་སྒྲ་ཟུར་ཆགས་པ་ཡིན། མིང་ཚིག་འདི་ཆེས་ཐོག་མར་དབྱིན་ཇི་བ་ལང་ཀི"J·Long"ཞེས་པས1791ལོར་མེ་གླིང་བྱང་མའི་དབྱིན་ཏི་ཨན་མཚམས་སྦྱོར་བྱས་པའི《དབྱིན་ཏི་ཨན་གྱི་ལོ་ཙཱ་བ་དང་ཚོང་བ་ཞིག་གི་མཚོ་འགྲུལ་དང་གནས་སྐོར》ཞེས་པར་བཏོན་པ་ཡིན་ཞིང་། སྐབས་དེའི་ཐོ་ཐེམ་གྱི་གོ་བ་ནི"ཁོའི་རིགས་རྒྱུད"དམ"ཁོའི་གཉེན་ཉེ"། "ཁོའི་རུས་རྒྱུད་ཀྱི་མཚོན་རྟགས"བཅས་རེད། གནའ་རབས་ཀྱི་དུས་སུ་ཤེས་རིག་མི་དར་བའི་དབང་གིས་མི་རྣམས་ཀྱིས་རང་ཉིད་ཀྱི་རིགས་རྒྱུད་ཇི་ལྟར་བྱུང་བའི་སྐོར་ལ་ཚན་རིག་དང་མཐུན་པའི་ལན་ཞིག་མ་ཐོབ་པར་མི་རིགས་དང་རིགས་རྒྱུད་ཀྱི་བྱུང་བ་དེ་སྲོག་ཆགས་ཤིག་ལ་ཐད་ཀར་འབྲེལ་བ་ཡོད་པར་འདོད་པ་རེད། རང་གི་སྐྱེས་ཁུངས་ལ་འབྲེལ་བ་ཡོད་པའི་སྲོག་ཆགས་དེ་ལ་ཐོ་ཐེམ་ཞེས་བྱ་ཞིང་དེ་ནི་མི་རིགས་སམ་རིགས་རྒྱུད་ཚོགས་པ་དེའི་མགོན་སྐྱབས་དང་མཚོན་བྱེད་དུ་ངོས་འཛིན་པ་ཡིན། མི་རིགས་དང་རིགས་རྒྱུད་གང་ཡིན་རུང་རང་གི་ཐོ་ཐེམ་གྱི་སྲོག་ཆགས་དེ་ལ་མཆོད་ཅིང་བཀུར་བ་ལས་གནོད་པ་དང་འཚེ་བ་གཏན་ནས་བྱེད་མི་རུང་ཞིང་ཐོ་ཐེམ་ཇི་ལྟར་འཕེལ་ན་དེ་ལྟར་ལེགས་པར་སྙམ། ཐོ་ཐེམ་མཆོད་པ་དང་བཀུར་བའི་སྲོལ་འདི་སྔོན་དུས་འཛམ་གླིང་རྒྱལ་ཁམས་སོ་སོར་དར་བ་མ་ཟད། ཉེ་དུས་ཀྱང་མི་རིགས་དང་མི་རྒྱུད་ཁ་ཤས་ཀྱི་ནང་དུ་སྔར་བཞིན་བཀུར་སྲོལ་ཡོད་པ་རེད། ད་ལྟའི་བོད་ཀྱི་ཆེད་མཁས་པ་རེ་འགས་ཐོ་ཐེམ་དེ"ཐོབ་གདངས"དང"རུས་བླ"སོགས་སུ་བསྒྱུར་འདུག་ཀྱང་། དོན་དུ་ཐོ་ཐེམ་དུ་སྒྱུར་ན་ལེགས་པར་རྡོ་རྗེས《སྦྲང་ཆར》གྱི《ཤེས་རབ་རྒན་པོའི་འབེལ་གཏམ》དུ་བཤད་ལ་དེ་ཡང་འགྲིག་པར་འདོད་དེ། གཅིག་ན་དེ་ལྟར་སྒྲ་སྒྱུར་བྱས་ན་མིང་ཚིག་གཞན་དང་གོ་འཛོལ་བྱེད་ཉེན་ལྡོག་ལ་གཉིས་ནས་ཐོ་ཐེམ་དང་བླ་གཉན་སོགས་ཀྱི་གོ་བ་མི་གཅིག་པ་ལེ་ཚན་གསུམ་པ་ནས་གླེང་བར་བྱའོ།།
ལེ་ཚན་གཉིས་པ། བོད་ཀྱི་ཐོ་ཐེམ་ལ་རགས་ཙམ་དཔྱད་པ།
འགོས་ལོ་གཞོན་ནུ་དཔལ་གྱིས"བོད་ཀྱི་ཡུལ་འདི་ཡང་རྒྱ་གར་དང་འདྲ་བ། ཡུལ་དང་མི་ལ་སོགས་པ་གནས་པའི་བསྐལ་བ་ནས་བྱུང་བར་བྱས་ན་ཡང་ལུང་དང་རིགས་པའི་གནོད་པ་མེད"ཅེས་གསུངས་པ་ལྟར། བོད་མི་རིགས་ནི་མཚོ་བོད་མཐོ་སྒང་ནས་འཚར་ལོངས་བྱུང་བའི་གདོད་མའི་མི་རིགས་ཤིག་ཡིན་ལ། སྤྲ་ནས་མི་རུ་གྱུར་བའི་ལོ་རྒྱུས་ཀྱི་བདེན་དཔང་དང་རང་བྱུང་དད་མོས་ཀྱི་སྲོལ་རྒྱུན་ད་རུང་ཡང་མ་ཉམས་པར་ཡོད་པ་ང་ཚོའི་མཐོང་ཆོས་སུ་གྱུར་བ་རེད། ཐོ་ཐེམ་དད་མོས་ནི་རང་བྱུང་དད་མོས་དང་མེས་པོའི་དད་མོས་མཉམ་སྦྲེལ་བྱས་ནས་བྱུང་བའི་གདོད་མའི་ཆོས་ལུགས་ཤིག་ཡིན་པས་རང་རེའི་བོད་མི་རིགས་ཀྱང་ཐོ་ཐེམ་དད་མོས་ཀྱི་དུས་རིམ་བརྒྱུད་མྱོང་ལ། ད་ལྟའི་དུས་སུའང་ཐོ་ཐེམ་དད་མོས་ཀྱི་ཤུལ་རྗེས་ཡོད་པར་ཁ་ཚོན་གཅོད་ཐུབ།
བོད་ཀྱི་མེས་པོ་ཡང་མི་རིགས་གཞན་གྱི་མེས་པོ་དང་འདྲ་བར་བསམ་བློའི་གཉོམ་ལག་མ་རྒྱས་པའི་དུས་སྐབས་ནས་འཇིག་རྟེན་ཁམས་དང་མིའི་རིགས་ཇི་ལྟར་བྱུང་ཚུལ་ཤེས་འདོད་སྐྱེས་ཏེ། ཁོ་ཚོས་བློ་གྲོས་ལ་བརྟེན་ནས་རྟོག་ཞིབ་དང་བསམ་གཞིགས་བྱས་པ་བརྒྱུད་གནམ་ས་ཆགས་ཚུལ་དང་མིའི་རིགས་བྱུང་ཚུལ་གྱི་ལྷ་སྒྲུང་ཡང་ཐོག་མར་བྱུང་། དེ་དག་ལ་ལ་ཡིག་ཐོག་ཏུ་བཀོད་ཅིང་ལ་ལ་དམངས་ཁྲོད་ཀྱི་གླུ་དང་གཏམ་རྒྱུད་སོགས་ནས་ཐོས་ཐུབ། སྤྱི་ཚོགས་ཀྱི་འཕེལ་རྒྱས་དང་བསྟུན་ནས་ཐོ་ཐེམ་དད་མོས་ལ་ཡང་འགྱུར་བ་བྱུང་སྟེ་ཐོ་ཐེམ་གཅིག་ལ་བཀུར་བ་ནས་མང་བོར་བཀུར་བ་དང་། ཐོ་ཐེམ་དེ་ཁྲག་རྒྱུན(གདུང་རྒྱུད)གྱི་ཉེ་ཚན་ཞིག་ཏུ་རློམ་ནས་རིགས་ཚོགས་ཀྱི་རྟགས་མཚན་ཞིག་ཏུ་བརྩི་བ་ནས་མེས་པོ་ཡིན་པར་འདོད་ནས་རིགས་ཚོགས་ཀྱི་མི་ཚང་མ་ཐོ་ཐེམ་ལས་བྱུང་བར་རློམ་ཏེ་རྟགས་མཚན་དུ་བརྩི་བ་སོགས་ཀྱི་དུས་རིམ་དུ་མ་བརྒྱུད་མྱོང་། དེར་བརྟེན། བོད་མི་རིགས་ཀྱང་གདོད་མིའི་མི་རིགས་ཤིག་ཡིན་པས་ཐོ་ཐེམ་ཡོད་མོད། དུས་རིམ་མི་འདྲ་བ་དང་ཚོ་བ་མང་བོར་གྱེས་པས་རང་རང་ཚོ་བའི་ཐོ་ཐེམ་བྱུང་སྟེ་སྤྲེའུ་དང་ནོར། ལུག ཁྱུང་། འབྲུག་སོགས་ཐོ་ཐེམ་མང་པོ་ཞིག་ཡོད་ཀྱང་། འདིར་ཚབ་བྱེད་རང་བཞིན་དང་མཚོན་བྱེད་ནུས་པ་ལྡན་ལ་བོད་མི་རིགས་ཐུན་མོང་གི་ཐོ་ཐེམ་རང་བཞིན་ལྡན་པའི་སྤྲེལ་དང་ནོར། ལུག་གསུམ་དམིགས་སུ་བཀར་ནསགླེང་བར་བྱ།
གཅིག བོད་ཀྱི་སྤྲེལ་ཐོ་ཐེམ་གྱི་མཆོད་བཀུར།
རང་རེའི་བོད་ནི་སྤྲེའུ་བྱང་ཆུབ་སེམས་དཔའ་དང་མ་བྲག་སྲིན་མོ་གཉིས་ལས་མཆེད་ཚུལ་ལོ་རྒྱུས་དེབ་ཐེར་དང་རྒྱལ་རབས་གསུང་འབུམ་མང་བོ་ཞིག་ཏུ་སྣང་ལ། བྱང་ཆུབ་སེམས་དཔའ་སོགས་སུ་སྦྱར་བའི་ལྷ་སྒྲུང་ཡང་དེབ་ཐེར་དེ་རྣམས་དང་ཆབས་ཅིག་བྱུང་། ཡིན་ནའང་ང་ཚོས་ཤེས་དགོས་པ་ཞིག་ནི་བྱང་ཆུབ་སེམས་དཔའ་དང་མ་སྦྱར་བའི་སྤྲེའུ་མི་རུ་གྱུར་བའི་གཏམ་རྒྱུད་ཅིག་ཡུན་ནན་ཞིང་ཆེན་བདེ་ཆེན་ཁུལ་དུ་ཁྱབ་ཡོད་པར་བཤད། དེས་ན་ས་ཁུལ་ཁ་ཤས་དང་རུས་རྒྱུད་ཁ་ཤས་ཤིག་གིས་རིགས་རྒྱུད་མེས་པོར་འཛིན་པར་ཤུགས་ཀྱིས་ཁས་བླངས་ཡོད། རིགས་རྒྱུད་ ཀྱི་མེས་པོ་ལ་ངོས་འཛིན་པའི་ཆ་ནས་ཐོ་ཐེམ་དུ་འགྲོའམ་མི་འགྲོ་བའི་རྩོད་པ་ཡོད་ནའང་། སྤྱིར་ཐོ་ཐེམ་བྱུང་བའི་དུས་ཀྱི་ཆ་ནས་བལྟས་ན། བོད་དུའང་ཐོ་ཐེམ་བྱུང་ཆོག་ཆོག་རེད། ས་བབ་ཀྱི་ཆ་ནས་བལྟས་ནའང་ད་ཕན་ལོ་བཞི་སྟོང་ནས་ལྔ་སྟོང་འགྱངས་པར་ཁས་འཆའ་བའི་བོད་ལྗོངས་ཁ་རུབ་གནའ་ཤུལ་ལས་ཐོན་པའི་སྤྲེལ་གྱི་རུས་པ་ལས། དེ་སྔའི་བོད་ལྗོངས་ཀྱི་ས་གཤིས་ད་སྐབས་ལས་ཤིན་ཏུ་དམའ་བས་གནམ་གཤིས་ཤིན་ཏུ་བཟང་ལ། ད་སྐབས་ཀྱི་མི་མེད་བྱང་ཐང་ནི་སྐབས་དེར་མིའི་རིགས་འདུས་སྡོད་བྱེད་སར་བདེན་དཔང་བྱས་པས། དམའ་སར་འཚོ་བའི་སྲོག་ཆགས་མང་པོ་ཞིག་མདོ་དབུས་མཐོ་སྒང་དུ་བྱུང་ཡོད། དེ་བས་བདེ་རྩལ་ཅན་གྱི་སྤྲེའུ་ཡང་བོད་མིའི་ཁོར་ཡུག་ཏུ་ཉུང་མི་སྲིད་པས་སྤྲེལ་དེ་རིགས་རྒྱུད་ཁ་ཤས་ཤིག་གི་ཐོ་ཐེམ་དུ་བྱུང་ཆོག་ཆོག་རེད། ཡ་མཚན་ཆེ་བ་ཞིག་ནི་དབྱི་ད་ལིའི་མཁས་པG·ཏུའུ་ཆིས་བྲིས་པའི《བོད་ལྗོངས་གནའ་རྫས་རྟོག་ཞིབ》ཏུ་ཚ་བ་རོང་དུ་བྱུང་བའི་ཟངས་ཀྱི་སྤྲེའུའི་སྲུང་འཁོར་ཞིག་པར་བླངས་ཡོད། འདིས་ང་ཚོར་བོད་ཀྱི་རིགས་རྒྱུད་དང་ས་ཁུལ་ཁ་ཤས་ཀྱིས་སྤྲེའུ་ཐོ་ཐེམ་མེས་པོ་དང་ཡང་ན་ སྲུང་མར་བཀུར་མྱོང་བའི་བློ་བསྐྱེད་བྱིན།
གཉིས། བོད་ཀྱི་ནོར་ཐོ་ཐེམ་གྱི་མཆོད་བཀུར།
ནོར་ནི་བོད་ཀྱི་ལོ་རྒྱུས་སྟེང་གི་ཐོ་ཐེམ་གཙོ་བོ་ཞིག་ཡིན། རྔ་བ་བོད་རིགས་རང་སྐྱོང་ཁུལ་ཁོངས་གཏོགས་ཀྱི་རྒྱལ་རོང་བོད་མིས་ད་རུང་མཆོད་བཀུར་བྱེད་པའི་ལྷ་ཆེན་ནི'ནོར་མགོ་མི་ལུས'ཅན་ཞིག་ཡིན་ཞིང་། ཁོ་ཚོས་རང་ཉིད་ནི་ནོར་གྱི་རྒྱུད་པ་ཡིན་པར་བཤད་ལ་མི་རབས་སོ་སོར་ནོར་མགོ་ལ་མཆོད་བཀུར་བྱེད་པའི་གོམས་སྲོལ་ཆགས། ཁོ་ཚོས་ལྷ་ཆེན་དུ་བཀུར་བའི་ནོར་མགོ་མི་ལུས་དེ་གོང་བཀུར་དང་ཕྱག་འཚལ་སའི་མཆོད་སྟེགས་སྟེང་དུ་བཞག་ཡོད། ལོ་རེའི་ལོ་སར་ལ་ཐོན་ཚེ་ས་བདག་དང་གྲྭ་བ། མགོ་གཙོ། སྲིད་གཞུང་གི་ལས་སྣ་ཡོངས་ནས་ཕན་ཚུན་འགྲན་རྩོད་ཀྱི་རྣམ་པས་སྨི་གཅིག་ཏུ་མ་སླེབས་པའི་ནོར་མགོ་མི་ལུས་ཅན་ལས་ཏེ་ཁྱིམ་ཚང་སོ་སོའི་མཆོད་ཁང་དང་སྡོད་ཁང་གི་སྒོ་སྟེང་དུ་འཇོག་ཅིང་སྲུང་སྐྱོབ་ཀྱི་ཁྱིམ་ལྷར་བཀུར་བ་དང་། དེ་ནས་ཁྱིམ་རྒྱུད་ལ་ལུས་ཁམས་འབྱུང་གཞི་བདེ་ཞིང་བཀྲ་ཤིས་བདེ་ལེགས་ཡོང་བའི་སྨོན་འདུན་ཞུ་ཞིང་གདོན་འགེགས་བར་ཆད་སེལ་བར་བེད་སྤྱོད་བྱེད་པ་རེད། ད་རག་བར་དུ་བོད་ཁམས་ཡོངས་སུ་སྡོད་ཁང་དང་རྩིག་ལྡེབས། མ་ཎི་རྡོ་སྤུངས། དགོན་པའི་མཆོད་སྟེགས་སོགས་ཀྱི་སྟེང་དུ་ནོར་རུས་མཆོད་པའི་སྲོལ་དར་ཡོད་ལ། བོད་ཀྱི་ཆོས་ལུགས་སྒྱུ་རྩལ་དང་བཟོ་རྩལ་མཛེས་རིས་ཀྱི་ཁྲོད་དུ་གཙེག་གྲུབ་བམ་ཚོན་ཕྱུགས་ཀྱིས་དངོས་འབྲིའམ་དབྱིབས་སྒྱུར་སོགས་ཀྱི་རྣམ་པས་ནོར་གྱི་རི་མོ་མང་བོ་བྲིས་ཡོད་པ་དང་། ཐ་ན་ཆོས་ལུགས་ཆོ་ག་དང་སྨོན་ལམ་གྱི་སྐབས་སུའང་ནོར་མགོའི་འབག་ཆས་སྤྲས་ཏེ་ནོར་ལྷའི་གར་སོགས་འཆམ་པ་རེད། དེ་དག་གིས་བདེན་དཔང་བྱེད་ཐུབ་པ་ནི་ནོར་གྱི་ཐོ་ཐེམ་མཆོད་བཀུར་གྱི་ལོ་རྒྱུས་གོམས་སྲོལ་དེ་བོད་མི་རིགས་ཀྱི་རིག་གནས་འཚོ་བའི་ཁྲོད་གཏིང་ཚུགས་སུ་ཆགས་པ་དེ་རེད།
མཚོ་སྔོན་མགོ་ལོག་ས་ཁུལ་དུ་ཁྱབ་པའི་གཉན་པོ་གཡུ་རྩེའི་བུ་མོ་གསུམ་པ་འབྲི་དཀར་བོ་ཞིག་ཏུ་སྤྲུལ་ནས་ན་གཞོན་ཞིག་དང་གཉེན་སྒྲིག་པ་ལས་མགོ་ལོག་སྟོད་སྨད་བར་གསུམ་བྱུང་བའི་ལྷ་སྒྲུང་དེ་མིན། ད་དུང་བོད་ལྗོངས་ནག་ཆུ་ས་ཁུལ་དུ་ཁྱབ་པའི《གནམ་མཚོའི་ངག་རྒྱུན》ཞེས་པར་ཡང་། བྱང་ཐང་དུ་རྫི་བོ་བྱེད་པའི་བུ་མོ་ཞིག་གི་རྨི་ལམ་དུ་ལྭ་བ་དཀར་བོ་གྱོན་པའི་མི་ཞིག་གཉན་ཆེན་ཐང་ལྷ་རི་ནས་ཐོན་ཏེ་ཁོ་མོ་དང་ཉལ་བ་རྨིས་པས་བུ་ཞིག་སྐྱེས། དེས་ཕའི་ལུང་བསྟན་བཞིན་བུ་མོ་ཞིག་ཆུང་མར་བསུས། ཡང་ཆུང་མའི་བསྒོ་བ་བཞིན་གནམ་མཚོའི་འགྲམ་དུ་བུ་ལེན་པར་ཕྱིན། དེར་འབྲི་ཞིག་གིས་བེའུ་ཞིག་ལྡག་བཞིན་པར་ཁོས་མདས་བརྒྱབ་པ་ན། འབྲི་དེ་དེ་མ་ཐག་ཁོའི་ཆུང་མར་གྱུར་ནས་ཁྱོད་ཀྱིས་རང་གི་བུ་བསད་སོང་ཟེར་ཞེས་པའི་ལྷ་སྒྲུང་འདི་ལའང་རུས་རྒྱུད་མེས་པོའི་འབྱུང་ཁུངས་ཀྱི་ཁྱད་ཆོས་ལྡན།
གསུམ། བོད་ཀྱི་ལུག་ཐོ་ཐེམ་གྱི་མཆོད་བཀུར།
བོད་ཀྱི་མེས་པོ་རྣམས་ཀྱིས་ལུག་ལ་ཐོ་ཐེམ་གྱི་མཆོད་བཀུར་བྱེད། བོད་ཀྱི་རུས་ཆེན་གྱི་ནང"སྤྱང"དུ་ཞེས་པ་ཞིག་ཡོད་ལ་རྒྱས་དེ་ལ'羌'ཞེས་ཟེར། རྒྱའི《ཡིག་བཤད》ཀྱི་འགྲེལ་ལྟར་'羌'དེའི་སྟེང་གི་ཡི་གེ་ནི་ལུག་དང་འོག་གི་ཡི་གེ་ནི་མི་ཡིན་པར། མི་ཞིག་གིས་ལུག་ཅིག་མགོ་ལ་བཞག་པ་མཚོན། དེ་ལས་ཀྱང་བོད་ཀྱི་གནའ་མིས་ལུག་ལ་གོང་བཀུར་ངེས་ཅན་ཞིག་བྱེད་བཞིན་པ་ཤེས་ཐུབ། འོ་ན་ཁྱོད་ཀྱིས་རྒྱའི'羌'ཞེས་པ་ནི་བོད་ཀྱི'སྤྱང'མིན་པར་'ཆའང'ཞེས་པའི་མི་རིགས་གཞན་པ་ཞིག་ཡིན་ཞེ་ན། དེ་ནི་གནས་སྐབས་འདིའི་བརྗོད་བྱ་མིན་པས་ཞིབ་བརྗོད་མི་བྱེད་ཅིང་དེ་དོན་སྤྲོ་བ་རྣམས་ཀྱིས་ཆབ་འགག་རྟ་མགྲིན་གྱི《གངས་ལྗོངས་མི་རིགས་ཁག་གི་འབྲེལ་བ་བརྗོད་པ་གཟུར་གནས་ཡིད་ཀྱི་དགའ་སྟོན》དང《ཆང་རིགས་ཀྱི་ལོ་རྒྱུས》སོགས་ལ་གཟིགས་པས་གསལ།
ཕྱོགས་གཞན་ཞིག་ནས་བཤད་ན་ལུག་ནི་བོད་ཀྱི་མེས་པོའི་ཐོ་ཐེམ་མཆོད་བཀུར་དུ་བྱེད་དོན་ནི་ལུག་དང་བོད་མི་དམངས་ཀྱི་འཚོ་བ་ལ་འབྲེལ་བ་ཟབ་མོ་ཞིག་ཡོད་པས་རེད། ང་ཚོས་ཤེས་གསལ་བོད་ཀྱི་ལུག་གི་ཤ་ཟ་ཆོག་ལ་པགས་པ་གོན་ཐུབ་པ་དང་། བལ་འཐག་སྟེ་རྒྱུན་མཁོའི་དངོས་རྫས་མང་པོ་ཞིག་བཟོ་ཐུབ་པ་རེད། ཕྱུགས་ལས་གཙོ་བོ་བྱེད་པའི་སྤྱི་ཚོགས་ཤིག་ཡིན་ན་མི་རྣམས་ཀྱི་འཚོ་བ་དང་འབྲེལ་བ་ངེས་ཅན་ཡོད་པའི་སྲོག་ཆགས་དེ་ལྷ་ཞིག་ཏུ་མཆོད་བཀུར་བྱེད་པ་ནི་ཧ་ཅང་རྒྱུན་ལྡན་གྱི་བྱ་བ་རེད། དེར་བརྟེན། ལུག་གིས་བོད་མི་དམངས་ཀྱི་སེམས་ཁོངས་སུ་དུས་ནམ་ཡང་གོང་བཀུར་གྱི་གནས་བབས་ཤིག་རྒྱུན་འཁྱོངས་བྱས་ཡོད། གཞན་ཡང་ལུག་མགོ་ཁྱིམ་གྱི་གྱང་ངོས་དང་སྒོའི་སྟེང་ལ་བཀལ་ནས་རང་གི་རུས་རྒྱུད་མཚོན་པའི་ལུགས་སྲོལ་དེ་དུས་ད་ལྟ་ཡང་མ་ཉམས་པར་བོད་ཀྱི་དམངས་ཁྲོད་དུ་དར་འདུག་པ་ལྟར་རེད།
གཞན་ཡང《ཞང་བོད་གནའ་རབས་ལོ་རྒྱུས》ལས"ཞང་ཞུང་གི་མི་རྒྱུད་དེ་དག་གཙོ་ཆེར་ཁྱུང་གི་རུས་ཆེན་ལས་གྱེས་པ་ཡིན་སྟབས། ཡུལ་ལའང་ཁྱུང་སྟེ…"ཞེས་དང་། མདོ་སྨད་བར་ལུང་རྫོང་དུ་མིང་ལ་སྟག་ཚང་ཟེར་བའི་ས་ཆ་ཞིག་ཡོད་པར་བཤད་རྒྱུན་ལ་ས་ཆ་དེའི་མིས་སྟག་ཅིག་ལ་མཆོད་སྲོལ་མཆིས་པས། དེང་ཐོག་ཕལ་ཆེར་ཡུལ་དེའི་རུས་རྒྱུད་ཚོ་བའི་ཐོ་ཐེམ་སྟག་ཡིན་པར་ངེས་ལ་རིམ་བཞིན་ས་མིང་དུ་ཐོགས་པ་རེད་སྙམ། དེ་ལྟར་བོད་ཀྱི་ཡུལ་ཚོ་ལ་ཡང་ཁྱུང་། འབྲུག སྟག རུས་སྦལ་སོགས་ཐོ་ཐེམ་དུ་བཀུར་སྲོལ་ཡོད་མོད་ཀྱང་ད་ནི་རེ་རེ་བཞིན་མི་སྤྲོ་བར་བྱ།
ལེ་ཚན་གསུམ་པ། ཐོ་ཐེམ་དང་བླ གཉན་གྱི་ཁྱད་པར།
མི་མང་པོ་ཞིག་གིས་བོད་ཀྱི་བླ་དང་གཉན་དེ་དེང་སང་གི་ཐོ་ཐེམ་དུ་འདོད་ནས་བླ་རུས་དང་གཉན་རུས་ཞེས་ཟེར་བ་རེད། དོན་དུ་བླ་དང་གཉན། ཐོ་ཐེམ་བཅས་ནི་ནང་དོན་གཅིག་མིན་པར་ཁྱད་པར་ངེས་ཅན་ཞིག་ཡོད་པ་རེད།
གཅིག ཐོ་ཐེམ་དང་བླ་གཉིས་ཀྱི་ཁྱད་པར།
ཐོ་ཐེམ་རིག་གནས་ཞེས་པ་ནི་ཐོ་ཐེམ་ཉེ་ཚན་དང་ཐོ་ཐེམ་མེས་པོ། ཐོ་ཐེམ་སྲུང་མ་གསུམ་གྱིས་བསྐྱེད་པའི་ཐོ་ཐེམ་འདུ་ཤེས་དང་ཐོ་ཐེམ་རུས་མིང་། ཐོ་ཐེམ་རྟགས་མཚན། ཐོ་ཐེམ་བཀག་སྲུང་། ཐོ་ཐེམ་གཉེན་འབྲེལ། ཐོ་ཐེམ་ཆོ་ག ཐོ་ཐེམ་མངལ་སྦྲུམ་དད་མོས། ཐོ་ཐེམ་སྤྲུལ་བའི་དད་མོས། ཐོ་ཐེམ་མཆོག་རྫས། ཐོ་ཐེམ་མཆོག་གནས། ཐོ་ཐེམ་ལྷ་སྒྲུང་། ཐོ་ཐེམ་སྒྱུ་རྩལ་བཅས་ཀྱི་གཞི་གྲུབ་འདི་ལ་ཟེར་ཞིང་། དེ་ནི་ཆོས་ལུགས་རིག་གནས་ཤིག་དང་སྤྱི་ཚོགས་རིག་གནས་ཤིག་ཡིན་ཏེ། དེང་ཆོས་ལུགས་དང་ཁྲིམས་ལུགས། སྒྱུ་རྩལ། སྤྱི་ཚོགས་རྩ་འཛུགས་སོགས་རིགས་སྣ་མང་བོ་འདུས་པ་དང་། རྗེས་སུ་ཡང་རིགས་དེ་རྣམས་རང་རྐྱ་ཐུབ་པའི་རིག་གནས་ཀྱི་སྣང་ཚུལ་སོ་སོར་གྲུབ་ཡོད་པ་གོང་བཞིན་རེད། གོང་གི་ཐོ་ཐེམ་རིག་གནས་ཀྱི་གྲུབ་རྒྱུ་བཅུ་གཉིས་འདི་ནི་རུས་རྒྱུད་ཚོ་བ་གཅིག་དང་མི་རིགས་གཅིག་ལ་ཡོངས་སུ་གྲུབ་ཐོ་ཐེམ་དར་བའི་རུས་རྒྱུད་ཚོ་བ་དང་མི་རིགས་ཡོངས་ཀྱི་རྗེས་ཤུལ་སྤྱི་བསྡོམས་བྱས་ནས་གྲུབ་པ་ཞིག་ཡིན་པས་ཐོ་ཐེམ་རིག་གནས་ཞེས་པའི་ཁྱབ་ཁོངས་ཤིན་ཏུ་རྒྱ་ཆེ། དེའི་ཕྱིར་བླ་ཞེས་པ་ལ་ཐོ་ཐེམ་འདུ་ཤེས་ཁྲོད་ཀྱི་ཐོ་ཐེམ་མེས་པོ་དང་སྲུང་མའི་ནང་དོན་ལས་ཐོ་ཐེམ་ལྟར་ཕྱིས་ཀྱི་རྒྱ་ཆེ་ལ་གཏིང་ཟབ་པའི་རིག་གནས་སྣང་ཚུལ་དེ་ལྟ་བུའི་ནང་དོན་བྱུང་མེད་པས་བླ་ཞེས་པས་ཐོ་ཐེམ་རིག་གནས་ཀྱི་ནང་དོན་ཁེབས་ཐུབ་མེད་པ་རེད།
བླ་ཞེས་པ《དག་ཡིག་གསར་བསྒྲིགས》ལས"སྟེང་དང་ཐོག གོང་། ཀླད་སོགས་ཀྱི་མིང"ཞེས་འགྲེལ་བ་དང་། 《རྒྱ་བོད་ཚིག་མཛོད་ཆེན་མོ》ལས་ཀྱང"སྟེང་དང་གོང"ཞེས་འགྲེལ། བོན་གྱི་བསྟན་འབྱུང་《གཟི་བརྗིད》ལས་བླ་ནི་བླ་ཡིད་སེམས་ཞེས་པའི་ནང་གསེས་ཅིག་ཡིན་པར་འདོད།《བརྡ་གསར་རྙིང་གི་རྣམ་བཞག་ལི་ཤིའི་གུར་ཁང》ལས་བླ་ནི་རུང་ངམ་བཟོད་པ་ཆོག་པའི་དོན་ལ་འཇུག་པར་བཤད། མཁར་རྨེའུ་བསམ་གཏན་ལགས་ཀྱིས་བླ་ཞེས་པ་ནི་འགྲོ་བ་མིའི་ནང་སེམས་དང་ཤེས་པ་གནས་ས་ཞིག་ཏུ་ངོས་འཛིན་བྱེད་པ་ཡིན་ཏེ།བླ་ནི་བླ་དབུགས་སྲོག་གསུམ་ཞེས་པ་ལས་གལ་ཆེ་ཤོས་དེ་ཡིན། གཞན་གཙོ་བོ་དང་མཆོག རྩེ་མོ་སོགས་ཀྱི་ནང་དོན་ལྡན་ལ། རིམ་བཞིན་དོན་དེ་དག་དང་འབྲེལ་བའི་གསོ་བ་རིག་པའི་ཐ་སྙད་ཅིག་ཏུ་གྱུར་བ་རེད། དེ་ཡང་གསོ་བ་རིག་པའི་སྐབས་སུ་བླ་ཞེས་པ"འགྲོ་བ་མིའི་ལུས་ཀྱི་ཚེ་སྲོག་གམ་དྲོད་དང་། རྣམ་པར་ཤེས་པའི་རྟེན་ གང་ནི་ནད་ཟུངས་དྲི་མ་གསུམ་ལས་གྲུབ་པའི་བདག་ཉིད་ཅན་གྱི་ལུས་འདིའི་ཚེ་ཡི་འཕེན་པ་ལ་མེད་མི་རུང་བའི་རྒྱུ་གཙོ་བོའམ་མཆོག་ཏུ་གྱུར་བ་ཉིད་ཡིན་པས་ཚེ་སྲོག་གི་གཙོ་བོ་ལ་བླ"ཞེས་ཚེ་སྲོག་གི་ངོ་བོར་འཇུག་པ་ཞིག་དང་།"ཡི་གེའི་རྣམ་པ་ཅན་གྱི་ཁམས་བྱང་ཆུབ་ཀྱི་སེམས་ཐིམ་ལོང་བདག་པོ་གསུམ་གྱིས་དབང་དུ་འགྱུར་བའི་བླའམ་ཚེ་ཞེས་ཁམས་བྱང་ཆུབ་ཀྱི་སེམས་ཉིན་བཞིན་ལུས་ཀྱི་གཅིག་ནས་གཅིག་ཏུ་འཕོ་བའི་ཐིག་ལེའི་རྣམ་པ་ཅན་དེ་ཡིན"ཞེས་ལུས་ཕྱི་ནང་གི་དྲོད་ཀྱི་རྟེན་ལ་འཇུག་པ་ཞིག་དང་། རྒྱུད་ལས། "རླུང་ཁྲག་རྒྱུ་བའི་བུ་ག་ཕྱི་ནང་ཀུན། འབྲེལ་བྱས་ལས་ནི་བསྐྱེད་ཅིང་གནས་པ་དང་། སྲོག་གནས་རྩ་བ་ཡིན་ཕྱིར་རྩ་ཞེས་བྱ།།"ཞེས་རླུང་དང་ཁྲག་གི་དྭངས་མའམ་སྙིགས་མ་རྒྱུ་བར་བྱེད་པའི་བུ་གའི་ལམ་གྱི་ཚུལ་དུ་ལུས་ཁམས་སྟོད་སྨད་ཕྱི་ནང་ཀུན་ཏུ་དྲ་བ་འབྲེལ་ནས་ཁམས་རྣམས་བསྐྱེད་ཅིང་གནས་པར་བྱེད་པ་དང་། ཁྱད་པར་དུ་སྲོག་གནས་པའི་རྟེན་དང་རྩ་བ་ལྟ་བུ་ཡིན་པས་རྩ་ཞེས་བྱ། ཁ་ཅིག་གིས་བླ་དང་སྲོག་གཉིས་སོ་སོར་གཏོགས་པར་བརྗོད་ཅིང་དེར་འཐད་པར་མ་རིགས། རྒྱུ་མཚན་ནི། "བླ་སྲོག་གི་རྟེན་རྩ་ཁོ་ན་ཡིན་པས་གཉིས་ཆར་ཕྱེས་སུ་མི་རུང་། ཀུན་ཀྱང་སྲོག་གི་ཆ་ཤས་ཡིན་པས་ཕྱིར"ཞེས་རྣམ་པར་ཤེས་ པའི་རྟེན་ལ་འཇུག་པ་ལྟ་བུའོ།།
གཉིས། ཐོ་ཐེམ་དང་གཉན་གྱི་ཁྱད་པར།
གཉན་ནི་ཀླུ་བྱུང་བའི་རྗེས་སུ་བྱུང་བར་བཤད་དེ《ཀླུ་འབུམ》ལྟར་ན་ནམ་མཁའ་སྟོང་ལྡན་དང་། གསལ་བ་འོད་ལྡན། མུན་པ་ཟེར་ལྡན་གསུམ་འདུས་པའི་གཞི་ལས་ཀླུ་བྱུང་ཞིང་། དེ་དག་ཀྱང་ཕན་ཚུན་གཅིག་ལ་གཅིག་བསྐྱེད་ནས་གཉན་ཁམས་བསམ་མེད་བྱུང་ལ། ནམ་མཁའི་འོད་ཟེར་ལ་གནས་ཏེ། རྫུ་འཕྲུལ་སྣ་ཚོགས་ཕྱོགས་བཅུར་ཡོངས་སུ་འགྱེད་ཅིང་ཐམས་ཅད་ཡོངས་སུ་གཉན་པས་ན་གཉན་ཞེས་བྱ་བའོ་ཞེས་བརྗོད་དོ།། གཉན་ནི་སྣང་སྲིད་ཀྱི་ལྷ་ཚོགས་མང་པོའི་ཁྲོད་ཀྱི་ཚོགས་པ་གཞན་ཞིག་རེད། བོད་ཡུལ་མདོ་དབུས་ཁམས་གསུམ་གྱི་རི་ལྷ་མང་བོའི་ཁྲོད་གོ་གནས་འགངས་ཆེན་བཟུང་ཡོད་པའང་གཉན་ཡིན་པས་གཉན་ནི་ལྷ་བཙན་པོའམ་མཐུ་ཆེན་གྱི་གྲས་ཡིན། སྤང་རི་ཕལ་ཆེར་ལ་གཉན་གནས་པར་བཤད་པ་ནི་བོད་ཀྱི་ཐུན་མོང་མ་ཡིན་པའི་བཤད་ཚུལ་ཞིག་རེད། གཉན་ཞེས་བྱ་བའི་བྱུང་ཚུལ་དང་གནས་ཁམས་བཅས་གསལ་བོར་བསྟན་པ་མ་ཟད། ད་དུང་ལྷ་དང་ཀླུ་དང་བཙན་སོགས་ལས་ཡན་གར་བའི་རིགས་ཤིག་ཏུ་ངོས་བཟུང་འདུག་ནའང་ཡོངས་གྲགས་སུ་ནུས་མཐུ་ཅན་བཙན་པོའི་རིགས་ལ་གཉན་ཞེས་པའི་ཐ་སྙད་སྦྱོར་ཏེ་ལྷ་གཉན་པོ་དང་ཀླུ་གཉན་པོ། མི་གཉན་པོ། དགྲ་གཉན་པོ་ཟེར། བོད་ཀྱིས་ཀྱང་སྔོན་དུས་གཉན་ཞེས་པ་དེ་བཙན་པོ་ནུས་མཐུ་ཅན་དེ་ལྟ་བུའི་བྱེ་བྲག་གི་རིགས་ཤིག་ལ་གོ་བ་དང་། རིམ་བཞིན་གཉན་གྱི་མིང་གི་བརྡ་དོན་དེ་ངེས་གཏན་མེད་པར་བཙན་པོ་སྤྱི་ཞིག་ལ་ངོས་འཛིན་པའི་བརྡ་དོན་དུ་མཆེད་པར་འདོད། གཉན་དང་ཐོ་ཐེམ་ལ་འབྲེལ་བ་ཅི་ཡོད་ཅེ་ན། གཉན་ཞེས་པའི་བྱེ་བྲག་པའི་རིགས་ཀྱི་རི་དྭགས་སམ་ཡང་ན་གཅན་གཟན་མཐུ་ཅན་དེ་བོད་ཀྱི་རུས་རྒྱུད་ཚོ་བ་ཁག་ཅིག་གིས་ཐོ་ཐེམ་བྱས་མྱོང་བའི་རུས་མིང་གཉན་བྱུང་བར་འདོད། འོ་ན་ཁྱོད་ཀྱིས་ཐོ་ཐེམ་གྱི་སྐབས་སུ་མི་བརྗོད་པར་ད་ལྟ་ཁྱད་པར་གྱི་ལེ་ཚན་ནས་གླེང་དོན་ཅི་ཡིན་ཞེ་ན། གཉན་གྱི་རི་དྭགས་དེ་བོད་ཀྱི་ཐོ་ཐེམ་ལ་བཀུར་སྲོལ་ཡོད་ཀྱང་གོང་གི་འབྲུག་དང་ཁྱུང་སོགས་ལྟར་མ་བརྗོད་པ་ཡིན་ལ་ཁྱད་པར་གྱི་ལེ་ཚན་ནང་བཤད་དོན་ནི་གཉན་ཁོ་ན་གླེང་བས་དེར་རི་དྭགས་ཤིག་ལ་གོ་བ་ལེན་ཚུལ་དང་བོད་ཀྱི་རུས་ཤིག་ལ་གོ་བ་ལེན་ཚུལ། གཉན་ནད་སྐྱེལ་བའི་ས་བདག་ཅིག་ལ་གོ་བ་ལེན་ཚུལ་སོགས་འདུག་པས་ཐོ་ཐེམ་དང་གཅིག་མཚུངས་མིན་པའི་ཁྱད་པར་ཡོད་པས་སོ།།
མཇུག་བསྡུ་བ།
ཆོས་ལུགས་རིག་པ་དང་མིའི་རིགས་རིག་པ། ལྷ་སྒྲུང་རིག་པ། མི་རིགས་རིག་པ་སོགས་རིག་གཞུང་མང་བོ་ཞིག་ལ་ཐོ་ཐེམ་རིག་གནས་ཀྱི་མ་ལག་བསྲིངས་ཡོད་པས། རིག་པ་གང་དེར་ཞིབ་འཇུག་དང་རྒྱུས་ལོན་གཏིང་ཟབ་ཅིག་བྱེད་དགོས་ན་ངེས་པར་དུ་ཐོ་ཐེམ་རིག་གནས་ཀྱི་སྐས་རིམ་འདི་བརྒྱུད་དགོས་ལ། ལྷག་པར་བོད་རིགས་ཤིག་ཡིན་ཚེ་རང་གི་ཡང་མེས་ཚོའི་ལྟ་སྤྱོད་རགས་བསྡུས་ཤིག་ཀྱིས་ཀྱང་ཤེས་དགོས་པ་བཞིན། གདོད་མའི་མིའི་རང་བྱུང་དད་མོས། སྲོག་ཆགས་དད་མོས། ཐོ་ཐེམ་དད་མོས་སོགས་ཚང་མར་རྒྱུས་ལོན་ངེས་ཅན་ཞིག་ཡོད་ན་ད་གཟོད་རིག་གནས་ཀྱི་རྐང་འཛུགས་ཐུབ་ཅིང་ཆ་ཚང་གི་ཤེས་བྱ་ཞིག་ལྡན་པས། འབྱུང་འགྱུར་བོད་མི་རིགས་ཀྱི་རིག་གནས་ལ་ལག་རྗེས་ཤིག་འཇོག་པར་ཡང་རྒྱབ་རྫོང་བརྟན་པོ་ཞིག་ཡོད་པར་འདོད་དོ།།
དཔྱད་གཞིའི་ཡིག་ཆ།
《ཆབ་འགག་རྟ་མགྲིན་གྱི་ཆེད་རྩོམ་ཕྱོགས་བསྒྲིགས》ཀྲུང་གོའི་བོད་རིག་པ་དཔེ་སྐྲུན་ཁང་།
《བོད་ཀྱི་ལྷ་སྒྲུང་སྐོར་གླེང་བ》འབལ་གཞུང་ཁྱུང་ཐར་རྒྱལ། ཀན་སུའུ་མི་རིགས་དཔེ་སྐྲུན་ཁང་།
《མདའ་དང་འཕང 》མཁར་རྨེའུ་བསམ་གཏན། ཀྲུང་གོའི་བོད་རིག་པ་དཔེ་སྐྲུན་ཁང་།
《ཀྲུང་གོའི་བོད་ཀྱི་ཤེས་རིག》 ༡༩༩༧ལོའི་དེབ་༤


text:
“དྲུག་བཞི” དོན་རྐྱེན་ལ་དྲག་གནོན་དང “རིག་གསར” གནོན་འཚེ་གཉིས་ལ་འབྲེལ་བ་ཅི་ཞིག་ཡོད་དམ། འདི་ནི་དཔྱད་རིན་ཡོད་པའི་བརྗོད་གཞི་ཞིག་རེད་བསམ་བྱུང་།
སྤྱི་ཟླ ༦ ཚེས ༤འི་ཉིན་ནི། རྒྱ་ནག་དམར་པོའི་གཞུང་གིས་དྲུག་བཞི་དམངས་གཙོའི་ལས་འགུལ་ལ་ཁྲག་དྲི་བྲོ་བའི་དྲག་གནོན་བྱས་ཏེ་ལོ ༢༧ འཁོར་པའི་མྱ་ངན་རྗེས་དྲན་གྱི་ཉིན་མོ་དེ་ཡིན། དེ་བཞིན་དུ་ད་ལོ་ནི་ལོ་བཅུའི་གོད་ཆག་ཆེན་མོ་རིག་གནས་གསར་བརྗེ་ཆེན་མོ་བྱུང་ནས་ལོ ༥༠ འཁོར་བའི་ལོ་དེའང་ཡིན། སྐྱོ་གར་དེ་གཉིས་ཀར་འབྲེལ་བ་ཅི་ཞིག་ཡོད་པ་ད་བར་དུ་བགྲོ་གླེང་མཐར་ཐུག་ཅིག་བྱས་མྱོང་མེད།
དྲུག་བཞི་ལས་འགུལ་སྐབས་སུ་འགལ་ཟླ་ཇེ་ཆེར་གཏོང་བྱེད་ཀྱི་ལོ་རྒྱུས་ཡིག་ཆ་དང་། རྒྱ་ནག་དམར་གཞུང་གིས་འཛེམ་བག་སྤུ་ཙམ་ཡང་མེད་པར་དམར་གསོད་བྱེད་རྒྱུའི་རྒྱུ་རྐྱེན་ནི། ༼ མི་དམངས་ཉིན་རེའི་ཚགས་པར༽གྱིས་སྤེལ་བའི ༤-༢༦ ཆེད་བརྗོད་རྩོམ་ཡིག་དེ་ཡིན། ཆེད་བརྗོད་རྩོམ་ཡིག་དེས “ཐེངས་དེའི་ལས་འགུལ་དེ་འཆར་གཞི་ཅན་གྱི་ལྐོག་གཡོ་ཞིག ཟིང་འཁྲུག་ཅིག ” ཅེས་ངོ་བོ་ངོས་འཛིན་གྱིས་མཚད་ཉིད་བཞག་པ་དང་། དེ་བཞིན་ཡང་ཆེད་རྩོམ་གྱིས “ངེས་པར་དུ་ལངས་ཕྱོགས་གསལ་ཐིང་གི་སྒོ་ནས་ཟིང་འཁྲུག་ལ་ངོ་རྒོལ་བྱེད་དགོས། ཆོད་སེམས་བརྟན་པོས་ཐོབ་སླ་བོ་མིན་པའི་བརྟན་ལྷིང་མཐུན་སྒྲིལ་གྱི་ཆབ་སྲིད་གནས་སྟངས་འདི་སྲུང་སྐྱོང་བྱེད་དགོས། གལ་ཏེ་དེ་ལྟར་མ་བྱས་ཚེ་ཚབས་ཆེ་བའི་ཟིང་ཟིང་གི་གནས་སྟངས་བྱུང་ངེས ” ཡིན་ཞེས་བཀོད་ཡོད་པ་རེད།
༡༩༨༡ ལོར་ཏེང་ཞོ་ཕེང་གི་དབུ་ཁྲིད་འོག་གཏན་འབེབས་བྱས་ཤིང་། དུས་དེ་རིང་ད་དུང་རྒྱ་ནག་སྤྱི་ཚོགས་ཧྲིལ་བོས་མངོན་པར་བསྟོད་པའི༼རྒྱལ་ཁབ་བཙུགས་པ་ནས་ཏང་གི་ལོ་རྒྱུས་ཀྱི་གནད་དོན་འགའི་ཐག་གཅོད༽ཟེར་བའི་ནང་། རིག་གནས་གསར་བརྗེ་ཆེན་མོ་ནི “ལོ་རྒྱུས་ཀྱི་ཆ་རྐྱེན་ངེས་ཅན་ཞིག་གི་འོག་ཏུ། མའོ་ཙེ་ཏུང་གི་སྐུ་ཚེས་མཇུག་ཏུ་བྱུང་བའི་ནོར་འཁྲུལ་ཞིག ཧ་ཅང་ཚབས་ཆེན་ཡིན་ཡང་། དེ་ནི་རླབས་ཆེན་གྱི་འབྱོར་མེད་གྲལ་རིམ་གསར་བརྗེ་བ་ཞིག་བྱས་པའི་ནོར་འཁྲུལ་རང་ཡིན ” ཞེས་འགྲེལ་བཤད་བྱས་ཡོད། དེ་བཞིན་དུ་ནོར་འཁྲུལ་བྱུང་དགོས་པའི་རྒྱུ་རྐྱེན་ནི། “རྒྱལ་ཁབ་ཀྱི་དབང་ཆ་གུང་ཁྲན་ཏང་ཁོ་ནས་སྒེ་གཅོད་བྱས་པ་མ་ཡིན་པར། ཏང་གི་དབང་ཆེ་གང་ཟག་སྒེར་གྱི་སྒེར་གཅོད་བྱས་པ་མང་དྲགས་པས་ཡིན། ཏང་ནང་ཁུལ་གྱི་སྒེར་གཅོད་དང་གང་ཟག་སྒེར་ལ་དད་གུས་ཀྱི་ངང་ཚུལ་དེ་འཕེལ་ཞིང་རྒྱས་པས་ཡིན”ཞེས་ཀྱང་འགྲེལ་བརྗོད་བྱས་ཡོད།
དེ་ལྟ་བུའི་གྲོས་ཆོད་ཅིག་གཏན་ལ་ཕབ་རྗེས། རྒྱ་ནག་གི་རྩོམ་རིག་དང་ཟློས་གར་རྩོམ་རིག་ཁྲོད་རིག་གསར་ལ་བསམ་ཞིབ་ཀྱི་དུས་ཡུན་ཞིག་ཧ་ཅང་འཁྲུག་པོས་ངང་བྱུང་ཞིང་། གནད་ཆེ་ས་དེ་དར་དམར་ལྷབ་ལྷུབ་ཏུ་གཡོ་བའི་སྲང་ལམ་གྱི་ཁྲོམ་སྐོར་ལས་མ་འདས། ཡང་ན་གློག་བརྙན༼ཧྥུ་རོང་གྲོང་ཚོ ༽ཟེར་བའི་མཇུག་རྫོགས་པའི་མཚམས་ཀྱི “ལས་འགུལ་སླེབས་བྱུང ” ཞེས་པའི་འཇིགས་སྐུལ་སོགས། དེ་མིན་རིག་གསར་གྱི་ངང་ཚུལ་སྐོར་ཞིག་ཀྱང་སྤྱི་བསྡོམས་བྱས་ཡོད་ལ། དཔེར་ན། ཡིག་ཆེན། དམར་སྲུང་དམག གང་ཟག་སྒེར་ལ་དད་གུས། རྩ་དོན་དང་ལམ་ཕྱོགས་ཐོག་སྐྱེལ་བ་ལ་སོགས།
ཐག་གཅོད་ཀྱིས་སྣེ་ཁྲིད་པའི་བསམ་ཞིབ་དེས། རིག་གསར་བསླངས་དགོས་པའི་རྒྱུ་རྐྱེན་ངོ་མ་དེ་སྦས་སྐུང་བྱས་པའི་མ་ཚད། བསམ་ཞིབ་བྱེད་རྒྱུར་ལོག་ལམ་དུ་ཁྲིད་ནས། འབྲས་བུ་དེ་རྒྱུ་རྐྱེན་དུ་གོ་ལྡོག་ཡོད། དཔེར་ན། གང་ཟག་སྒེར་ལ་དད་གུས་ནི་དབང་ཆ་དོ་མ་མཉམ་པའི་འབྲས་བུ་ཞིག་ཡིན་པ་མ་ཟད། ལྡོག་ཏུ་མེད་པའི་འབྲས་བུ་ཞིག་ཀྱང་ཡིན། གལ་ཏེ་དབང་ཆའི་གྲུབ་ཚུལ་ལ་བསམ་ཞིབ་མ་བྱས་པར། གང་ཟག་སྒེར་གྱི་དད་གུས་དེ་འགོ་ཁྲིད་པའི་གཤིས་ཀའི་དགའ་ཕྱོགས་ཤིག་ལ་ངོས་འཛིན་བྱས་ན། བསམ་ཞིབ་དེ་དགོས་མེད་ཁོག་སྟོང་ཞིག་ཡིན། འུར་ཤུབ་མེད་པར་དངོས་དོན་གཉེར་བའི་ཏེང་ཞོ་ཕེང་ལ་གང་ཟག་སྒེར་ལ་དད་གུས་ཆེད་མཁོ་བའི་དགོས་དགོས་ཐམས་ཅད་ཐོབ་རྗེས། རང་གཤིས་གཏུ་ཐུག་ཅན་གྱི་མའོ་ཙེ་ཏུང་ལས་ཁྱད་པར་མེད། དེའི་སྟབས་ཀྱིས་ཏེང་ཞོ་ཕེང་གིས་ལས་སླ་བོའི་སྒོ་ནས་མིང་ཙམ་ཡོད་པའི་ཆེས་མཐོ་དབུ་ཁྲིད་ཀྲའོ་ཙི་ཡང་ཟུར་དུ་བཞག་ནས། འཐབ་འཁོར་ཊན་ཁེ་དང་མེ་མདའ་ཆེད་དུ་མངག་ནས་ཞི་བདེའི་ངང་ཁྲོམ་སྐོར་རྔམ་སྟོན་བྱེད་ཀྱིན་པའི་སློབ་མ་ཚོ་དམར་གསོད་བྱས་པ་རེད།
༤-༢༦ ཆེད་རྩོམ་གྱིས་ཁྲོམ་སྐོར་རྔམ་སྟོན་བྱེད་ཀྱིན་པའི་སློབ་མ་ཚོའི་ཡིད་སེམས་སུ་གནོན་ཤུགས་ཐེག་དཀའ་བ་ཞིག་སྤྲད་པ་རེད། དེའི་རྨ་ཁ་དེ་དུས་དེ་རིང་དུ་དུང་སོས་མེད། དེ་ཡི་རྒྱུ་མཚན་གཙོ་བོ་ཞིག་ནི་རྒྱ་ནག་དེང་གཞུང་གི་སྣེ་ཁྲིད་པའི་རིག་གསར་ལ་བསམ་ཞིབ་ཁྲོད། དབང་ཆ་བཏང་འཛིན་གྱི་འབངས་མིའི་ལས་འགུལ་དང་འབངས་མི་རང་འགུལ་གྱིས་ལངས་པའི་སྲང་མགོའི་ལམ་མདོའི་ལས་འགུལ་གཉིས་ཉ་ཉུང་མཉམ་བསྲེས་བྱས་པའི་མ་ཚད། སྤྱི་ཚོགས་ཟིང་འཁྲུག་གི་བསླངས་གཞི་ཏུ་ངོས་འཛིན་བྱས་ཡོད། ཆེད་རྩོམ་དེ་ལྷ་རྣམས་ཁྲོ་ཞིང་མི་རྣམས་འཁོན་པའི་སྣ་འདྲེན་དུ་གྱུར་མོད། འོན་ཀྱང་། འབངས་མི་སེར་གྱིས“ལས་འགུལ་སླེབས་བྱུང” ཞེས་པའི་སེམས་ཁྲལ་དེ་གཞི་མེད་སེམས་ཚོར་ཞིག་རྩ་བ་ཉིད་ནས་མིན། སློབ་མ་ཚོས་ངེས་པར་དུ་རང་ཉིད་ནི་རིག་གསར་གྱི་དམར་སྲུང་དམག་མིན་ལ་གསར་བརྗེ་མང་ཚོགས་དེ་བས་ཀྱང་མིན་པ་དབྱེ་འབྱེད་བྱེད་དགོས།
ཁྲག་དྲི་བྲོ་བའི་དྲག་གནོད་བྱས་རྗེས། རྒྱལ་ཡོངས་དམངས་ཆེན་ཟེར་བས༼ཁྲོམ་སྐོར་རྔམ་སྟོན་ཁྲིམས་སྲོལ༽ཟེར་བ་ཞིག་གཏན་འབེབས་བྱས་ནས། གོམ་གང་མདུན་སྤོས་ཀྱིས་ཁྲོམ་སྐོར་རྔམ་སྟོན་དང་ནག་ཉེས་གཉིས་ངོ་བོ་གཡེར་མེད་དུ་སྦྱར་འདུག “གལ་ཏེ་ཏེང་ཞོ་ཕེང་གིས་ཚད་ལྡན་དམག་དཔུང་མངག་ནས་དྲག་གནོན་མ་བྱས་ཚེ། རིག་གསར་ཟིང་འཁྲུག་དེ་གཅིག་བགྱིས་ན་རོ་ལངས་རྒྱག་སྲིད” ཅེས་པའི་བཤད་སྟངས་དེ་མང་ཉུང་ལ་མ་བལྟོས་པར་མི་མང་གིས་ངོས་ལེན་བྱས་ཡོད།
དྲུག་བཞི་དེ་དེ་འདྲ་ཞིག་ཡིན་པའི་མ་ཚད། རྒྱ་ནག་པ་མང་པོའི་མིག་ལམ་དུ། ཨ་རིའི “བོལ་སྲང་ལམ་བཙན་འཛིན་ལས་འགུལ ” དང་། ཐེ་ཝན་གྱི “མེ་ཏོག་ཉི་མ་ལོག་ལས་འགུལ”། ཧོང་ཀོང་གི “ཆར་གདུགས་ལས་འགུལ”སོགས། དེ་དག་ཚང་མར་རིག་གསར་དང་འདྲ་བོ་རུ་སྣང་ཡོད། ཁོང་ཚོར་དེ་དག་བར་གྱི་ཁྱད་པར་དབྱེ་འབྱེད་ཀྱི་ནུས་པ་མི་ལྡན་ཞིང་། སྲང་ལམ་གང་པའི་ཕྲད་དར་དང་འབོད་ཚིག་མཐོང་དུས། དེ་ནི་ཡིག་ཆེན་ནོ། ཡང་ཀི་འདེབས་ངར་སློང་གི་སྐད་འབོད་ཐོས་དུས། དེ་ནི་དམར་སྲུང་དམག་གོ ཡང་གལ་སྲིད་རྒྱུ་མ་ཕུ་འདེད་བྱས་ཚེ། རྩ་དོན་དང་ལམ་ཕྱོགས་ཐོག་སྐྱེལ་བའི་སྒྲིག་གཞི་དང་འགལ་བའི་བྱས་ཉེས་རེད་དོ་ཞེས་ངོས་འཛིན་བྱེད་ངེས་ཡིན།
ཞི་ཅིན་ཕེང་གི་སྐུ་འདྲ་བཤམས་པ་དང་། “ཞི་ཏཱ་ཏཱ” ཡི་བསྟོད་གླུ་སོགས་ཀྱིས་མི་མང་པོའི་སེམས་སུ་ད་དུང་ཡང་འཇགས་མེད་པའི་གང་ཟག་སྒེར་ལ་དད་གུས་ལས་བྱུང་བའི་གནོན་འཚེ་ཡང་བསྐྱར་བསླངས་ཡོད། ཞི་ཅིན་ཕེང་གིས་ཀྱང་ཏེང་ཞོ་ཕེང་ནང་བཞིན་ཆོ་ཤོ་རྩེད་མོ་ལ་གཡང་། ཚ་བོ་ཚ་མོ་དང་མཉམ་དུ་རྩེད་མོར་རོལ་ན། གང་ཟག་སྒེར་གྱི་དད་གུས་བརླག་འགྲོ་མི་སྲིད་ལ། འབྲས་བུ་དང་རྒྱུ་རྐྱེན་གཉིས་མགོ་རྟིང་སློག་པའི་རིག་གསར་གྱི་བསམ་ཞིབ་ཀྱིས་ཏེང་ཞོ་ཕེང་གིས་དམར་གསོད་ཀྱི་བཀའ་ཁྱབ་བཏང་། ལས་འཁྱུར་ངལ་གསོ་བྱས་ནས “ལྷོ་ཕྱོགས་གཟིགས་ཞིབ” ཀྱི་རྗེས་སུ། མི་རྣམས་པས་ད་དུང་ཡང་ཏེང་ཞོ་ཕེང་གིས་གང་ཟག་སྒེར་གྱི་དད་གུས་རག་ཐབས་བྱས་པར་འདོད་མེད།
དྲུག་བཞིའི་སྐྱོ་གར་གྱི་རྒྱུ་རྐྱེན་གཙོ་བོ་ཞིག་ནི། རིག་གསར་ངང་ཚུལ་ཁྲོད་ཀྱི་དབང་ཆའི་གྲུབ་ཚུལ་དང་དམངས་གཙོའི་སྒྲིག་གཞི་ལ་བསམ་ཞིབ་ནན་མོ་ཞིག་གནའ་དེང་གཉིས་ཀར་བྱས་མྱོང་མེད་པ་དང་། དྲུག་བཞི་ནི་རིག་གསར་གནོན་འཚེའི་རྣམ་པ་གཞན་ཞིག་ལས་མ་འདས།
གལ་ཏེ་རིག་གསར་ལ་རྣམ་པ་གཅིག་ལས་མེད་པར་དགོངས་ན། རྩ་བ་ཉིད་ནས་སེམས་ཁྲལ་བྱེད་མི་དགོས། གཅིག་པ་གཅིག་རྐྱང་གི་གནོན་འཚེ་ཞིག་ཡོང་མི་སྲིད། གལ་ཏེ་རིག་གསར་ནི་དབང་ཆ་དོ་མ་མཉམ་པར་བྱུང་བའི་སྤྱི་ཚོགས་སྨྱོ་ཟིང་ཞིག་ཡིན་པར་འདོད་ན། གནོན་འཚེ་དེ་གནའ་ནས་དེ་རིང་བར་ང་ཚོ་དང་བྲལ་མྱོང་མེད་ལ། དྲུག་བཞིའི་དྲག་གནོན་ཡང་མཚམས་བཞག་མེད། དེ་རིང་། འགྲོ་བ་མིའི་ཐོབ་ཐང་གི་ཁྲིམས་རྩོད་པ་དག་གིས་སློབ་མའི་ཚབ་བྱས་པ་དང་། བཙན་ཁྲིད་དང་མནར་གཅོད་ཀྱིས་འཐབ་འཁོར་ཊན་ཁེ་ཡི་ཚབ་བྱས་པ་ཙམ་རེད།


text:
時間:2018-06-30 18:20:51 點擊次數:
次
ཐེ་ཝན་དགེ་ལུགས་སྨོན་ལམ་ཆེན་མོ་སྐབས་དང་པོའི་མཛད་རིམ།
༄།།བོད་རྒྱལ་ལོ་ ༢༡༤༥ རབ་གནས་ས་ཁྱི། བོད་ཟླ་ ༦ ཚེས་ ༢༠ དང་། སྤྱི་ལོ་ ༢༠༡༨ ་ཟླ་བ་ ༨ ཚེས་ ༢ ཉིན་འཇམ་མགོན་རྒྱལ་བའི་གདུང་འཚོབ་དགའ་ལྡན་ཁྲི་ཆེན་རྡོ་རྗེ་འཆང་དཔལ་བཟང་པོ་མཆོག་དང་། མཚུངས་མེད་ཤར་བྱང་གི་ཆོས་རྗེ་རྣམ་པ་གཉིས་བཅས་དབུ་ཞུགས་ཀྱིས་ཐེ་ཝན་དགེ་ལྡན་སྨོན་ལམ་ཆེན་མོ་སྐབས་དང་པོའི་མཛད་རིམ་གཤམ་གསལ།
སྤྱི་ཟླ་ ༨ ཚེས་ ༢ ནས ༣ བར་ཉིན་གཉིས་རིང་
སྔ་དྲོའི་ཆུ་ཚོད་ ༩/༠༠ ནས་ཆུ་ཚོད་ ༡༠/༠༠ བར་མངོན་རྟོགས་རྒྱན་དང་དབུ་མ་འཇུག་པ་གཉིས་རྒྱ་སྐད་ཀྱི་དབུ་མཛད་ཟུར་དུ་གྲ་སྒྲིག་ཡོད་པ་ལྟར་རྒྱ་སྐད་ཐོག་ནས་གསུང་རྒྱུ།
སྔ་དྲོའི་ཆུ་ཚོད་ ༡༠/༠༠ ནས ༡༠/༣༠ བར་ཚད་མ་དང་། ཕར་ཕྱིན་གྱི་དམ་བཅའ་འཚོག་རྒྱུ།
སྔ་དྲོའི་ཆུ་ཚོད་ ༡༠/༣༠ ནས་ ༡༢/༠༠ བར་འཇམ་མགོན་༧རྒྱལ་བའི་རྒྱལ་ཚབ་དགའ་ལྡན་ཁྲི་ཆེན་རྡོ་རྗེ་འཆང་མཆོག་ནས་སྐྱེས་རབས་སོ་བཞི་པའི་གསུང་ཆོས་གནང་རྒྱུ།
ཉིན་གུང་ཆུ་ཚོད་ ༡༢/༠༠ ནས་ ༡/༠༠ བར་ཉིན་གུང་ཞལ་ལག་གནང་རྒྱུ།
ཕྱི་དྲོའི་ཆུ་ཚོད་ ༡/༠༠ ནས་ ༢/༠༠ བར་གུང་ཚིགས་ཞལ་འདོན་གསུང་རྒྱུ།
ཕྱི་དྲོའི་ཆུ་ཚོད་ ༡༤/༠༠ ནས་ ༡༤/༣༠ བར་དབུ་མ་དང་། མངོན་པ། འདུལ་བ་བཅས་ཀྱི་དམ་བཅའ་འཚོག་རྒྱུ།
ཕྱི་དྲོའི་ཆུ་ཚོད་ ༢/༣༠ ནས་ ༣/༠༠ བར་སྐུ་གསང་གི་བར་གསེང་འཇོག་རྒྱུ།
ཕྱི་དྲོའི་ཆུ་ཚོད་ ༣/༠༠ ནས་ ༦/༠༠ བར་སྨོན་ལམ་སྐམ་ཚོགས་ཀྱི་ཞལ་འདོན་གསུང་རྒྱུ།
༼སྤྱི་ཟླ་ ༨ ཚེས་ ༢ སྨོན་ལམ་ཉིན་དང་པོའི་དགོང་མོའི་ཆུ་ཚོད་ ༦/༣༠ ནས་ ༩/༠༠ བར་འཇམ་མགོན་༧རྒྱལ་བའི་རྒྱལ་ཚབ་དགའ་ལྡན་ཁྲི་ཆེན་་རྡོ་རྗེ་འཆང་མཆོག་ནས་རྟེན་འབྲེལ་བསྟོད་པའི་བཤད་ལུང་དང་། རྗེ་བཙུན་འཇམ་དཔལ་དབྱངས་ཀྱི་བཀའ་དབང་གནང་རྒྱུ།
༼སྤྱི་ཟླ་ ༨ ཚེས་ ༣ སྨོན་ལམ་ཉིན་གཉིས་པའི་དགོང་མོའི་ཆུ་ཚོད་ ༦/༣༠ ནས་ ༩/༠༠ བར་མཚུངས་མེད་ཤར་པ་ཆོས་རྗེ་༧སྐྱབས་རྗེ་བློ་བཟང་རྡོ་རྗེ་རིན་པོ་ཆེ་མཆོག་ནས་ལམ་གཙོ་རྣམ་གསུམ་གྱི་བཤད་ལུང་དང་། སྤྱན་རས་གཟིགས་ཀྱི་བཀའ་དབང་གནང་རྒྱུ།
སྤྱི་ཟླ་ ༨ ཚེས་ ༤ སྨོན་ལམ་ཉིན་གསུམ་པའི་མཛད་རིམ།
སྔ་དྲོའི་ཆུ་ཚོད་ ༨/༠༠ ནས་ཆུ་ཚོད་ ༩/༠༠ བར་མངོན་རྟོགས་རྒྱན་དང་དབུ་མ་འཇུག་པ་རྒྱ་སྐད་ཐོག་ནས་གསུང་རྒྱུ།
སྔ་དྲོའི་ཆུ་ཚོད་ ༩/༠༠ ནས་ ༡༠/༣༠ བར། འཇམ་མགོན་༧རྒྱལ་བའི་རྒྱལ་ཚབ་དགའ་ལྡན་ཁྲི་ཆེན་རྡོ་རྗེ་འཆང་མཆོག་དང་། ཤར་བྱང་གི་ཆོས་རྗེ་རྣམ་པ་གཉིས་བཅས་ལ་ལྷན་དུ་བརྟན་བཞུགས་འབུལ་རྒྱུ།
སྔ་དྲོའི་ཆུ་ཚོད་ ༡༠/༣༠ ནས ༡༡/༠༠ བར་ཚད་མ་དང་། ཕར་ཕྱིན་གྱི་དམ་བཅའ་འཚོག་རྒྱུ།
སྔ་དྲོའི་ཆུ་ཚོད་ ༡༡/༠༠ ནས་ ༡༢/༣༠ བར་འཇམ་མགོན་༧རྒྱལ་བའི་རྒྱལ་ཚབ་དགའ་ལྡན་ཁྲི་ཆེན་རྡོ་རྗེ་འཆང་མཆོག་ནས་སྐྱེས་རབས་སོ་བཞི་པའི་གསུང་ཆོས་གནང་རྒྱུ།
ཉིན་གུང་ཆུ་ཚོད་ ༡༢/༣༠ ནས་ ༡/༣༠ བར་ཉིན་གུང་ཞལ་ལག་གནང་རྒྱུ།
ཕྱི་དྲོའི་ཆུ་ཚོད་ ༡/༣༠ ནས་ ༢/༣༠ བར། གུང་ཚིགས་ཞལ་འདོན་གསུང་རྒྱུ།
ཕྱི་དྲོའི་ཆུ་ཚོད་ ༢/༣༠ ནས་ ༣/༠༠ བར་དབུ་མ་དང་། མངོན་པ། འདུལ་བ་བཅས་ཀྱི་དམ་བཅའ་འཚོག་རྒྱུ།
ཕྱི་དྲོའི་ཆུ་ཚོད་ ༣/༠༠ ནས་ ༣/༣༠ བར་སྐུ་གསང་གི་བར་་གསེང་འཇོག་རྒྱུ།
ཕྱི་དྲོའི་ཆུ་ཚོད་ ༣/༣༠ ནས་ ༦/༠༠ བར་སྨོན་ལམ་སྐམ་ཚོགས་ཀྱི་ཞལ་འདོན་གསུང་རྒྱུ།
༼དགོང་མོའི་ཆུ་ཚོད་ ༦/༣༠ ནས་ ༩/༠༠ བར་མཚུངས་མེད་བྱང་རྩེ་ཆོས་རྗེ་༧སྐྱབས་རྗེ་སྒོ་སོག་རིན་པོ་ཆེ་མཆོག་ནས་ཡོན་ཏན་གཞིར་གྱུར་མའི་བཤད་ལུང་དང་། ཕྱག་ན་རྡོ་རྗེའི་བཀའ་དབང་གནང་རྒྱུ་བཅས་ཡིན།།
以上係(藏文版)2018祈願大法會行程表
轉載請註明出處,所有文字,圖片,視頻等以果碩普利協會網站上最新版本爲準.